
1. Introduktion 


Han er en af de mest gådefulde skikkelser i den europæiske oplysnings 
historie. 

Han blev forfulgt af katolikkerne for sin calvinistiske tro. Han blev 
forkætret blandt sine trosfæller for den tvivl der var hans livslange 
grundholdning. Han blev et ikon for oplysningstidens mest fremtræ- 
dende aktører på grund af sit indædte forsvar for religiøs tolerance. 
Han er i dag stort set ukendt herhjemme. 

Pierre Bayle (1647-1706) figurerer ikke desto mindre i ethvert 
opslagsværk der blot fjernt berører problemer vedrørende europæisk 
idéhistorie i 1600-tallet. Men hvem var han? Bedømt ud fra såvel sin 
skæbne som sine skrifter var han en overordentlig kontrastrig 
personlighed. Man kunne kalde ham en kristen oplysningsmand, en 
tolerant stridsmand, født ind i en kamptid, hvor det katolske Frankrig 
gennemførte et ofte blodigt opgør med sine protestanter. Han var en 
enestående kritisk begavelse, der talte tolerancens sag, og som derfor 
blev en emblematisk figur for oplysningsfolk som Montesquieu og 
Voltaire. Bedst kendes han vel i dag som den leksikograf der med sit 
storslåede enmandsværk Dictionnaire historique et critique fra slutningen 
af 1600-tallet tjener som et af forbillederne for den store franske 
Encyklopædi, der påbegyndtes godt halvtreds år senere. 

Kort sagt, en sammensat karakter, der som både offer og kombat- 
tant 1 tidens religiøse stridigheder ofte måtte udtrykke sig med 
påtvungen taktisk forsigtighed. Visse af hans tekster er derfor så 
flertydige at man den dag i dag er uenige om hans grundlæggende 
filosofiske og religiøse ståsted. Pierre Bayle var under alle omstændig- 
heder en milepæl i idéhistorien, en debattør af den slags man netop 
nu kan have udmærket af at gæste. 

Hans blivende indsats var uden for al tvivl den førnævnte Diction- 


naire. Men forud for dette opgør med datidens traditionelle historie- 
skrivning var, fra 1680'erne og frem, gået adskillige andre bemærkel- 
sesværdige skrifter, samlet om temaer som tro og overtro, fornuft og 
samvittighed, frihed og tolerance, forfølgelse af anderledes tænkende. 
Brændbart stof dengang som nu, og dengang som nu er Bayles tanker 
derfor væsentlige, selv om han herhjemme i dag kun kendes af få i 
forhold til navne som Holberg, Voltaire, Diderot med mange flere, 
der alle tog afsæt i hans skrifter. 

Den samlede oplysningstid står i gæld til denne myreflittige 
skribent, der var et offer for sin egen tids religiøse fanatisme og 
intolerance. Han var født ind i religiøse konflikter, han krævede 
tolerance af både venner og fjender, og hans egen stillingtagen er den 
dag i dag til debat blandt forskere. Derfor er det fortsat umagen værd 
at opholde sig en stund ved hans liv og ved hans lærde, stridbare 
skrifter. Det er hvad denne bog sætter sig for. Bayles samlede 
produktion er ganske betydelig, og for samtiden spillede det meste af 
den en ikke uvæsentlig rolle i tidens debat. Men det kan ikke nægtes 
at det er hans store leksikonværk, Dictionnaire historique et critique fra 
1696 der har givet ham en varig plads i europæisk idéhistorie. Derfor 
vil der i denne fremstilling blive lagt forholdsmæssigt stor vægt på 
nogle repræsentative artikler fra dette værk, selv om de vigtigste af 
hans øvrige indsatser naturligvis også skal præsenteres. 

Men før vi bevæger os videre ind i Bayles liv og værk, er det 
nødvendigt med nogle indledende ord om den tid han levede i, og 
det Frankrig der på det tidspunkt var stedt i en blodig konflikt med 
sig selv, udtrykt i en række af borgerkrige der alle havde deres 
udspring i religiøs intolerance. For Nordeuropa er denne konflikt 
mellem Romerkirken og den frembrydende reformationsbevægelse 
blevet stående som et nybrud i positiv belysning, for Sydeuropa oftere 
som et forræderi, et truende nederlag. For Frankrig var det et 
pinefuldt indre opgør som trak sine bitre spor op gennem tiden. 

2. De kristnes kamp 


De to hundrede år fra o. 1550 til o. 1750 vejer tungt i fransk, som i 
det hele taget i europæisk, åndshistorie. Reformationsbevægelsernes 
opgør med Romerkirken fører til årtiers religionskrige og til for- 
følgelser og undertrykkelser med påfølgende kampe for tolerance og 
oplysning. 

Det var i 1550'erne krigstilstanden for alvor begyndte i Frankrig 
mellem katolikkerne og de reformerte, calvinisterne eller huguenot- 
terne som de oftest kaldes. Og det var i 1751 at oplysningstidens store 
encyklopædiprojekt søsattes af filosoffen Denis Diderot og matemati- 
keren Jean Le Rond d”Alembert. Den mellemliggende periode 
rummer adskillige dramatiske højdepunkter, hvoraf denne fremstilling 
hovedsageligt vil samle sig om tidsrummet fra o. 1680 til o. 1700. 

For det var i disse tyve år at Pierre Bayle for alvor trådte i karakter, 
og det skete på en til det yderste voldsom baggrund af religiøse kon- 
flikter, forfølgelser og flugt til udlandet, en baggrund hvis udspring var 
det store fælleseuropæiske reformationsopgør med Romerkirken der 
igangsattes med Luthers berømte 95 teser, slået op i Wittenberg 1517. 
Dette opgør videreudvikledes i fransk sammenhæng af Jean Calvin 
(1509-1564), hvis afgørende skrift om opdragelse i den kristne tro, 
Institutio Christianae Religionis, oversattes fra latin til fransk i 1541. 

Calvins tanker, calvinismen, slog hurtigt an ikke mindst i Syd- 
frankrig, i Bretagne og i grænseegnene mod nord og øst. Selv om 
calvinismen naturligvis er beslægtet med Luthers tanker, idet deres 
fælles udgangspunkt var oprøret mod pavedømmet, så er der alligevel 
væsentlige forskelle mellem de to reformatorers religiøse syn. Det 
gælder således spørgsmålet om nåden, hvor calvinisterne går videre 
end Luther i deres opfattelse af nåden som forudbestemt af Gud til 
nogle, men ikke til andre. Nåden er en gave man ikke gennem gode 

gerninger kan gøre sig fortjent til, og heller ikke troen kan i sig selv 
udvirke den, hvad der ligger nærmere for hos Luther. 

Derudover gælder hos begge protestantiske retninger, i modsætning 
til katolikkerne, at kun Biblen tæller — ikke den øvrige overleverede 
tradition af kirkefædre, koncilier eller pavelige buller. Afgørende er 
frem for alt den direkte kontakt med Gud og det forhold at præste- 
skabet ikke står over den enkelte. Her er der ligeledes klar afstand til 
den stærkt hierarkisk opbyggede katolske kirke. 

Endelig kan nævnes at selve kirkerummet, ikke mindst hos 
calvinisterne fremstår nøgternt og ‘koldt’ i forhold til den overdådige 
pragt der præger mange katolske kirker, et træk der blev yderligere 
understreget af den katolske modreformations interesse for gennem 
kunsten at fange og fastholde sjælene. De pragtfulde altre er ofte de 
centrale steder i det katolske kirkerum, hvorimod prædikestolen, 
hvorfra Biblens ord lyder på modersmålet og ikke på latin, er et 
naturligt midtpunkt i protestantiske kirker. 

Reformation og Modreformation. Ordene lægger op til strid, og 
i Frankrig såvel som mange andre steder i Europa førte de teologiske 
fejder til veritable borgerkrigstilstande. Denne situation blev i stigende 
grad bekymrende for Romerkirken, for den lokale katolske kirke i 
Frankrig og for det franske kongedømme, der i høj grad førte sig frem 
som Guds repræsentant og salvede magthaver. Tilslutningen til calvini- 
sterne voksede, og man anslår at der 0.1550 var 2 millioner 'huguenot- 
ter’ i Frankrig, hvilket svarer til 10 % af befolkningen. Borgerkrigen 
rasede, med visse mellemrum, helt frem til 1598, hvilket understreger 
den svage kongemagt i den pågældende periode. Dette magtens 
tomrum søgte adelen at besætte med den såkaldte katolske liga, der 
kæmpede både for den bestående kirkeordning og for egne privilegier 

Den blodigste enkeltepisode i krigen er den velkendte Bartholomæ- 
usnat, 24. august 1572, hvor ligaens folk, i forbindelse med Henrik af 
Navarras, den senere Henrik den Fjerdes, bryllup med Marguerite af 
Valois, foranstaltede en nedslagtning, hvor man på et par døgn dræbte 
op mod 3000 huguenotter. Man regner med at op mod 10.000 men- 

nesker i de følgende uger måtte lade livet. Et blodbad der fortsat lever 
i erindringen hos franske protestanter i en sådan grad at det vakte vild 
forargelse da den franske stat engang i 1990'erne havde inviteret paven 
til at besøge Frankrig, med ankomst netop den 24. august! 

Op gennem 1590'erne vandt katolikkerne terræn, og ikke mindst 
efter at Henrik i 1593 var konverteret til den katolske tro og havde 
navn af fransk konge som Henrik den Fjerde, syntes spillet tabt. Paris 
havde overgivet sig til den nye konge, og de sidste calvinistiske 
bastioner i provinsen nedkæmpedes i de følgende år. I april 1598 
kunne Henrik afslutte krigen ved udstedelse af det berømte konge- 
brev, eller edikt, Nantes-ediktet. 

Dette edikt skulle definitivt sætte en stopper for hen ved 40 års 
borgerkrig, og det skulle netop udstedes i byen Nantes, der var den 
sidste af de oprørske byer der overgav sig. Man kan uden overdrivelse 
fastslå at Nantes-ediktet er centralt til påvisning af tolerancebegrebets 
trange vej fra at være en negativt ladet beskrivelse af overbærenhed 
med kættere til at være et nødvendigt onde, og derpå videre frem 
mod en gradvist voksende anerkendelse af tolerance som en positiv 
holdning til anderledes tænkende. Der går en lang og tornet vej fra 
Henrik den Fjerdes edikt i 1598 til f.eks. Voltaires skrift om toleran- 
cen fra 1763. 

Ediktet fra Nantes indebærer først og fremmest en vis frihed for 
calvinisterne til at kunne dyrke deres kult. Det understregedes klart i 
teksten at katolicismen var rigets officielle religion, men »såkaldt 
reformerte« kirker kunne tillades i et stærkt begrænset antal byer. Det 
præciseredes dog at huguenotterne var udelukkede fra at have kirker 
i bispesæder som netop Nantes eller f.eks. Poitiers eller Angouléme, 
samt selvsagt i Paris og omegn. 

Til gengæld lovedes huguenotterne adgang til offentlige embeder 
og hverv uden at skulle afsværge deres tro. De fik tilstået 1 50 ‘tilflugts- 
steder” (»lieux de refuge«) hvoraf de so måtte indrettes som egentlig 
befæstede steder under protestantisk kommando. Et tydeligt udtryk 
for hvor dybe spor den langvarige krigsperiode havde trukket. 

Historikere diskuterer fortsat i hvor høj grad der fra Henrik den 
Fjerdes side var tale om egentlig tolerance eller i hvor høj grad dette 
edikt snarere er udtryk for benhård realpolitik. Uden at tage direkte 
stilling hertil kan man konstatere at krigstilstanden hurtigt tog til igen, 
efter at Henrik den Fjerde var blevet myrdet i 1610. Det blev den 
magtfulde Kardinal Richelieus bestræbelse op gennem 1620'erne at 
reducere hvad der var tilbage af ‘frit spillerum’ for huguenotterne. Det 
berømteste befæstede tilflugtssted for dem var kystbyen La Rochelle, 
hvis indbyggere håbede på hjælp fra det protestantiske England. Men 
digebygning og belejring fra kongemagtens side forhindrede noget 
sådant, og i 1628 måtte byen omsider overgive sig. 

Dette tilbageslag for huguenotterne skulle imidlertid snart følges op 
af yderligere forsøg på at undertrykke denne gruppe af borgere. 
Forbuddet mod calvinistkirker ethvert andet sted end de fà tildelte 
håndhævedes stadigt strengere, og under Ludvig den Fjortende, i 
hvert fald fra det øjeblik han personligt tog magten i 1661, begyndte 
en systematisk kamp for at opnå huguenotternes omvendelse til den 
rette katolske lære. Og bordet fangede. I 1679 indførtes forbud mod 
at én gang omvendte konverterede tilbage til calvinismen, og fra 1681 
indførtes indkvartering af soldater alene i protestantiske hjem (»dra- 
gonnades«). Et uskyldigt udseende træk, der reelt betød hærgen og 
plyndringer de pågældende steder. Huguenotterne følte sig pressede 
til omvendelse, og man skønner at o. 300.000 tvangsomvendelser 
fandt sted i disse år. Situationen medførte naturligt nok uro og op- 
stande rundt om i landet, i særdeleshed i Cevennerne i 1683. 

Dermed var kongemagtens politiske begrundelse for hårdhændet 
fremfærd givet. Mangfoldighed og religiøse forskelle var i direkte 
modstrid med monarkens syn på sit enevoldsstyre over et samlet rige 
der i forvejen led under sproglige og kulturelle forskelle mellem Paris 
på den ene side og især de occitanske, gasconske, bretonske og al- 
saciske provinser på den anden. Et indgreb var påkrævet, og det kom 
med effekt. 

Den 17. oktober 1685 tilbagekaldte Ludvig den Fjortende Nantes- 

ediktet, skønt det faktisk af Henrik den Fjerde var betegnet som 
‘uigenkaldeligt’ (»irrévocable«). Den officielle begrundelse var at den 
største del af tilhængerne af »den såkaldt reformerte« kirke allerede var 
gået over til katolicismen, og at der ikke længere fandtes reformerte 
kirker. En påstand de følgende begivenheder skulle dementere. Det 
bestemtes at alle reformerte præster skulle omvende sig eller gå i 
landflygtighed. Omvendt måtte ingen afde troende emigrere. Straffen 
herfor var galejslaveri eller fængsel. Ethvert privat møde eller sam- 
menkomst af religiøs art var forbudt for huguenotterne, og den 
ganske undertrykkelse havde som overordnet slogan: »Én tro, én lov, 
én konge.« En uhellig treklang der bringer mindelser frem om 
tilsvarende bestræbelser i det tyvende århundrede. 

Nu ønskede selv ikke Ludvig den Fjortende at fremstå som en 
orientalsk despot; europæiske enevoldsfyrsters selvforståelse var af en 
anden art. Så på trods af kendsgerningerne var talen ikke om tvang 
eller undertrykkelse, men om velmenende omvendelsesforsøg. Alt 
hvad der skulle til for at slippe for videre tiltale, var jo at afsværge den 
tro man hidtil havde levet efter. I modsat fald kunne konsekvenserne 
til gengæld være så bestialske som at protestantiske familier fik deres 
børn fjernet: De ville jo blive udsat for kættersk opdragelse, hvad de 
naturligvis måtte skånes for. Et andet middel var, som nævnt, tvangs- 
indkvartering af soldater, der så fulgte datidens skik og hærgede, 
plyndrede og voldtog til familierne var gjort møre og enten ‘omvend- 
te sig” eller flygtede ud af landet. 

Reaktionen fra huguenotternes side udeblev, som antydet, ikke. 
Man mener at en fjerdedel af dem, omkring 250.000 flygtede ud af 
landet på trods af den betydelige fare de derved bragte sig i. Tilflugts- 
stederne var især Holland, Schweiz og England, men også de tyske 
stater og, som bekendt, Danmark fik tilgang af huguenotter, der slog 
rod i Fredericia og senere spredte sig ud over det ganske land, hvad 
gode danske familienavne som Dupont, Nicolet, Devantier og andre 
fortsat minder om. 

De huguenotter der ikke flygtede, var tvungne til at spille spillet 

udadtil, som »nyomvendte«; men der er næppe tvivl om at den 
altovervejende del af dem i hjertet forblev calvinister. Nogle få holdt 
fast ved deres tro i det skjulte, hvad man kaldte ‘kulten i ørkener’. 
Cevennerne var fortsat det område der i særlig grad voldte central- 
magten knuder, og i begyndelsen af 1700-tallet måtte Paris sende 
25.000 mand dertil for at nedkæmpe en opstand af de såkaldte 
camisarder. 

Selv om enkelte vejrede morgenluft ved Ludvig den Fjortendes 
død i 1715, skulle det meste af århundredet alligevel hengå før tingene 
ændrede sig afgørende. De sidste galejslaver (efter flugtforsøg) frigaves 
således så sent som i 1775, og det var først med Menneskerettigheds- 
erklæringen i 1789 at de reformerte, på linie med jøderne, fik tilstået 
egentlige borgerrettigheder. 


Det er i dette åndelige klima Pierre Bayle vokser op og lever sit liv. 
Et liv der rummer såvel heftig strid med katolikker som kamp for 
tolerance, det sidste i bittert modspil med adskillige markante per- 
soner blandt hans egne trosfæller, calvinisterne. Dertil kom hans 
utrættelige opgør med overtro og fordomme, samt stadige refleksio- 
ner over forholdet mellem tro og fornuft. Alt rigeligt til at bringe sin 
mand i vanskeligheder både blandt fjender og venner. 

Den religiøse fanatisme var hovedfjenden for Bayle, den manglende 
tolerance skulle bringes frem i de stridende parters bevidsthed, og 
kritisk tænkning skulle i historieskrivningen erstatte tomhjernet gen- 
tagelse af gamle fejl og misforståelser. Med Bayle befinder vi os derfor 
på tærsklen til oplysningstiden. Hans liv og kampe har karakter af 
forspil til det samlede opgør der skulle udspille sig efter hans død i den 
resterende, lange del af 1700-tallet. Derfor er Bayle og hans skrifter 
vigtige elementer i en kamp der fortsat pågår: kampen mellem fana- 
tisme og tolerance, mellem tanketom overtro og kritisk tænkning, 
mellem kravet om ensretning og retten til selvstændig stillingtagen. 
Set i det perspektiv er Pierre Bayle vor samtidige. 

3. Et liv i kamp med tvivlen 


»Mennesket er ondt og ulykkeligt: Det forstår enhver ud fra det der 
foregår i en selv og ved den omgang han nødvendigvis har med sin 
næste. Det er tilstrækkeligt at leve fem-seks år (i den alder har man 
begået og været offer for slette streger; man har haft sorger og 
smerter; man har været fyldt med vrede etc.) til at være fuldt ud 
overbevist om disse to forhold. De der lever længe og er stærkt 
engagerede i tingenes gang, fornemmer det endnu stærkere. Rejser 
belærer bestandigt derom. De giver en beviserne på den menneskelige 
ulykke og ondskab. Overalt er der fængsler og hospitaler, overalt 
galger og tiggere. Her ses de sørgelige rester af en blomstrende by; 
andre steder kan man ikke engang finde frem til dens ruiner.«' 

Det menneskesyn der fremtræder i disse linier, ja som anslås 
allerede i den første sætning, fortæller med sin dybe pessimisme i hvor 
høj grad Pierre Bayle er præget af sin tids dystre grundstemning. Han 
står i dag som en emblematisk figur der på sjæl og krop gennemlever 
samtidens fanatiske trosopgør, og som i sit forfatterskab åbner for 
synspunkter der skal genoptages og udvikles hos 1700-tallets største 
franske navne, som Voltaire eller Diderot. Hans indsats rummer 
aktuelle indlæg mod Ludvig den Fjortende og den katolske kirkes 
forfølgelses- og undertrykkelsespolitik, men er især blevet stående i 
eftertiden for dens fremadrettede, radikalt kritiske tænkning. 

Pierre Bayle fungerer som en fast henvisning hos oplysningens 
tænkere, men han er tillige en tankevækkende påmindelse om den 
religiøse fanatismes hærgen — ikke så meget fordi han går ind i en 
heftig teologisk debat, men først og fremmest fordi han står som et 
direkte offer der tog kampen op, klædte modstandernes hykleri af, 
afslørede overtro og misbrug af religionen og gennemførte et ætsende 


1 Fra artiklen Manikæerne i Dictionnaire. Her, som ellers, forfatterens oversættelse. 
Se nærmere s. 73. 

opgør med fejl og fordomme i tidens tænkning og, ikke mindst, i 
dens historieskrivning. 

Bayle skulle få et liv som både offer og kombattant i et nådesløst 
opgør om — blandt andet - Nåden. Et liv der begyndte i ydmyge kår 
i det sydlige Frankrig, nær Pyrenæerne, og som endte ikke mindre 
ydmygt, 59 år senere, som landflygtig i Rotterdam. Byen der skæn- 
kede ham det tilnavn som blandt andre Holberg omtaler ham ved: 
Filosoffen fra Rotterdam. 


Pierre Bayle kom til verden d. 18. november 1647 i provinsen Pays 
de Foix, nær Pyrenæerne, i landsbyen Carla. I dag er »La Carla-Bayle« 
en nærmest hendøende bebyggelse med beskeden busforbindelse til 
Toulouse. Under religionskrigene i slutningen af 1500-tallet var det 
en bastion for opgøret med Romerkirken med stor tilstrømning af 
calvinister. Faktisk spillede det lille sted en vis militær rolle i de år 
over for det langt større (og katolske) Toulouse. 

Pierre voksede op sammen med to brødre i et strengt og nøjsomt 
miljø, idet faderen var calvinistisk præst i det lille samfund. Han skal 
have været en mådelig prædikant og det påstås at det manglende 
oratoriske talent også blev sønnen Pierres lod. Som professor i 
Rotterdam i 1680'erne var han i hvert fald stærkt utilfreds med den 
hollandske sædvane, at forelæse uden støtte af noter. 

På trods af de yderst beskedne kår var familien dog højt rangerende 
i miljøet i kraft af faderens embede. Man talte fransk i hjemmet, 
hvilket på de kanter var højst usædvanligt, idet en occitansk dialekt 
nær det gasconske var langt det mest udbredte dagligsprog for 
menigmand. Sin skolegang fik Pierre, som sine brødre, i hjemmet, 
hvor faderen underviste dem, vel især i græsk og latin. Først som 21- 
årig tog den noget indadvendte læsehest Pierre afsked med sine 
forældre for at udbygge sine kundskaber, først i det nærliggende Puy 
Laurens, senere i Toulouse. Det skulle vise sig at være sidste gang han 
så såvel fødeby som forældre. 

I februar 1669 optoges han på en jesuiterskole (!) 1 Toulouse. Det 

har givetvis ikke fra første færd været udtryk for et skred i hans 
calvinistiske trosgrundlag; grunden var den enkle at der simpelthen 
ikke fandtes reformerte skoler i Toulouse. Men allerede efter en 
måned på denne skole konverterede han til katolicismen — uden at 
vove at orientere sin far før langt senere. Hvorfor dette radikale 
skridt? Spørgsmålet har optaget Bayleforskere lige siden, men har 
aldrig fundet en egentlig forklaring. Muligvis har der været tale om en 
psykologisk forståelig reaktion på skiftet fra en lidt indelukket 
calvinistisk atmosfære i det lille præstehjem i Carla til det intellektuelt 
langt mere stimulerende miljø blandt jesuitterne. Andre har set det 
som en rent taktisk manøvre, hvad der imidlertid passer ret dårligt 
med hvad vi i øvrigt ved om Bayle og hans holdninger livet igennem. 
Hykleri var ikke hans sag. 

Endelig kan der jo have været tale om en ungdommelig 
ubetænksomhed, idet han knap halvandet år senere forlod Toulouse 
og straks efter afsvor den katolske tro og igen bekendte sig som 
calvinist. En yderst risikabel affære på de tider, der reelt gjorde ham 
fredløs i det katolsk styrede Frankrig. Heller ikke om denne nye 
kolbøtte har vi stikfaste oplysninger, men senere i livet fremstillede 
Bayle sin tilbagevenden til de reformerte som et udslag af den 
»overdrevne kult« hos katolikkerne og af hans større filosofiske 
indsigt, der skulle umuliggøre hans tilslutning til katolikkernes 
nadversyn, hvor Kristi legeme og blod faktisk skulle være til stede i 
nadverens vin og brød (det gådefulde fænomen der blandt indviede 
har betegnelsen transsubstantiation). 

Det kan vel heller ikke udelukkes at hans tilbagevenden til barn- 
domshjemmets strenge tro kan skyldes en erfaring af at dette var en 
solidere grund at stå på. Resultatet synes under alle omstændigheder 
at have været at han gik styrket videre i livet, ikke svækket. Til gen- 
gæld var han fra nu af fredløs i Frankrig. 

Hvor søgte man hen som calvinist på flugt fra hjemlandet? En 
oplagt mulighed i de dage var Genéve, hvortil han kom i 1670. 
Imidlertid havde adskillige her hørt om hans kortvarige tilknytning til 

‘papismen’, så det var ikke helt let for ham at ernære sig som huslærer. 
Troen var mindst lige så vigtig som de faglige kvalifikationer når Ge- 
nèves borgerskab skulle vælge undervisere til deres afkom. Efter nogle 
år lykkedes det ham så at komme til Rouen som huslærer; her var et 
fristed for de reformerte indtil tilbagekaldelsen af Nantes-ediktet. Det 
lykkedes ham endog at tilbringe et par måneder i Paris, hvor han dog 
måtte leve skjult. 

I hele denne periode levede Bayle mindre for sine kortvarige 
ansættelser som underviser end for sine fortsatte studeringer. Med stor 
forslugenhed kastede han sig over al den litteratur han kunne låne. At 
købe bøger kom ikke på tale. Han levede nøjsomt og tilbagetrukket, 
men skønt han selv langt fra var selskabeligt anlagt, opmuntrede han 
i breve sin lillebror til at tage del i samkvem med andre, diskutere og 
lytte for at lere nyt om verden. 

Selv opnåede Bayle en lidt mere sikker position i årene fra 1675 til 
1681, hvor han havde titel af filosofiprofessor ved en reformert 
læreanstalt i Sedan. Det er dog et talende udtryk for hans fortsat usikre 
tilværelse at han i denne periode underskrev sig »Béle«, hvad der jo 
næppe ville have narret eventuelle katolske spioner. Men givet er det 
at han bestandigt frygtede at blive opdaget af katolikker, og såmænd 
også af yderligtgående reformerte: Han var jo på en måde dobbelt 
afhopper i en tid der ikke spøgte med den slags. Han havde dog i 
denne periode en magtfuld beskytter i den reformerte teolog Pierre 
Jurieu, der senere skulle blive en af hans skarpeste modstandere. 
Tiden var utålsom, og Bayle lærte på sin krop om fanatisme og 
manglende tolerance længe før han på skrift tog til orde herimod. 

Alt i alt var dog tiden i Sedan mindre urolig end de umiddelbart 
foregående år, og på trods af den tyngende undervisning havde han 
gode muligheder for at videreføre sine studier og sin intellektuelle 
udvikling. Derfor var det et chok da han i 1681 kunne konstatere at 
nettet strammedes fra katolsk side. Hans Akademi i Sedan blev ganske 
enkelt lukket, og det var nødvendigt at tænke i helt nye baner for at 
bringe sig i sikkerhed og skaffe sig et levebrød. 

Løsningen hed Rotterdam, et Mekka for frisindede bogudgivelser, 
et møde- og tilflugtssted for forviste franske reformerte. Det første 
lokkede ham til, det sidste var med til at holde ham fast i Rotterdam, 
for et fransksproget miljø var af afgørende betydning for Bayle, der 
nok underviste på latin, men i øvrigt ikke var nogen ørn til sprog, i 
hvert fald ikke de moderne. Han veg af den grund tilbage for at følge 
adskillige af sine landsmænd til England, og selv om han levede i 
Rotterdam i et kvart århundrede, lærte han sig aldrig nederlandsk. 


Hermed er vi fremme ved tilblivelsestidspunktet for Bayles første 
skrift, et indigneret indlæg til tilbagevisning af den katolske historiker 
og gejstlige, fader Maimbourgs beskrivelse af de franske calvinisters 
historie. En generel kritik af dette værk, eller som titlen lød: Critique 
générale de ľ Histoire du calvinisme du Père Maimbourg (1682). 

Maimbourg var en berømt jesuitisk historiker, der viste sine pole- 
miske evner først og fremmest i sine skrifter om lutherdom og cal- 
vinisme. Men han var ligeledes stridbar over for jansenisterne,” ja selv 
hans egne folk fra jesuiterordenen gik ikke ram forbi. Han var så ivrig 
i den franske trones tjeneste, at denne ‘gallikanske’ indstilling, der 
ønskede størst mulig frihed for den franske kirke i forhold til Rom, 
fik paven til at udstøde ham af ordenen. 

I forordet til Maimbourgs Histoire du calvinisme, der udkom i april 
1682, omtales calvinismen som »den mest rasende og frygtelige af alle 
de fjender Frankrig har haft.« Det er hævet over enhver tvivl at 
Maimbourgs skrift skulle lægge op til tilbagekaldelsen af Nantes- 
ediktet. Det kunne ske først og fremmest ved at fastslå at denne 
frygtelige fjende, calvinismen, faktisk allerede var besejret, ikke med 
voldelige midler, men gennem majestætens »retfærdige, milde og 
barmhjertige« måde at gå til værks på. 

Protesterne meldte sig øjeblikkeligt fra huguenotternes side, 
fremført med voldsom harme. Bayle var dog undtagelsesvis lidt mere 


? Retning inden for den katolske kirke der med sit dystre syn på nåden som en gave, 
man ikke kunne gøre sig fortjent til, stod i skarp modsætning til især jesuitterne. 

afdæmpet fordi han prøvede at overbevise statsmagten om calvinister- 
nes loyalitet over for kongen, i håb om derigennem at forhindre 
tilbagekaldelsen. 

Blodet har nu alligevel været i kog, også hos Bayle, for allerede i 
juli samme år havde han sit svar på gaden, klogeligt nok anonymt, 
maskeret som en brevveksling. Det var gået stærkt, han beretter selv 
om en tilblivelsestid på 14 dage, men det er dog tydeligt at Bayle 
bestræbte sig på at undgå polemik. Det gjaldt om at træde varsomt, 
og Maimbourgs kvaliteter som historiker underkendtes på ingen 
måde. Blot ønskede Bayle at rette enkelte detaljer… 

Et vigtigt tema er appellen om tolerance. For at berolige henviser 
Bayle til den hollandske republik for at demonstrere at den offentlige 
orden udmærket kan trives under et system med flere religioner. 
Kongen står kun til regnskab over for Gud; hans undersåtter må 
underkaste sig fyrsten i alt der ikke går imod deres frelse. Heri var 
næppe noget anstødeligt for magthaverne; værre var det givetvis at 
Bayle påstod at kirkens tolkninger og bestemmelser kunne drages i 
tvivl hvis de var i modstrid med den hellige skrift. Det var de jo pr. 
definition aldrig. 

Bayles kritik vakte udbredt opmærksomhed. Ikke alene kunne 
bogen genudgives allerede samme år, men den opnåede i marts 
måned 1683 den ære at blive brændt på bålet på Place de Grève i 
Paris. På trods af sin meget løse opbygning og den yderst forsigtige 
polemik, har værket altså kunnet ophidse magthaverne. Det skyldtes 
utvivlsomt dels den plads der tildeltes tolerancen, dels — og navnlig - 
understregningen af retten til at følge sin samvittighed, selv hvis denne 
fejler (droit de la conscience errante). Et helt centralt punkt for Bayle, som 
skulle spille en afgørende rolle i de polemikker han de følgende år 
blev indblandet i, og som vi derfor senere vil vende tilbage til. 

Bayle lagde ikke skjul på at det er let for historikere at manipulere 
med kendsgerninger, at fordreje og forvanske. Det var da også hvad 
Maimbourg havde gjort, ifølge Bayle, og det var såmænd at vente. 
Bayle er næsten overbærende når han erklærer at den sunde fornuft 

kræver, at man ikke fæster lid til en historiker der er så lidt herre over 
sin lidenskab »at hans vrede og had springer enhver i øjnene.« For, 
som det hedder straks efter: »en lidenskabelig historiker er ikke tro- 
værdig.« 

I det hele taget lagde skriftet op til en udtalt skepsis over for 
historiske fremstillinger. Stridende parter har hver deres, totalt mod- 
satrettede, historiske beretninger om kampenes baggrund og udfald. 
»Sådanne historikere kunne fortjene en eksemplarisk straf.« Sætningen 
virker som et varsel om det værk der skulle komme 14 år senere, 


Dictionnaire historique et critique. 


Den alvorligste konsekvens af Bayles skrift mod Maimbourg, Critique 
générale, skulle imidlertid først vise sig et par år senere. Da blev hans 
ældre bror, Jacob Bayle, der levede på hjemegnen, arresteret uden 
nogen påviselig grund udover slægtskabet med den belastede forfatter 
til Critique générale. Dette overgreb fik tragiske følger idet Jacob blev 
alvorligt syg som følge af sin indespærring under primitive forhold og 
døde i november 1685. Det er svært at forestille sig den virkning 
denne tragedie må have haft på Pierre Bayle. Han var tæt knyttet til 
broderen, og måtte nu føle sit fravær hjemmefra som et dobbelt svigt. 
Han havde forsøgt at kæmpe for den gode sag, og helt uden for 
enhver retfærdighed havde modparten slået ned på den uskyldige 
bror, hvis død Pierre måtte anse sig for at være anledningen til. Man 
kan vanskeligt tænke sig en grummere anskuelsesundervisning i det 
ondes eksistens, og for Bayle syntes terningerne nu at være kastede. 

Der var en kamp at kæmpe, en kamp for tolerance; men dette krav 
måtte stilles til begge parter i den standende strid mellem katolikker 
og reformerte. For Bayle var dette en indlysende forudsætning for at 
tingene kunne normaliseres, og for at de reformerte igen kunne vende 
hjem til fædrelandet. Hans standpunkt skulle give anledning til en 
tofrontskrig, hvor Bayle måtte forsvare sig over for dels katolikkerne 
i Frankrig, dels de reformerte, først og fremmest dem i Holland. Men 
inden den strid for alvor foldede sig ud, havde han allerede placeret 

sig centralt som debattør med sit vel nok kendteste værk udover det 
store leksikon, nemlig et værk om kometer, som samtiden fortsat 
tillagde stor betydning som varsler om hvad som måtte komme af 
store og, især, ulykkelige begivenheder. En kamp, ikke om tro, men 


mod overtro. 

4. Adskillige tanker om overtro 


Allerede i 1682 udgav Bayle en kort tekst der handlede om et pro- 
blem der skulle blive et af hans foretrukne temaer, og som han gang 
på gang skulle vende tilbage til: kampen mod overtroen. Mere 
konkret drejede det sig om en komet hvis tilsynekomst i december 
1680 havde givet anledning til en kraftig genopblussen af tidligere 
tiders tagen varsler af den type begivenheder. Den overtro og de 
tvangstanker der knyttede sig til kometers tilsynekomst generelt, og 
til denne komet i særdeleshed, var Bayle inderligt imod, og allerede 
i 1683 havde han udfoldet sit skrift til et langt mere omfattende 
indlæg, Pensées diverses sur la Cométe (Adskillige tanker om kometen). 

Bayle følte sig kaldet til at tage til genmæle over for den megen 
ammestuesnak, selv om det nok er givet at den nævnte overtro var i 
aftagende. Imidlertid så Bayle klart at hændelsen og den opsigt den 
vakte kunne udnyttes som et påskud til andre øvelser. Derfor 
udsendte han i 1683, anonymt, det store skrift Pensées diverses sur la 
Cométe, hvor han som yderligere maskering i nogen grad anlægger en 
god katoliks tonefald og ordvalg. 

Skriftet åbner med en henvendelse til læseren hvori ‘udgiveren’, 
altså Bayle selv, bl.a. taler om tekstens talrige sidespring (écarts), men 
fastslår at alle dens digressioner er oplysende og underholdende, og 
»hvem holder ikke af afveksling?« Det er just en bog efter udgiverens 
hoved fordi forfatteren »taler som man tænker«. Og det er jo bekvemt 
hvis man ønsker at få mange i tale. 

Derpå følger, i senere udgaver, endnu en læserhenvendelse, dateret 
1699. Denne gang er det åbenlyst Bayle selv der fører pennen og der- 
med påtager sig ansvaret for følgende passus, der med sine betragtnin- 
ger over forholdet mellem Biblen og senere tiders filosofiske skrifter 
varsler adskilligt om Bayles indædte kamp for en seriøs bibelkritik: 

»I grunden burde man ikke finde det besynderligt at forfattere som 

ikke har haft anden skoling end Inspirationen, og som har måttet 
tilpasse sig folks niveau, ikke i hele deres tankegang er på linie med 
forfattere som har studeret analyseregler, som overholder disse, som 
definerer ordene og altid anvender dem i samme betydning, som kun 
sigter på forstandig oplysning (instruction spéculative), som ikke tilpasser 
deres dogmer efter folks behov for at lade sig påvirke af grove billeder 
osv.« Med disse tilforladelige ord åbnes her for kritisk læsning af 
bibeltekster og afvisning af at lade forstand og fornuft binde af den 
guddommelige inspiration. Ikke noget beskedent skridt. 

Den egentlige afhandling, der består af en lang række ganske korte 
kapitler, indledes med et herligt selvportræt: »Jeg ved ikke hvad det 
vil sige at tænke regelbundet over en ting; jeg er særdeles omskiftelig 
og går ofte væk fra mit emne. Jeg springer til andre områder uden at 
nogen kan gætte hvordan jeg kommer derhen, og jeg kan helt 
bestemt få enhver lærd, der forlanger metode og regelmæssighed 
overalt, til at miste tålmodigheden.« Hermed er bolden givet op til et 
værk med frit løbende pen og utallige udblik til hvad der måtte falde 
forfatteren ind undervejs. Man mindes ved et sådant signalement både 
Montaigne, som Bayle beundrede så højt, og Diderot, der skulle 
efterfølge Bayle som respektløs tænker og dertil som leksikonredaktør 
og skribent med en betydelig veneration for forgængeren. 

Hovedtanken i Bayles skrift om kometen er nødvendigheden af at 
rokke ved al autoritet der alene hviler på traditionen. Man må 
nødvendigvis undersøge grundlaget for enhver tradition, mener han. 
Med hensyn til kometer er det jo tydeligt at en lang række af 
historikere omhyggeligt har noteret skiftende tilfælde af kometers 
tilsynekomst og af påfølgende ulykker, som så ukritisk er blevet udlagt 
som konsekvenser af kometens bane. Dette er naturligvis lige så galt 
som astrologernes helt vilkårlige postulater om himmellegemernes 
betydning for jordiske tildragelser. Astrologien betegnes som »den 
latterligste ting i verden«, og eksempler på galskaben bredes ud over 
side efter side i en grad så man må forundres over at der er blevet 
stump på stump tilbage, som vore dages horoskopmagere og (ikke 

mindst) deres læsere har kunnet klamre sig til. På dette præcise punkt 
nødes man næsten til at sige at Bayle har skrevet forgæves. En be- 
kræftelse på hans egen udtalte pessimisme. 

Karakteristisk for metoden, eller den tilsyneladende mangel på 
samme, er at netop de mange sider med afvisning af at der skulle være 
en sammenhæng mellem kometer og katastrofer både rummer direkte 
modeksempler og, dertil, sideblik til politiske og religiøse konflikter. 
Men, som der omsider konkluderes: »...der er ulykker uden kometer 
og kometer uden ulykker.« Langt mere vidtrækkende er en indsmug- 
let bemærkning som følgende, der let har kunnet passere et ellers 
vågent censorøje midt i stormfloden af eksempler: »...thi vor Kirke 
indgyder os en sådan frygt for det sind der selv vil erfare og ræsonne- 
re, at man intet anbefaler os mere udtrykkeligt end at hengive os med 
lukkede øjne til vore sjælesørgere« (kap. 42). Afvisningen af at lade 
den enkelte tænke selv var Bayle en vederstyggelighed, og han så i 
mange kristnes tilbøjeligheder til overtro og astrologi en følge heraf. 

Det er et problem for Bayle at man så ofte argumenterer med 
udbredelsen af et bestemt synspunkt som et kriterium for sandhed. 
Med andre ord for den også i dag velkendte tankegang at »så mange 
mennesker kan ikke tage fejl.« Flertalsafgørelser er imidlertid ikke 
ufejlbarlige, men rummer muligheder for megen uretfærdighed, 
hedder det. Her tænkes dog ikke på demokratiets mulige problemer 
(demokrati var en hvid plet på det politiske landkort), men på 
løsningen af filosofiske problemer. Når flertallet så tit har uret i 
tolkningen af naturlige fenomeners forekomst skyldes det menneskets 
tilbøjelighed til at se mystik og mirakler overalt, selv om der oftest er 
nærliggende naturlige forklaringer der byder sig til (kap. 65). 

I det hele taget slæber vi rundt på en tung ballast af dødvægt fordi 
vi, selv i vor såkaldt oplyste kristendom, må konstatere at alle heden- 
skabets fordomme synes at være fulgt med (kap. 84). En af forklarin- 
gerne herpå, hævder Bayle, er de mange tvangsomvendelser der har 
fundet sted. Her er han igen på spil med dagsaktuelle hentydninger 
introduceret i uskyldig fortidsanretning, for tvangsomvendelser var 

netop et af de ømme punkter i Ludvig den Fjortendes hårdhændede 
kampagner mod de reformerte. Men maskerne falder snart, for, som 
det hedder hos Bayle: »Man laver ikke gode katolikker af calvinister 
med tvang« (kap. 88). Den ganske barske kritik af katolikkernes frem- 
færd afrundes med det fromme ønske at det må være tilladt at arbejde 
frem mod afdækning af sandheden i alle anliggender (en toutes choses). 
Der er dynamit i de tre sidste ord: i alle anliggender - intet nævnt, 
intet glemt. 

Noget af det der vakte størst postyr, både i skriftet om kometen og 
i andre af Bayles udfald, var påstanden om at ateisme ikke var det 
højeste onde. Også Holberg var ganske bekymret over et så frejdigt 
udsagn, som blandt andet fremføres med vægt i kap. 113, hvor det 
hedder at djævelen er gladere for en afgudsdyrker end for en ateist! 
Dyrkelse af hedenske guder, med tilhørende overtro af alskens art, er 
for Bayle mere vederstyggelig end den skinbarlige gudløshed, hvilket 
var stærke ord i 1680'erne. Desuden er afgudsdyrkere sværere at 
omvende end ateister, hedder det med et udglattende sideargument, 
for de første er mere fanatiske. 

Understregningen af fanatismen og dens forblindelse og galskab 
gælder altså afgudsdyrkelsen, de hedenske religioner. Men det er ikke 
svært at se i hvor høj grad denne fremhævelse af de troendes større 
fanatisme i forhold til ateisterne har været en sten i skoen for ka- 
tolikkerne. Læst med datidens briller på næsen er der sprængstof i 
hvert eneste kapitel af det omfangsrige skrift. 

Et for samtiden chokerende budskab fremføres således i kap. 133. 
Det hedder her umisforståeligt at ateisme ikke nødvendigvis fører til 
sædernes forfald. Det var en påstand der nok kunne skræmme både 
venner og fjender i 1680'ernes krampagtigt kristne Europa: Kunne 
man forestille sig et sobert og moralsk uanfægteligt levned uden for 
kristendommen? Ikke mange kunne og turde på det tidspunkt, men 
Bayles dristighed bidrager stærkt til den tankens frigørelse som 1700- 
tallet med dets tro på oplysning og fremskridt repræsenterede, trods 
alle tilbageslag og uagtet megen naiv optimisme. 

Erfaringen viser, fastslår Bayle, at hvis man går konkret til værks og 
iagttager kristne befolkningers vandel, så må man erkende at disse 
ikke altid følger »samvittighedens lys.« Det skyldes det forhold at der 
er stor afstand mellem det man tror og det man gør. Den beslutning 
den enkelte tager forud for en given handling kan selvfølgelig godt 
være i overensstemmelse med alment vedtagne regler for hvordan 
man bør handle, men oftere spiller vore lidenskaber ind og lader hånt 
om samvittigheden. 

Med andre ord kan mennesket sagtens være et fornuftsvæsen uden 
af den grund til hver en tid at handle i overensstemmelse med sine 
principper. Og hvor forskellige menneskenes børn end kan være 
kloden rundt, muslimer, jøder, kristne, ateister osv., så handler de dog 
alle mest efter det de har til fælles, bl.a. temperament, smag, vaner og 
ønsket om at behage. Derfor kan man også se at kristne, på trods af 
åbenbarede sandheder formidlet af prædikanter og sjælesørgere, 
alligevel lever i lastefulde udskejelser. 

Den store anstødssten i Bayles skrift er utvivlsomt den vurdering 
han fremlagde af ateisterne. Ikke at han forherligede dem, men alene 
det forhold at de i hans talrige overvejelser og udredninger sidestilledes 
med forskellige typer af troende, var nok til at vække bestyrtelse. Det 
var som at åbne en dør på klem til det helt uoverskuelige, det 
utænkelige. 

Et interessant indslag udgør kap. 150 hvor Bayle leverede et langt 
citat af en kendt jesuiterpater, le pére Rapin, der tordnede mod tidens 
dårligdom og moralske skørlevned og heri så beviset på manglende 
tro. Men det var for Bayle at misbruge sproget! For der er, for ham 
at se, uhyre få der ikke tror, f.eks. på Jesus, på opstandelsen, på 
helvede og på paradis. Måske ikke som overbeviste om det indlysende 
deri, men med en tro der ikke rummer plads for grundlæggende tvivl. 
Det var altså ikke ‘manglende tro’ der lå bag den umoralske adfærd. 
Igen ser man at et konkret diskussionspunkt fører Bayle frem til et 
generelt angreb på traditionel kristen holdning og sprogbrug. 

Efter en del vidtløftige tilbagegreb til historiske eksempler fra 

antikken og fra 1 500-tallets hofliv når Bayle frem til modsætningerne 
mellem katolikker og calvinister, og til de blodige stridigheder under 
religionskrigene. »Man fortsatte kampe og drab så længe at de to 
parter til sidst, mere udmattede end egentlig trætte af at ødelægge 
hinanden, begge opgav sejren og fandt en form for afslutning. Hvis 
det franske hof havde været ateistisk, ville man aldrig have fulgt en 
sådan (fanatisk) linie«. Religiøs fanatisme, oven i købet kongemagtens, 
er altså værre end ateisme! Utvivlsomt et kors for tanken blandt 
'såkaldt rettroende”. Men Bayle selv konkluderer at årsagen til 
samtidens forskellige udskejelser, som de er beskrevet af pére Rapin, 
ikke skal søges i manglende tro (for også de troende udviser jo 
grusomhed), men alene i »den tilbøjelighed til det onde som ligger i 
menneskehjertet, og til hvis helbredelse man behøver noget ganske 
andet end kendskab til Evangeliets sandhed« (kap. 156). Hvad dette 
andet var kommer Bayle ikke ind på her, men det skal senere blive et 
stadigt tilbagevendende tema at mennesket ikke kan undvære sam- 
vittigheden og fornuften. 

Kulminationen for Bayles modstandere var påstanden om at man 
i et samfund af ateister ville finde samme grad af sædelig vandel som 
i et hedensk samfund. Det kan være svært i dag at se det oprørende 
i en sådan betragtning, men igen må her erindres om den afgrund 
man mente at se mellem ikke-troende, altså ateister, og troende, hvad 
enten de var kristne eller hedninge. Alene forestillingen om et gudløst 
samfund som tankeeksperiment var en uhyrlighed. Bayle bemærker 
ganske vist at der i et sådant samfund måtte herske strenge love og 
ubønhørlige straffe, men tilføjer straks efter: »Må der ikke det 
overalt?« Det er udsigten til straf der holder os på dydens sti, uafhæn- 
gigt af vores tro. 

Dette ses, ifølge Bayle, tydeligt med hensyn til usædelighed, der jo 
helt afgjort er forbudt ifølge kirken. Alligevel er der, ud af hundrede 
mænd, næppe én der kan sige sig fri. »Hvorfor? Fordi retssystemet 
ikke forfølger nogen af den grund.« Med kvinderne stiller det sig lidt 
anderledes, ikke fordi de er frommere, eller naturligt mere kyske end 

mænd, men alene på grund af det æresbegreb som mænd har knyttet 
til kvindens kyskhed, og som indebærer at de føler at måtte straffe 
kvinder der krænker deres ære. For faktisk er kvinder helt klart mere 
lidenskabelige end mænd, skal man stole på Bayle. Hvorpå følger 
yderligere en række digressioner over dette stedsegrønne tema. 

Men det menneskelige synderegister rummer jo, trods alt, andet 
end usædelighed. Eksempelvis løgn og bagtalelse, som behandles 
indgående i det følgende tillige med hævntørst og havesyge. Pointen 
ved denne opstilling af et synderegister er at gøre det klart for læseren 
at ateisterne ikke er værre end de kristne på dette punkt. »Det er ikke 
mere besynderligt at en ateist lever moralsk uangribeligt, end det er 
besynderligt at en kristen hengiver sig til alskens forbrydelser. Når vi 
hver dag er vidner til denne sidste uhyrlighed, hvorfor skulle vi så tro 
at det første tilfælde er umuligt? (kap. 174) 

Det er vigtigt, her som ellers, at notere sig at Bayle ikke på nogen 
måde udtrykker sympati for ateismen som sådan. Hans ærinde er 
alene det for datiden (og eftertiden) så sjældne at forlange fair play for 
modstanderne. Han vidste kun alt for godt hvad det ville sige ikke at 
blive mødt med ærligt spil. 

Problemer vedrørende ateister og hedninge, hvad der er værst, og 
hvem der er vanskeligst at omvende, fylder ganske meget i den 
springende fremstilling, der trods de mange digressioner fastholder 
misbruget af kometernes tilsynekomst som det gennemførte afsæt til 
de mange og langt udtrukne overvejelser. 

Fortidens forskellige varsler afvises hvad enten de gik i opfyldelse 
eller ej. Således var det ingen kunst at forudsige en storkrig i 1618, 
hvor alt var lagt an til de europæiske stormagters trediveårskrig. 

Tilsvarende med samtidens varsler, der af Bayle holdes op mod den 
aktuelle storpolitiske situation. Denne manøvre fører ham ind på 
jesuitternes magtfulde position også i Frankrig og, underforstået, på 
deres betydning for undertrykkelsen af huguenotterne. 

Det forbliver dog ved ganske diskrete antydninger med hensyn til 
forfølgelserne af huguenotter. Hovedærindet er dels den overtro der 

har knyttet sig til kometers tilsynekomst, og som der fortsat findes 
stærke spor af, dels (som tematisk kontrabande) overvejelser over 
ateister, der af Bayle nærmest tages i forsvar over for de systematiske 
angreb på deres moral, og som desuden fremstilles som mindre 
‘farlige’ end hedninge og afgudsdyrkere. 

Afslutningen på den lange fremstilling på i alt 263 kapitler er et såre 
fornøjet og tilfreds tilbageblik på alle turene rundt i tekstens labyrint; 
»Thi hvad har jeg ikke talt om? Hvilken besynderlig ophobning af 
tanker har jeg ikke fremlagt, idet jeg snart har taget hvad jeg læste i 
en bog, snart hvad jeg havde hørt sige i en samtale, snart hvad jeg selv 
havde på lager?% (kap. 262). Gradvist har han sammenstykket sin tekst, 
og han vedgår at han ofte er vendt tilbage for at genoptage betragt- 
ninger der for længst syntes afviklede. Af hensyn til klarheden og til 
læserens overblik runder han derfor værket af med et resumé på tre- 
fire sider af den ganske, omfangsrige historie. 

Det står ham klart at kometernes baner ingen betydning har for 
hændelser her på jorden, ikke mere end en indianers rejse i Europa. 
»Det står ikke desto mindre enhver frit for, som hans fromhed måtte 
bevæge ham, at tugte sig selv ved synet af dette fænomen.« 

Det står enhver frit for... Man må gøre sig klart hvor provokerende 
et sådant udsagn har været for fuldt ud at forstå Bayles betydning. 
Vejen fra at en provokation bliver til en banalitet er ofte lang, og det 
kræver stor kraft at iværksætte en udvikling der til sidst gør det 
udfordrende udsagn til en selvfølge. Det er hvad Bayle selv kalder at 
»bringe filosofiens lys i samklang med samvittighedens«. Hans Tanker 
om kometen bidrager betragteligt til en sådan bestræbelse og bliver en 
af inspirationskilderne for 1700-tallets oplysningsfolk. 


32 


5, Den hårde strid 


Tragedien med Bayles brors død i 1685, og tilbagekaldelsen af 
Nantes-ediktet, fik afgørende betydning for hans placering blandt 
'sine egne”, det vil sige blandt Rotterdams landflygtige franske 
huguenotter. En bannerfører her var den tidligere omtalte beskytter 
Pierre Jurieu, der uden tanker for den risiko han måtte udsætte sine 
trosfæller i Frankrig for under de nye, skærpede omstændigheder, 
tordnede løs mod det samlede franske regime, majestæten inklusive. 
Hans skriverier bryder alle bånd til Frankrig, hvor Bayle, bittert belært 
af erfaringen, er mere forsigtig og søger forsoning med moderate 
katolikker. Et brud mellem de to tidligere venner, Jurieu og Bayle, er 
herefter uundgåeligt. 

For Jurieu er enhver tale om tolerance et svaghedstegn, ja direkte 
et knæfald for det onde. Bayles afgørende og banebrydende indsats 
her er at han drejer tolerancebegrebet i en positiv retning og forlanger 
respekt for den enkeltes samvittighed og for religiøse særstandpunkter. 
I marts 1685 udgiver han en fortsættelse af Critique Générale, i hvilken 
han fordømmer al forfølgelse af trosgrunde, ikke blot katolicismens. 
Dette var stærk tale for Jurieu og hans meningsfæller, og Bayle har 
herefter magtfulde fjender ikke blot i den katolske lejr, men også 
blandt ‘sine egne’. Undervejs i denne strid beskylder Jurieu sin 
tidligere protegé for at være »Versailles” lakaj«, og han undlader ikke 
at henvise kraftigt til den kortvarige konvertering i 1670. Den 
situation forsøger Bayle foreløbigt at skrive sig ud af gennem et 
veritabelt produktivitetsraseri, der kulminerer med to udgivelser i 
1686, der skal præcisere hvor han står. Fra nu af var det kamp på tro 
og liv. 


Første resultat af denne kamp var skriftet Ce que c'est que la France 
toute catholique (Hvordan det gennemkatolske Frankrig egentlig er) fra 

1686. Titlen spiller på et katolsk propagandaskrift fra perioden, der 
havde forsøgt at skildre det for huguenotter udrensede Frankrig. Det 
er ikke for meget sagt at det er her polemikeren Bayle for alvor træder 
i karakter. 

Bayle er både stærkt oprevet over broderens død og rystet over 
magthavernes fremfærd i det franske da han griber pennen for at 
skildre det ‘gennemkatolske’ Frankrig sådan som han ser det. Alligevel 
magter han at udforme en tekst der, med overlegen polemisk nerve 
og sikker stilsans, fører ham ind på det spor han ikke siden skal 
fravige: Han forbliver en pennens frontkæmper, der under dække og 
med talrige sidespring kæmper sin kamp mod fanatisme, intolerance 
og undertrykkelse. Han magter hele vejen frem til de to kempebind 
af Dictionnaire at holde galden flydende og hovedet koldt. 

Dette tidlige kampskrift er overlegent bygget op, efter et mønster 
der skal blive særdeles udbredt op gennem 1700-tallet: Den fiktive 
brevveksling, der er fundet af en ‘udgiver’, som præsenterer sagen i et 
kort forord. Her som så ofte ellers vælger Bayle at fremtræde 
maskeret; faktisk var det kun det store leksikonværk Dictionnaire han 
udsendte under eget navn. Det siger noget om hvor kontroversielle 
temaerne i hans øvrige skrifter har forekommet samtiden. 

Det drejer sig i dette tilfælde om tre breve, der placerer sig midt 
i striden mellem katolikker og calvinister. Det første brev er fra en 
katolsk gejstlig, der skriver til en huguenot der har søgt tilflugt i 
England. I en salvelsesfuld tone spørger brevskriveren huguenotten 
hvad han mener om en vedlagt pamflet, som en anden flygtning har 
sendt ham. Forargelsen lyser ud af dette første brev, der er ganske 
kort. Hovedsagen er naturligvis den omtalte pamflet, der udgør andet 
brev, og her er der mere substans. 

Tonen slås an fra de første sider, hvor den landflygtige huguenot, 
efter et kort resumé af situationen i Frankrig, rent ud erklærer, at man 
fra nu af må sige at det er samme sag at tale om den katolske religion 
og de uhæderliges religion. Og man skal ikke prøve at antyde at der 
er tale om enkeltstående tilfælde, som man ikke kan laste katolicismen 

som sådan for. For har der været en eneste katolik der åbent har 
vedgået at han misbilligede den barbariske måde hvorpå huguenotter- 
ne blev tvunget til omvendelse? »Altså er I alle medskyldige i disse 
forbrydelser«. 

Afsenderen beder til at den ulykke ikke må ramme det samlede 
Europa igen at falde ind under Romerkirken. For hvor mange 
forbrydelser, profaneringer, voldsanvendelser og falske edsaflæggelser 
ville det ikke koste? I det hele taget dukker ord som vold, løgn, 
bedrag, svindel og ond tro op gang på gang i den ganske barske tekst. 
Regeringens politik har været »den groveste og den tåbeligste i 
verden.« 

Hykleriet er et kapitel for sig. Hvad skulle alle de forudgående ind- 
greb og begrænsninger til over for huguenotterne når man alligevel 
sigtede på en endelig tilbagekaldelse af Nantes-ediktet? Bag ved dette 
maskepi ligger et hykleri der får brevskriveren til at udbryde et »Åh, 
Moliére, hvor er du henne% Den religiøse hyklerskikkelse Tartuffe 
er jo en hovedfigur hos Moliére, der i det hele havde en høj stjerne 
hos Bayle. Og i særdeleshed Tartuffe bruges til at understrege 
uhyrlighederne bag den religiøse fanatisme og de afskyelige grusom- 
heder den tjener til at skjule. 

Selvtilfredsheden i Frankrig efter ‘udrensningen’ hudflettes ind- 
gående. Det hævdes således at fromhed og gode sæder nu på ny 
hersker overalt i riget med kongen som et lysende eksempel. Skulle 
der være nogen laster tilbage, så er de lastefulde i hvert fald tvungne 
til at operere i det skjulte. Sandheden er dog, hævder huguenotten, 
at hoflivet er værre end nogen sinde med hensyn til udskejelser af 
enhver art. Dette var et attak på hoffet og selveste majestæten, der 
ikke var uden risiko selv for en landflygtig, for det kunne sjældent i 
længden forblive en hemmelighed hvem der var ophav til de giftige 
påstande. 

Det rette billede af katolicismen får man ikke ved at lytte til deres 
egne skønmalerier, fortsættes der, men alene ved at vurdere dem på 
deres handlinger. Derfor kunne man måske ligefrem konkludere, ved 

at dømme ud fra katolikkerne, at kristendommen er en religion »som 
elsker blod og myrderier, som vil bekæmpe sjæle og legemer med 
vold, og som tager hvad som helst i anvendelse for at fastholde sit 
tyranni over den enkelte: løgn, falske vidner, dragoner, bødler, 
inkvisition og meget mere.« Grusomhed og ond tro står tilbage som 
den bærende karakteristik af det ‘gennemkatolske’ Frankrig. 

Det er så overladt til en tredje brevskriver, en mere moderat 
huguenot, der også er flygtet til England, at kommentere denne salve. 
De første linier er da også beroligende nok: »Den unge mands« tone 
mishager ham, det er jo tydeligt at han overdriver. Men ikke desto 
mindre består problemerne fortsat. »Kan De bifalde at man hver dag 
i Paris kan læse at kongen har undertvunget calvinismen alene ved at 
gå mildhedens og den kristne barmhjertigheds veje?« Også denne 
brevskriver har tydeligvis blik for den officielle propagandamaskines 
hykleri og systematiske undladelse af at vedgå overgreb. »I farer frem 
med hård hånd, men taler honningsøde ord! Så hellere være ærlige og 
indrømme at det for jer ikke er mord at ihjelslå kættere, når blot det 
sker ud fra religiøs nidkærhed.« Undertiden kan det være en nyttig 
øvelse at pille enkeltstående citater frem af en labyrintisk tekstmasse, 
at læse som en censor med det sigte at finde de »farlige« steder. 

Skriftet som helhed emmer af ærlig harme over tingenes tilstand i 
Frankrig. Man kan finde tonefaldet skingert med den stadige 
insisteren på de begåede grusomheder og de løgnagtige historikeres 
benægtelse af samme. Men udfaldene må ses på baggrund af de 
faktiske historiske forhold og af Pierre Bayles egen situation. I den 
franske katolske kirke var tolerance fortsat et negativt ladet ord, der 
fordømte enhver overbærenhed med kætteri og vantro. Ordet skulle 
i de følgende årtier få et andet indhold, og Bayle var i høj grad 
bidragyder hertil. 


Men der var mere i posen hos Bayle i det herrens år 1686. Nemlig en 


pamflet mod de tvangsomvendelser der fulgte i kølvandet på til- 
bagekaldelsen af Nantes-ediktet. Titlen på det nye skrift var Commen- 

taire philosophique sur ces paroles de Jésus-Christ: Contrains-les d'entrer 
(Filosofisk kommentar til Jesu Kristi ord: Nød dem til at komme; 
udgivet oktober 1686). 

Bayles harme over de overgreb hans trosfæller var udsat for var 
flammende. Han satte sig for med denne pamflet at tilintetgøre et af 
de stærkeste argumenter der blev fremført fra militant katolsk side, 
nemlig budskabet fra Jesu lignelse om det store festmåltid.” Ganske 
vist går det næppe an at tolke lignelsen som en generel missionsbefa- 
ling (som jo findes andetsteds i testamentet), men ikke desto mindre 
var det pågældende sted blevet en yderligere tilskyndelse for ‘omven- 
derne’ fra det katolske hold til at gå håndfast til værks over for 
huguenotterne. Det skete under henvisning til selveste kirkefader 
Augustin, der i et af sine breve benytter det pågældende skriftsted, 
hvad den militante katolske fløj ikke var sen til at udnytte. 

Bayle påpeger klart at Kristi ord ikke skal forstås bogstaveligt i den 
givne sammenhæng. I stedet for at skamride et skriftsted bør man 
forlade sig på det begreb om retfærd og rimelighed som vi fra 
naturens side er udstyret med (»cette idée naturelle d”équité«). Man 
ser jo tydeligt de afskyelige konsekvenser af at følge skriftens ord 
direkte i stedet for at indrømme den enkelte retten til at følge sin 
samvittighed selv om den skulle fejle. Man må aldrig tvinge folk til at 
handle mod deres samvittighed, fastslår Bayle gang på gang, fejltagel- 
ser er tilgivelige. Hans kommentar udfoldes som en fordømmelse af 
al vold og en hyldest til tolerancen. Faktisk blev Bayle med dette 
skrift den første der så stærkt og entydigt talte tolerancens sag, endnu 
før John Locke i England havde formuleret sine tanker derom. 
Tolerance og fornuft er de to nøglebegreber i skriftet. 

Tanken om det naturlige retfærdighedsbegreb er nøje knyttet til 
Bayles forståelse af fornuften. Hans stadige fremhævelse af fornuften 
som en bærende faktor blev samtidig en flanke han åbnede for 


° Lukasevangeliet kapitel 14, vers 23. Den autoriserede danske oversættelse »Nød dem 
til at komme« er en neddæmpning af Vulgata-tekstens compelle intrare, der gengives 
bedre med det franske verbum contraindre: tvinge. 

modstanderne, der igen og igen angreb ham på dette punkt. De 
hævdede frejdigt at han lod fornuften gå forud for troen, at han gjorde 
samvittigheden til det eneste kriterium og dermed gik ret imod 
ortodoksien. Man så det som den skinbarlige skepticisme, eller som 
religiøs ligegyldighed. 

Bayle fastholdt imidlertid at det er vore lidenskaber og vore vaner 
der leder os ind i fejltagelserne. Et synspunkt han genoptog i et 
Supplément fra 1688: »Fejltagelsen er ikke villet og kommer ikke af 
menneskelig ondskab.« Vi er med andre ord ikke altid ansvarlige for 
vore fejl. Vi er det kun dér hvor vi véd at de principper der styrer os, 
er udtryk for en uorden, en uregelmæssighed. 

Derfor måtte der arbejdes frem mod gensidig respekt. Hvis ikke 
calvinisterne var i stand til at respektere katolikkerne, ville de ikke 
kunne opnå selv at blive respekterede. I forlængelse af denne tanke 
lod Bayle forstå at alle trosretninger har deres værd. Det vakte ud- 
bredt forargelse at der ikke blot var tale om forskellige kristendoms- 
opfattelser, men at Bayles krav også omfattede jøder, muslimer, ja 
sågar ateister. Konsekvensen bliver at de universelle dogmer sprænges; 
tilbage står mange slags individuel tro, som modsiger hinanden, men 
som alle er legitime. Der var her, hos Bayle, tale om en individualis- 
me der peger frem mod 1700-tallets borgerlige individualisme og 
bredt udfoldede oplysningstid. Idealet opstilledes således at den 
gensidige tolerance skulle stå som garant for den enkelte borgers 


autonomi. 


Altafgørende for en forståelse af Bayles begreb om fornuftens klare lys 
(la lumiére naturelle) er, at denne fornuft på ingen måde finder tanken 
om en åbenbaret sandhed absurd. Bayle kan ikke slippe sit fundamen- 
tale fornuftsbegreb, men giver ikke af den grund afkald på den 
guddommelige åbenbaring. Der er ikke en absolut modsætning hos 
ham mellem fornuft og tro. Blot må det guddommeligt åbenbarede 
ikke udfordre det grundlæggende, almenmenneskelige krav om at 
skelne mellem godt og ondt, mellem sandt og falsk. 

Fornuftens lys tilsiger os blandt andet ikke at gøre mod andre hvad 
vi ikke ønsker bliver gjort mod os, og at handle i overensstemmelse 
med vores samvittighed. Det er et lys der kommer fra Gud, og som 
nærmest må karakteriseres som en ‘naturlig åbenbaring”. Men hvordan 
skulle det så gå til at samme Gud senere skulle indgive os helt andre 
ideer? Tvang må således være helt udelukket i religiøse anliggender; 
med vold kan man ikke indprente kærlighed til Gud. 

I forlængelse heraf tager Bayle igen fat på føromtalte skriftsted. Hvis 
man tog det bogstaveligt, ville det betyde at fængsling, drab osv. var 
udtryk for en acceptabel adfærd hvis blot det tjente min kirke. »Den 
mest afskyelige doktrin man overhovedet kan forestille sig.« 

Sin vane tro arbejder Bayle også her med en temmelig håndfast 
logisk udvikling af sin tankegang. Han går således ud fra den påstand 
at det er syndigt at vise ulydighed mod Gud. Yderligere er ulydighed 
mod samvittighedens dom det samme som at ville gå imod Guds lov. 
Altså er alt hvad der gøres mod samvittighedens bud en synd. Al 
handel imod »samvittighedens lys« ville være foragt for Gud. 

Dermed er det enkelte individs samvittighed sat afgørende i 
centrum. Der åbnes for en pluralisme eller relativisme, der til alle tider 
har vakt fundamentalisternes vrede og trang til undertrykkelse. 
Muslimers som kristnes, dengang som nu. Med sit krav om tolerance 
og med sine pluralistiske holdninger forargede Bayle sin samtids magt- 
havere, inspirerede oplysningsfolk som Montesquieu og Voltaire, 
ligesom han både inspirerede og ængstede vor egen Holberg, sådan 
som det senere skal vises. 

Det var under arbejdet med dette store og betydningsfulde skrift at 
Bayle gradvist arbejdede sig ind i en position der var mindre snævert 
knyttet til de reformerte doktriner og banede vejen for hans udvikling 
af en mere fideistisk overbevisning, sådan som denne kommer til 
udtryk i hans store Dictionnaire få år senere. Fideismen er en trosretning 
der søger at ophæve modsætningen mellem tro og fornuft ved at afslå 
ethvert kompromis med hensyn til fornuftens rolle i alle forhold der 
ikke vedrører trosspørgsmål, men som til gengæld afviser at troen kan 

gøres til genstand for afprøvelse eller bevisførelse fra fornuftens side. 
Tro er fuld og urokkelig tillid til det åbenbarede, her har fornuften 
intet at bestille. 


Tidsskriftredaktør 

Som om det ikke var nok med to store skrifter i 1686, havde Bayle 
endnu et, ganske betydeligt, brød i ovnen, intet mindre end et 
tidsskrift, Nouvelles de la République littéraire, som han havde startet i 
1684 og selv ledede og (stort set) skrev indtil 1687. 

Dette tidsskrift, som i dag ofte indtager en beskeden plads i 
monografier om Bayle, er blevet kaldt det første populærvidenskabeli- 
ge tidsskrift i Europa." Det er da også tydeligt i Bayles egen indled- 
ning til første hæfte at hovedsagen skulle være at orientere om 
videnskabelige fremskridt og resultater. Hvor meget dette er et 
skalkeskjul skal være usagt, men det er i hvert fald en kendsgerning at 
historiske, filosofiske og ikke mindst religiøse materier kom til at spille 
en betydelig rolle i løbet af de år Bayle stod i spidsen for foretagendet. 
Religiøse og teologiske temaer dækker alene omkring en fjerdedel af 
stoffet i den tid Bayle ledede tidsskriftet. 

I en overordentlig grundig analyse af det religiøse stof i Nouvelles 
har Hubert Bost påvist en udvikling hos Bayle, der bevæger sig fra sin 
oprindeligt solide forankring i faderens calvinistiske ortodoksi hen 
imod en friere holdning som en troende, men med krav om at kunne 
udnytte sin fornuft til kritisk aktivitet.” 

I samtiden blev Nouvelles hurtigt en indflydelsesrig størrelse. Rundt 
om i Europa havde Bayle kontakt til flygtede huguenotter der 
forsynede ham med stof i form af orienteringer om nyudgivelser, 
aktuelle debatter og lignende. Dette blev formidlet med det klare sigte 
at søge et bredere publikum end datidens øvrige videnskabelige 
tidsskrifter. 

Den litterære side af sagen afvikledes derimod i form af kortfattede 


" Af Louis P. Betz: Pierre Bayle und die »Nouvelles de la République des Lettres« (1896). 
> Hubert Bost: Un »intellectuel« avant la lettre: Le journaliste Pierre Bayle (1994). 

referater og kommentarer. Bayle var bestemt ingen litterat, men anså 
det meste af skønlitteraturen for at være hvad Ibsen kaldte løgn og 
forbandet digt (»fables et mensonges«). Den historiske roman, f.eks. 
den berømte Fyrstinden af Cléves af Madame de Lafayette, fandt dog 
nåde for hans øjne. 

Et pudsigt eksempel på hans håndfaste forhold til litterære tekster 
kan ses i januar 1686, hvor Bayle optrykte et fingeret brev, som 
filosoffen Fontenelle havde sendt ham, »Brev fra Batavia«, der i let 
gennemskuelig form fortæller om religionsstridighederne i Frankrig, 
maskeret som en skildring af forholdene på Batavia. En manér som 
ikke mindst Voltaire skulle dyrke med mesterskab nogle årtier senere. 
Men Bayle var tilsyneladende blind for ironien i Fontenelles stil og 
tog brevet helt alvorligt. 

Mere på hjemmebane var han når det drejede sig om filosofisk- 
religiøse emner. Her er han åben og fordomsfri og lader såvel 
meningsfæller som modstandere komme til orde, eksempelvis den 
Leibniz der efter Bayles død, i sin Theodicé fra 1710, skulle bruge 
mange kræfter på at tilbagevise Bayles anfægtelser over det ondes 
eksistens i en angiveligt gudskabt, og derfor antageligt fuldkommen, 
verden. 

Men Bayles åbenhed og nysgerrighed over for vidt forskellige 
synspunkter stemte dårligt overens med tidsånden, der var præget af 
ortodoksi i såvel tro som smagsanliggender. Han ønskede at stå 
uafhængig af skoler og tankesystemer, det var det nye der interesserede 
ham, og hans pen løb hastigt. Frejdigt skrev han hvad der faldt ham 
ind og kom derfor til at stå som kætter ud fra snart sagt alle synsvin- 
kler. 

Tidsskriftet løb snart ind i vanskeligheder, ikke mindst i Frankrig, 
hvor det blev forbudt fra 1685. På trods af anonymiteten fandt man 
uden besvær ud af, hvem »le Sieur B***« var. En protestant, kort før 
la Révocation! Men forbud kan som bekendt også bidrage til succes. 
Og succesen var overvældende og vakte opmærksomhed overalt i det 
lærde Europa. Teologer, bogudgivere og digtere forelagde ham 

ydmygt deres skrifter i håb om gunstig omtale. Overalt skrev man 
rosende om denne nydannelse, der skulle få et langt efterliv. Som 
populærvidenskabelig journalist vandt Bayle sig altså et navn og et 
internationalt ry tidligt i sin karriere, men da han måtte slide og slæbe 
for at samle og bearbejde det meget stof der skulle til et månedsskrift, 
og da han fortsat kempede sin indædte kamp på andre fronter med 
skarpe indlæg i digre værker, blev det til sidst for meget for ham. 

I 1687 måtte han opgive at videreføre tidsskriftet. Et sammenbrud 
tvang ham til flere måneders pause fra al skribentvirksomhed. 
Tidsskriftet blev imidlertid ført videre og udkom fortsat, dog afbrudt 
af et par pauser, indtil 1718. 

Bayles ‘journalistperiode’ har som nævnt ikke altid fået den 
opmærksomhed den nok kunne fortjene, men den er ikke desto 
mindre af stor betydning for hans udvikling. Man kan se hans periode 
som tidsskriftredaktør som et afsæt til det der skal komme med 
Dictionnaire, nemlig en radikaliseret, mere kritisk frigjort Bayle, der 
kan trække på erfaringerne fra årene med ‘den litterære republik’. 
Men den voldsomme belastning, der fører til et sammenbrud, får ham 
også til at vende sig fra yderligere kampskrifter og indlæg i striden 
mellem katolikker og reformerte. Der var nok at se til alene i den 
reformerte lejr, hvor Bayle selv var alt andet end fredet på grund af 
sine appeller om tolerance og deraf følgende uklarhed om hans 
doktrinære standpunkter. 


Den voldsomme konflikt blandt reformerte indbyrdes i Rotterdam- 
miljøet mundede ud i et skrift fra 1690, Avis aux Réfugiez (Råd til de 
udvandrede Huguenotter), som Bayle blev udlagt som forfatter til. 
Her kulminerede striden mellem Jurieu-fløjen og Bayle med 
tilhængere. Det er aldrig blevet helt klargjort i hvor høj grad Bayle 
havde ansvaret for det pågældende skrift, men der er næppe tvivl om 
at han har haft mere end en finger med i spillet. I hvert fald imødegik 
skriftet med styrke Jurieus tanker om at gå sammen med Vilhelm af 
Oranien, der stod for religiøs intolerance og var stærkt fjendtligt 

indstillet over for Frankrig. Bayle forblev tilhænger af absolutismen, 
ikke på grund af Ludvig den 14., mildt sagt, men vel mest fordi han 
fortsat var en beundrer af den Henrik den 4., der havde indstiftet 
Nantes-ediktet. Det er værd at notere sig at Bayle ikke så på Henrik 
som en frafalden protestant, men som en tolerancens forkæmper. 

Måske spillede det også ind at han havde et ønske om engang at 
kunne vende tilbage til Frankrig, nok mindre til hjembyen end til det 
Paris han havde opholdt sig så kort tid i, men dog længe nok til at 
opleve byen som en enestående intellektuel inspirationskilde med 
dens biblioteker, læreanstalter og tilhørende lærde miljøer. 

Den megen uro om Bayles person nåede et højdepunkt i 1693, da 
han frakendtes retten til at undervise. Det skulle dog vise sig at blive 
til hans fordel, da han, trods alt, fortsat kunne blive boende i 
Rotterdam, og en forlægger skænkede ham tilmed en pension som 
satte ham i stand til helt at hellige sig arbejdet med den Dictionnaire 
som han allerede i 1692 havde fremlagt et projekt om. 

6. Dictionnaire historique et critique‘ 


»Omkring december måned 1690 fattede jeg en plan om at lave et 
kritisk leksikon som skulle rumme en samling af de fejl der er blevet 
begået, dels af leksikonforfattere, dels af andre skribenter, og som, 
under hvert person- eller bynavn, skulle tilbagevise de fejl som er 
begået vedrørende de pågældendex«.” 


Det er lidt af et Rasmus Modsat-program franskmanden Pierre Bayle 
her opstiller. En dekonstruktion af hvad man i traditionen har 
ophobet af fejl og misforståelser i historieskrivningen. Kan man 
overhovedet bygge et leksikon op over en sådan model? Det var i 
hvert fald hvad Pierre Bayle forsøgte med sit enestående værk 
Dictionnaire historique et critique, hvoraf første bind kom i 1696, det 
andet bind året efter. Forsøget lykkedes i en sådan grad at det lærde 
Europa enten jublede eller rasede over så megen respektløshed. Det 
var ikke langt fra at man kunne sige at de gamle græd og de unge lo. 
I hvert fald kunne Holberg i et af sine levnedsbreve berette om 
hvordan de unge studerende i Paris hver morgen kapløb for at 
komme først hen til det eneste eksemplar af Bayles leksikon der var 
opstillet på læsesalen i Mazarin-biblioteket. Her var noget at notere 
sig for en lærdomshungrende ung bergenser, og Bayles tanker skulle 
komme til at optage Holberg gennem hele livet. Mere herom senere. 
Først gælder det et forsøg på at orientere sig i det kaos som Bayles 
Dictionnaire paradoksalt nok er. Paradoksalt, fordi det jo almindeligvis 
anses som en væsentlig mission for et leksikon at skabe overblik, og 
ikke kaos. 


% Værket omtales herefter som Dictionnaire. Bemærk at stavemåden er moderniseret 
i forhold til Bayle, der skrev ‘Dictionaire’ med ét n. 
7 I brev til fætteren, Jean de Naudis, dateret 22. maj 1692. 

Som i tilfældet med Critique Générale skriver Bayle sig her op imod en 
‘modpart’, i dette tilfælde en Dictionnaire historique fra 1674 af Louis 
Moréri (1643-1680). Bayle ser det som sin mission at rette og udbygge 
hans og andre forgængeres skrifter, ideelt set for at konfrontere 
synspunkterne med en dybere erkendelse for øje, reelt selvfølgelig 
ofte med polemisk sigte. Bayle kunne her finde anvendelse for sine 
utallige bundter med noter vedrørende historiske forhold, som han 
havde opbygget gennem de mange års læsning, helt fra ungdomsårene 
hjemme i Carla. 

Første skridt på vejen er en række noter til Moréris artikler, men 
ganske snart viser denne strategi sig utilstrækkelig. Bayle er nødt til at 
tilføje egne, helt nye artikler om skribenter som Moréri ikke havde 
med, det være sig lærde fra Nordeuropa såvel som protestantiske 
teologer. 

Hver artikel ledsages af et stort antal noter (remarques kalder Bayle 
dem), som i betydelig grad vanskeliggør overblikket over det samlede 
synspunkt. Derfor har man ofte antaget at noterne udgjorde et 
strategisk fif over for censuren. Sådan har det ikke nødvendigvis været 
tænkt; men det kan ikke nægtes at noterne ofte er det sted hvor man 
finder de ‘dristigheder’ der kunne chokere datidens censurerende 
instanser, Kirke og Trone. Tonen er her ganske bramfri, spøg og 
grovheder blandes med alvorlige angreb på overtroen i forlængelse af 
skrifterne om planeter, og med fortsatte indlæg for tolerance. 

I omkring 2000 artikler balancerer han her gang på gang på randen 
af censurens indgriben. Det gik dog godt, i hvert fald i Holland, ikke 
mindst takket være det raffinerede notesystem, der med sine talrige 
henvisninger i snart sagt alle retninger tillader at smugle ganske mange 
kontroversielle tanker ind i værket, uden at det umiddelbart er 
overskueligt for en censor hvad der er på spil. I Frankrig derimod blev 
der sagt stop; der var man ikke til sinds at lade et så ugudeligt værk 
slippe ind over grænserne. 

Og der var sådan set også nok at tage fat på for en rask censor. Der 
er således tale om op mod 10.000 små ‘kritiske bemærkninger’, som 

Bayle selv kalder sine noter. Det skal vise sig at blive en slags model 
for Diderots og d'Alemberts store Encyclopédie, der begynder at ud- 
komme ca. ṣo år senere, og som i høj grad udnytter, om ikke noter, 
så i hvert fald henvisninger i strategisk øjemed. 

Set med dagens øjne kan det meste af indholdet i Dictionnaire tage 
sig ganske uskyldigt og fortidigt ud. Men for Bayle var der tale om et 
kampskrift. Fakta skulle anføres i artiklens brødtekst, mens skepsis og 
‘farlige’ diskussioner blev henlagt til noterne, der ofte fyldte det meste 
af siden. Hertil kom, som en yderligere forvirringsfaktor, at kilderne 
til de mange indslag i noterne blev anbragt i henvisninger i marginen. 
Hans bogtrykker har haft det slemt. 


Det er måske i Dictionnaire man bedst får fat i Bayles flyvske tempera- 
ment som skribent. I et brev til sin bror skriver han: »jeg ved aldrig, 
når jeg begynder på en artikel, hvad jeg vil sige i den næste sætning. 
På den måde trætter jeg ikke min tanke, og denne måde hænger sam- 
men med den dovenskab jeg har fortalt dig om, for det er mig pin- 
somt at operere med en velordnet plan i hovedet (når jeg skriver)«.” 

Forargelsen var stor i vide kredse. Måske ikke først og fremmest på 
grund af den håndfaste omgang med traditionen og de overleverede 
synspunkter, men nok så meget fordi Bayles tone var grov og 
undertiden ganske frivol. Han var sig fuldt bevidst ikke at skrive for 
videnskabsfolk, men for et bredere publikum af interesserede. Men 
disse måtte jo dog underholdes ind imellem de mange saglige 
udredninger! Ikke desto mindre må Bayle i senere udgaver indsætte 
en Édaircissement (Forklarende kommentar) hvor han forsvarer sig 
mod beskyldningerne om obskøniteter i værket. 


I forordet til førsteudgaven fastslår Bayle straks at dette værk ikke 
følger den plan han havde fremlagt i 1692. Sagen er den at han havde 
vist en række prøver til en kreds af venner, og de havde alle gjort ham 


S Citeret efter Labrousse (1963), s. 242. 

det klart at der ikke ville være stor interesse for et værk der blot 
opremsede en række fejl, først og fremmest i Moréris leksikon. Det 
skal altså ikke længere være en ‘fejlregistrant’. Derimod bliver der tale 
om såvel historiske som kritiske artikler, undertiden fulgt op af »en 
tirade af filosofiske refleksioner«, med andre ord lidt for enhver smag. 

Han forstår hvis man bebrejder ham den lange ventetid i forhold 
til projektet, men den hænger altså netop sammen med den ændrede 
linie i udvælgelse af stof. Desuden har han brugt megen tid på at for- 
mulere tingene så entydigt som muligt uden at han dog vil benægte 
sin lidt løse stil. Omvendt vil nogle måske undre sig over den store 
stofmængde samlet på så kort tid, men det forklarer han med at han 
lever et ganske enkelt liv uden selskabelighed, rejser eller forlystelser. 
Dertil kommer dog, som nævnt, at han gennem mange år havde op- 
bygget et meget betydeligt seddelmateriale ud fra sin omfattende 
læsning. 

Om den store mængde citater hedder det at han har tænkt på de 
mange der ønsker at læse de gamle forfattere, men som ikke har råd 
til at anskaffe sig dem. Det er grunden til de lange citater, bl.a. på latin 
og italiensk. At enkelte af disse citater (det er nu ikke så få!) strejfer 
det frivole, skal man ikke lade sig gå på af. Man må sigte på et større 
publikum end de få lærde, ellers vil det ikke være muligt at få dækket 
udgifterne ved fremstillingen! 

Bayle vedgår at ganske mange vil blive kritiseret i værket, men der 
ligger intet personligt bag. Han har prøvet at følge den ene af 
historieskrivningens gyldne regler, nemlig at stræbe efter intet forkert 
at skrive. Med hensyn til den anden grundregel, at vove at sige hele 
sandheden, har han ikke fulgt den strikte: »Jeg tror den undertiden er 
i modstrid ikke blot med al forsigtighed, men også med sund fornuft.« 
Så kan man selv overveje hvad der ligger bag. 

Afslutningsvis kommenterer Bayle det forhold at han her, for én 
gangs skyld, signerer sit værk og forlader den anonymitet han ellers 
har dyrket. Det skyldes simpelthen at det har været en betingelse for 
at opnå trykketilladelsen. 

Men til sagen. Hvordan tager dette kempeværk sig ud når man går 
i lag med de enkelte artikler? Det første der slår en er at notestoffet i 
mange tilfælde langt overgår mængden af tekst i selve artiklen. Gang 
på gang ser man sider med ganske få linier brødtekst, mens resten af 
den store folioside er optaget af to spalter med noter, trykt med 
mindre skrift. For at fuldende billedet skal nævnes at der altid angives 
henvisninger til kilden til de mange citater i noterne. Disse henvisnin- 
ger findes i form af marginalnoter. Man vil således forstå at det kan 
være en næsten svimlende sag at vove sig ind i denne tekstlabyrint. 

Det skal ikke skjules at en lang række artikler gælder historiske og 
mytologiske figurer som ikke kan påkalde sig større interesse i dag. 
Når Bayles Dictionnaire alligevel er blevet stående som et monument 
i europæisk idéhistorie, skyldes det dels at han i en række artikler 
skriver sig meget langt ind i filosofisk-kritiske overvejelser over 
trosspørgsmål, dels at spillet mellem artikel og tilhørende noter til 
stadighed kan få det til at slå gnister i fremstillingen. 

Det hører til sandardkommentarerne til Dictionnaire at disse noter 
blev brugt af Bayle til at spille kispus med censuren. I stigende grad 
har man dog forladt denne opfattelse. Det der gælder for Diderots 
store Encyklopædi, gælder ikke nødvendigvis for Bayles Dictionnaire, 
først og fremmest fordi Bayle skrev og udgav sit værk i Holland, mens 
encyklopædisterne et halvt århundrede senere skrev i Frankrig og 
måtte tage hensyn både til den langt strengere statslige og til den 
kirkelige censur. 

Det betyder dog ikke at det ikke kan betale sig at lægge endog stor 
vægt på Bayles noteapparat. Det er her han udfolder sine kritiske og 
filosofiske synspunkter, og det skal derfor være en ledetråd for de 
følgende sider bestandigt at overveje i hvor høj grad noterne ‘modsi- 
ger” eller i hvert fald nuancerer selve artiklen. 

At der kunne være en bevidst tanke bag den labyrintiske fremstilling 
får man måske en fornemmelse af ud fra det forsøg Guy de Marsy 
gjorde i 1755. Han udgav da en Analyse raisonnée de Bayle, hvor han 
grupperede de væsentligste religiøse og politiske temaer samlet — og 

ikke i det oprindelige virvar af noter og henvisninger, og efter 
alfabetets forgodtbefindende. Denne nye, sammenkogte ret vurdere- 
des som endnu ‘farligere’ end originalen, og Marsy måtte en tur i 
Bastillen af samme grund. 

7. Artikler fra Bayles kritisk-historiske leksikon 


Det er hensigten med gennemgangen af det følgende lille udvalg af 
artikler at give et første indtryk af Bayles påfaldende arbejdsform med 
noter, referencer og spring i tankegang, udfald til højre og venstre. 
Samtidig er det selvfølgelig målet gennem de valgte artikler at vise et 
repræsentativt udvalg, der alle hører til den kategori der har været, og 
fortsat er, genstand for diskussion i Bayle-litteraturen. Ikke for at gå 
i nogen dybere dialog med denne sekundærlitteratur, men fordi det 
drejer sig om artikler der tydeligt viser Bayles holdninger, hans 
udtryksform og hans strategier. 


Artiklen David 

Hvis man vil danne sig et billede af Bayles fremgangsmåde og hele 
arbejdsform i Dictionnaire, er artiklen om profetkongen David et 
udmærket sted at begynde. Det drejer sig om en af de hyppigst 
omtalte af alle Bayles leksikonartikler, den er ganske kort af omfang, 
og den er repræsentativ for de kvaliteter der har gjort Dictionnaire til 
periodens idéhistoriske hovedværk. 

Desuden giver artiklen gode muligheder for at vurdere Bayles 
strategi i forhold til censurerende instanser, især, til magtfulde grup- 
peringer som jesuitterne i Frankrig, calvinisterne i Rotterdam og 
andre hvis ord havde mere end almindelig tyngde. 

Faktisk var artiklen om David et af de hovedpunkter den reformer- 
te synode slog ned på i sin kritik af første udgave af Dictionnaire. Man 
anbefalede kraftigt at den blev ændret, og Bayle gik lydigt med til at 
udvide artiklen om denne nøglefigur fra Det gamle Testamente. 
Herved blev den måske mindre overskuelig, men den blev næppe 
mindre ‘undergravende’. Her skal vi først se på denne reviderede 
udgave af artiklen, som er den så at sige alle læsere og kritikere senere 
har forholdt sig til. 

Kun tre sider medgår til denne artikel, heraf fylder selve artiklen 
knap én folioside mens noterne omfatter resten. Selve artiklen giver 
et indgående og pålideligt referat af Samuels 1. og 2. bog, hvor Bayle 
kun tillader sig få kommentarer undervejs i referatet. Dog, da talen er 
om sønners oprør mod fædre, hedder det: »Det er i almindelighed de 
fjender fyrster især må frygte.« Artiklen slutter med en hyldest til 
Salmisten David samt et par korte bemærkninger om værker viet 
David, af typen »en god bog, der ville have været bedre med præcise 
henvisninger så læseren kunne vide hvorfra oplysningerne stammede.« 
Det skal siges at Bayle selv så godt som aldrig undlader en mulig 
henvisning til egne kilder. Marginerne nærmest flyder over med dem. 

Intet i Bayles referat af Samuels bøger kan forklare hvorfor netop 
denne artikel er blevet så hyppigt citeret i eftertiden. Altså må man 
kaste sig over noterne for at søge forklaringen der. De fylder som 
nævnt dobbelt så meget som selve teksten, der er ni af dem, og den 
sidste er underinddelt i fem afsnit. Hertil kommer at de ni fodnoter 
ledsages af 27 henvisninger i marginen. En folioside i Dictionnaire 
fremtræder virkelig som et arbejdsredskab, for både forfatter og læser. 

For at få et indtryk af proceduren vil vi, i gennemgangen af artiklen 
om David, gå helt pedantisk til værks og gennemgå kommentarerne 
note for note, idet vi bevarer Bayles måde at markere noterne på: (A), 
(B), (C) osv. 


Note (A) udgøres af en lang udredning belagt med latinske og 
italienske citater (i original) vedrørende Davids herkomst. En tradition 
ville at han nok var søn af Isai Bethléémite og af dennes hustru, men 
at faderen havde avlet ham i den tro at det var tjenestepigen han lå 
med. Ret en anekdote efter Bayles smag, og hans hån er markant når 
han i en kilde læser om ‘sagen’ at faderen var undskyldt, fordi 
hustruen var gammel og tjenestepigen ung, og han ønskede at avle 
flere børn! Ganske bekvemt, mener Bayle. 

Den følgende note handler om Davids musiceren for Saul for at 
lette dennes tungsind. Her hævder Bayle at man kunne fylde 


SI 


adskillige bind med dette emne, men han vil nøjes med at henvise til 
et værk af en teologiprofessor i Wittemberg fra 1688. 

I note (C) der handler om sejren over Goliath, noterer Bayle et par 
detaljer vedrørende våben og samler sig ellers om den videre skæbne 
for kæmpens afhuggede hoved, som senere blev ført til Jerusalem. 

Med note (D) nærmer vi os det mere kontroversielle. Her 
kommenterer Bayle nemlig det forhold at Saul ikke straks genkendte 
David som Goliaths modstander. Han fremfører at det i note B 
nævnte forhold ville bevirke at man hos historikere som Thukydid 
eller Titus Livius ville have konkluderet at her var noget galt, 
fejlskrivning, sideombytning eller lignende. »Men den slags mistanker 
må man vogte sig for når det gælder Biblen.« (Som hørte man 
Shakespeares Marcus Antonius, ville mange sige). Der har dog, 
noterer Bayle videre, været dristige folk der har vovet at tale om en 
gal rækkefølge af vers i Samuels Bog. Et forsøg på at imødegå sådanne 
kætterske tanker ved at hævde at der lå mange år mellem de nævnte 
begivenheder, afvises af Bayle med belæg i teksten selv. Inkonsekven- 
ser i Biblen? Det kan være vanskeligt i dag at forstå opstandelsen over 
den slags refleksioner, men man må gøre sig klart at Bayle her vovede 
sig ud på det dybe vand. Den slags lod sig ikke høre, og da slet ikke 
skrive. Men man får her en forløber for den holdning der bliver 
gennemgående i Dictionnaire: Grundlaget under Bayles protestantiske 
tro er selvfølgelig Biblen, men det forhindrer ikke at han er præget af 
tidens nye metoder i humanistisk filologi, tekstkritik først og frem- 
mest, og her fulgte Bayle opmærksomt en bibelkritiker som Richard 
Simon.” Som denne note viser opstår der derved et ganske komplekst 
billede af Biblen i Bayles fremstilling, hvor dyb respekt for budskabet 
blandes med tekstkritiske og undertiden ganske lystige indslag. 

Note (E) handler om Davids problemer med sine sønner. Vægten 
ligger på beretninger om voldtægt, og om at sønnen Absalom »i fuld 
offentlighed elskede med ti af (Davids) konkubiner.« Knap så op- 


? Richard Simon: Histoire critique du Vieux Testament (1678). 

byggeligt, men underholdning måtte der til. Bayle havde også omsorg 
for husarerne, der dog næppe har været i flertal blandt hans læsere. 

I den følgende note går Bayle ud fra Davids vanskeligheder ved 
magten for at tale om befolkningens troløshed. Selv den bedste fyrste 
er hjælpeløs over for intriger: »Hvis fyrsten ikke er ond, skal man nok 
alligevel lade forstå at han er det… påskud fattes aldrig.« Enkelte 
Bayle-kommentatorer har heri set hentydninger til aktuelle forhold, 
og sandt er det at forholdene blandt Rotterdams reformerte rummede 
rigeligt med intriger, først og fremmest omkring den magtfulde 
historiker og teolog Jurieu, til at en sådan note af samtiden kunne 
tolkes som et maskeret debatindlæg. Ikke mindst fordi Jurieu, fra at 
have været en slags beskytter for Bayle, var blevet en af hans argeste 
modstandere. 

I note (G) kommer Bayle ganske kraftigt ind på Davids svage sider. 
Historien om Urias, som David sendte i døden fordi han var blevet 
forelsket i hustruen, betegnes som en »kolossal forbrydelse«. Med 
hensyn til andre anklager fremfører Bayle en række undskyldende 
faktorer (Davids anger f.eks.). Først og fremmest anføres det at den 
bibelske sammenhæng viser at Davids optræden var uden skyld, selv 
i tilfælde »som i almindelighed ville forekomme slette, og som ville 
være det i dag.« Selv de største figurer fra Det gamle Testamente kan 
altså fremvise en opførsel der må betegnes som dadelværdig. Igen en 
konstatering der var mindre uskyldig i sin tid end den »ville være det 
i dag«, selv om den, som det skal vises nedenfor, var betydeligt mere 
afdæmpet her end i første version af artiklen. 

Med note (H) er vi nået til det der var udgangspunkt i den 
oprindelige plan for værket, nemlig korrigeringen af de, ifølge Bayle, 
talrige fejl hos Moréri. Beroligende lyder det i optakten til denne note 
at Bayle kun har tænkt sig at kommentere fem af Moréris fejl. Det 
gøres til gengæld indgående, men det interessante ved noten er ikke 
kritikken af Moréri, men den derunder liggende bibelkritik. »Det er 
en smule overraskende at Den hellige Skrift ikke har bemærket at 
[Saul] så hurtigt angrede sin forsoning med David.« Senere under 

samme punkt udbygges Bayles ‘undren’ over Biblens fortælleform. 
Han bygger ligefrem sin kritik på »fortællekunstens love« (les Loix de 
la narration) og søger derpå i ly ved at henvise til den katolske 
bibelkritiker Richard Simon »og andre kritikere på hans niveau.« En 
parade der næppe var egnet til at formilde jesuitter eller andre skep- 
tiske læsere af den gode Bayle. 

Bayle runder denne artikel af med note (I), der rummer en kritik 
af ovennævnte Simons Dictionnaire de la Bible (1693). Noten er ganske 
lang og Bayle lader afslutningsvis forstå at den kunne være blevet 
betragteligt længere om al kritik skulle være bragt frem. 


Hovedindtrykket af artiklen David i den reviderede udgave er at der 
under en kritisk gennemgang af forskellige bibeltolkere ligger et 
dybere lag af kritik, som går på selve fremstillingen i Samuels bog. På 
trods af alle forsigtighedsgreb er det tydeligt at Bayle læser teksten som 
en historisk beretning hvis tilløb til inkonsistens og selvmodsigelser 
trækkes frem. Det protestantiske krav om selvstændig læsning af 
Biblen og tilegnelse af dens lære bliver her til egentlig kritisk læsning, 
hvilket uundgåeligt måtte skabe problemer. 

Til gengæld forstår man vanskeligere de gejstliges bekymringer 
over behandlingen af kong David; her kan det være svært at se den 
stærkt kritiske holdning man bebrejdede Bayle. Altså har hans 
modificering af artiklen tilsyneladende båret frugt. Men hvordan så 


den ud i sin oprindelige version? 


Artiklen havde, i førsteudgaven af Dictionnaire, mindre brødtekst og 
mere notestof. En karakteristisk forskel, der klart understreger hvor det 
kontroversielle skulle findes, nemlig i noterne. 

Dog er kritikken af David klarere udtrykt også i selve teksten: 
»Man tror almindeligvis at hans hor med Batseba, drabet på Urias, og 
opsplitningen af folket er det eneste man kan bebrejde ham. Det er en 
stor misforståelse. Der er mange andre kritisable forhold i hans liv.« 
Her markerer Bayle en henvisning til note (H) og fortsætter ellers 


54 


ufortrødent: »I Kirkens verden er han som en lysende helgen« (un 
Soleil de sainteté). Lidt af et spring i fremstillingen, der nok kunne 
vække sin læser og fremkalde bekymrede rynker i censorpander: »Gør 
han nar?« Det gjorde han da vist nok. 

Af de fyldige noter er der især grund til at fæste sig ved (D), (E) og 
(I), hvis indhold ikke genfindes i den endelige version, og ved (H), 
der i stærkt afdæmpet form genfindes som note (G) i de senere 
udgaver. 

Note (D) tager fat på perioden hvor David strejfede omkring med 
en krigerskare på 600 mand. Ikke alt var lige rosværdigt undervejs, 
ifølge Bayle. »Hans opførsel var rent ud sagt såre slet.« Bayle er klar 
over at man i Det gamle Testamente undertiden hugger ned for fode, 
bifaldet af profeterne. Men var David i denne periode inspireret af 
Gud? Nej, mener Bayle, Biblens tavshed herom viser at han gjorde 
det af egen tilskyndelse, og hans opførsel fortjente derfor en yderst 
kritisk dom. Den dybe respekt man skylder den store konge og 
profet, må ikke forhindre at man misbilliger de mørke sider i hans liv. 
Det gælder den almene moral: »Det er vigtigt for den sande religion 
at de rettroendes liv bedømmes ud fra almene tanker om lov og 
orden.« Man mere end aner en finte mod Jurieu-kredsen og dens 
konspirationsplaner imod Frankrig. 

Den følgende note handler om at David på et tidspunkt var parat 
til at kempe på filistrenes side mod israelitterne! »Jeg overlader til de 
gode kasuister at vurdere om en sådan holdning var værdig for en 
ægte israelit.« Tonefaldet i dette retoriske spørgsmål har fået mange til 
at skære tænder. 

I note (I) udgår Bayle fra det standpunkt at man overalt i Davids 
udsagn finder spor af »det politiske livs falske ord.« Der anføres 
adskillige eksempler herpå, og det ironiske tonefald fra forrige note 
fastholdes i følgende kommentar: »Jeg gad vidst om man i sandhed 
kan sige om en mand der lover at benåde sin fjende, opfylder sit løfte 
når han i sit testamente befaler at han skal dræbes.« 

Man kan undre sig, indrømmer Bayle, over sådanne kritiske be- 

mærkninger. (Og det var jo just hvad Rotterdam-folkene øjeblikke- 
ligt gjorde.) Forklaringen fra Bayle lyder, på forhånd, at David skifte- 
vis var underlagt sine lidenskaber og nåden. »Det er en skæbne knyttet 
til vor natur siden syndefaldet.« Her anslår Bayle to af sine ynd- 
lingstemaer, der begge vakte ophidselse i mange lejre: Det første, at 
menneskene i vid udstrækning var styret af deres lidenskaber, snarere 
end af deres grundprincipper, det andet, at det gode og det onde 
begge var faste bestanddele af menneskelivet. Ikke ganske ortodokst, 
og formuleringen glider da også helt ud i de senere udgaver. 

I note (H) oplister Bayle i syv punkter de mange fejl i Davids liv. 
Han begynder med kongens udsvævende liv med flerkoneri og 
konkubiner: »Han valgte sikkert de smukkeste han mødte. Man kan 
derfor ikke sige, med hensyn til vellyst, at han udviste nogen større 
omsorg for ikke at tilfredsstille sin natur.« Det ironiske tonefald har 
ikke fået de bitre piller til at glide lettere ned, tværtimod. I det 
følgende punkt tages fat på magtkampen efter Sauls død, hvor David 
ikke just holdt sig tilbage. »Kan man sige at sådan handler en helgen?« 
spørger Bayle med velkalkuleret uskyld i stemmen. 

Sidste punkt på den lange liste handler om Davids erobringstogter. 
Kan en konge hengive sig til at føre krig alene for at øge sit terri- 
torium? Hvad skal man mene om hans henrettelsesmetoder, brug af 
hjul og stejle osv.? »Kan man benægte at den måde at føre krig på er 
forkastelig? Er både tyrkere og tartarer ikke en del mere humane?« 
Hård kost for både katolikker, calvinister og andet godtfolk, men 
utvivlsomt liflig musik i adskillige andres ører. 

Alt i alt kan det fastslås at note (H) i førsteudgaven er langt mere 
detaljeret og skarp i sin kritik af profetkongen end den note (G) der 
kommer ud af omskrivningen til de senere udgaver, ligesom tonen 
gøres lidt mindre drilsk og ironisk. 

Men hvorfor var det så magtpåliggende for Rotterdams reformerte 
at fà ændret netop artiklen om David? Samuels bøger er jo ikke selv 
karrige med belastende detaljer. Forklaringen ligger givetvis i det for- 
hold at netop i calvinist-traditionen var David en stor konge, Herrens 

udkårne, Salmisten, og han sås som en figura, en foregribelse af Kris- 
tus-skikkelsen i Det nye Testamente. Derfor stod der så meget på spil. 

Adskillige følte sig da også kaldet til at fremføre forsvar for David. 
Disse modindlæg til Bayles artikel kom både fra katolsk hold og fra 
kredsen omkring den magtfulde Jurieu i det reformerte miljø i 
Rotterdam. Men senere skulle først og fremmest Voltaire tage tråden 
op, med ganske anderledes begejstring. Således slutter han sin artikel 
om David, i Dictionnaire philosophique (1764) med følgende forsvar for 
Bayle i kampen mod Jurieu: »Jeg spørger ikke her om hvordan Jurieu 
har haft den uforskammethed at forfølge den vise Bayle fordi han ikke 
bifaldt alle Davids handlinger. Men jeg spørger hvordan man har 
kunnet affinde sig med at et menneske som Jurieu forulempede et 
menneske som Bayle.« 

Voltaire har fat i striden, men næppe i dens baggrund, som 
bundede i uenighed blandt de reformerte dels om synet på religiøs 
tolerance, dels om holdningen til Frankrig og til Ludvig d. 14. Men 
ved at ignorere denne sammenhæng, løfter Voltaire sin helt, Bayle, 
ind i filosoffernes kamp godt 60 år senere, gør ham så at sige til en af 
sine kampfæller. Men det er ikke usandsynligt at tonen og hele 
holdningen i deisten Voltaires artikel om David ville have været 'for 
meget” for Bayle. Imidlertid kan man jo spørge hvad der er vigtigst 
for eftertiden, den oprindelige kontekst eller den brug en Voltaire 
gjorde af Bayles artikel? Der er ingen tvivl om at sidstnævnte forhold 
fik den længstrækkende virkning og har bidraget til senere tiders 
undertiden forenklede billede af Bayle. I nyere tid har man dog i 
stigende grad accepteret den tanke at der er afgørende forskelle på 
Bayles samtid og på Voltaires, og at disse forskelle er væsentlige for en 
afbalanceret fremstilling af Bayles synspunkter. 

Bayle var ikke ‘oplysningsfilosof , men han banede i betydelig grad 
vejen for oplysningstidens dominerende tanker, selv om disse gik 
langt videre i deres religionsopgør end Bayle havde mulighed for (og 
lyst til?) at forestille sig. 

Artiklen Calvin 

Denne artikel, som man ud fra Bayles livsløb og situation naturnød- 
vendigt må stille visse forventninger til, er karakteristisk derved at 
notemængden langt overgår den egentlige tekst, brødteksten. Til to 
sider tekst svarer ca. ni sider tætskrevne ‘fodnoter’, der fylder langt det 
meste af siden. Den egentlige tekst tager sig nærmest ud som ‘topno- 
ter”. 

Artiklen åbner med at fastslå at Calvin var »en af de vigtigste refor- 
matorer af Kirken i det 16. århundrede.« Derpå følger en detaljeret 
biografisk redegørelse der bevæger sig i hælene på Calvin fra opholds- 
sted til opholdssted gennem livet, og som leder frem til følgende 
afsluttende karakteristik: »Det var en mand hvem Gud havde skænket 
store talenter, megen ånd, en udmærket dømmekraft, en pålidelig 
hukommelse, en solid, veltalende og utrættelig pen, stor viden og en 
vældig trang til at søge sandheden.« Smukke ord, som man fornem- 
mer kunne udgøre et idealbillede for Bayle, et mål han selv livet 
igennem stræbte efter. 

Om Calvins opgør med Romerkirken er der så at sige ikke tale, i 
hvert fald ikke i egentlig teologiske termer. Men nok om modsæt- 
ningsforholdet mellem de reformerte og katolikkerne. »Mange 
katolikker ville yde Calvin retfærdighed hvis de vovede at sige hvad 
de mener,« hævder Bayle, og i det hele taget drejer det sig mere om 
polemikker end om disses teologiske baggrund. Som i artiklen David, 
har Bayle her måttet uddybe visse ting fra førsteudgaven i de følgende 
udgaver, således at han går nøjere ind på de kritikpunkter der (med 
urette!) er fremført mod Calvin. 


Artiklen ledsages af 30 store noter med 189 tilhørende marginalhen- 
visninger. Ingen skal tro at forfatteren farer med løs tale, dokumenta- 
tionen skal være i orden. 

Adskillige af noterne retter og uddyber hvad andre har skrevet om 
(og navnlig imod) Calvin. Tonen kan blive skarpt polemisk. En stor 
biografi af Théodore de Béze, Calvins efterfølger i Genéve, opstilles 

som en art prøvesten for Bayle: Det der ikke er med hos Béze, må 
nok være forkert, og skulle Bayle gribe Béze i en enkelt fejl, er der 
straks tilgivelse: »Selv de bedste hukommelser begår, oftere end man 
tror, den slags misforståelser.« 

Her som ellers er noterne ikke fri for at rumme en del pindehug- 
geri, men det må også ses som et udtryk for Bayles jagt efter det 
nøjagtige, sandfærdige udsagn at han uddeler hug til højre og venstre. 
Gennemgående har noterne til denne artikel to formål: at forsvare 
Calvin og at forsvare den historiske sandhed. Bayle synes ikke at se 
nogen risiko for konflikt mellem disse to formål. 

Der gøres et stort nummer ud af katolske bagtalelser vedrørende 
Calvin. Bayle forsøger dog at placere sådanne udsagn hos ubetydelige 
skribenter, der kun kan drømme om udødelighed ved at producere 
»grove løgne, som de hitter på med piben i munden.« De store 
katolske forfattere er kommet videre, tilføjer Bayle fromt, og fort- 
sætter for en sikkerheds skyld: »Læg vel mærke til denne betragtning.« 
Det kan aldrig skade at vejlede censurerende instanser en smule. 

Om Moréri hedder det her (i selve artiklen) at han ikke er helt så 
meget på vildspor i sin artikel om Calvin som man skulle have troet! 
I den tilhørende note opregner Bayle dog fem punkter med tilføjel- 
sen: »jeg holder mig til egentlige løgnehistorier.« Senere angriber han 
Moréri for ikke at gå til kilderne, men citere på anden-tredje hånd. 
Noterne bruges i det hele taget til diskussion med andre forfattere. 

En note, (Z), tager afsæt i Calvins nøjsomhed og pauvre levevis til 
et håndfast angreb på de præster (også protestantiske) der nok arbejder 
for Evangeliet, men som »ikke glemmer sig selv«, som med andre ord 
lever fedt og med solidt udbytte af udbredelsen af det gode budskab. 
Et af de få eksempler på at Bayle i denne artikel udvider perspektivet 
til en mindre nærsynet iagttagelse af tingenes tilstand. Ellers gælder det 
personen Calvin mere end reformatoren og dennes teologiske og 
kirkepolitiske tanker. Disse tanker må opsøges andre steder; eksem- 
pelvis når det drejer sig om kætterske retninger som manikæerne'", 


1 Artiklen om manikæerne præsenteres nedenfor s. 73. 

Her har det væsentlige for historikeren Bayle været at få præciseret 
visse træk i den store reformators biografi, træk som ikke forekommer 
Bayle at være tilgodeset i den litteratur der har kontroversen mellem 
katolikker og protestanter som grundlag. 


Artiklen Luther 

Set fra et nordisk synspunkt vil en vis interesse naturligt knytte sig til 
artiklen om Martin Luther, der jo nærmest er blevet eneherskende i 
nordeuropæisk kristendom. Men hvordan fremstilles han i en artikel 
forfattet af en fransk calvinist? Umiddelbart synes de to artikler om 
Calvin og Luther at være ligestillede, nogenlunde af samme længde 
(11-12 sider) og med en markant overvægt af noter i forhold til 
brødteksten. 

Indledningsvis fastslår Bayle at Luther er så kendt en skikkelse at 
det ikke er nødvendigt at gå i detaljer med hans historie. I stedet vil 
han holde sig til de »løgnehistorier« der er bragt i omløb om den tyske 
reformator. Her er man nemlig gået langt ud over hvad der er 
sandsynligt og har ladet hånt om enhver »regel vedrørende bagtalelse«! 
Eksempelvis nævnes påstanden om at Luther skulle være undfanget 
som følge af en natlig djævleånds besøg hos moderen. Ligeledes skulle 
Luther have givet afkald på Paradis mod at få et hundrede behagelige 
år her på jord. Endvidere påstås han ikke at have troet et ord af hvad 
han selv prædikede. Den velkendte historie om Landgreven af 
Hessens to koner, et bigamitilfælde som Luther skal have godkendt, 
trækkes også frem. Alt i alt må man sige at der er mere liv og glade 
dage i denne artikel end i den tilsvarende om Calvin. Skrønerne 
afvises, naturligvis, men de bliver dog nævnt, og flere af dem har en 
tydelig underholdningsværdi, også for Bayle. 

Den egentlige tekst afsluttes dog med at regnebrættet gøres op med 
fuld honnør til reformatoren: »… at der kun skulle én sådan person til 
for at vælte Romerkirken fuldstændig omkuld, det kan man ikke 
beundre højt nok.« Nu kan man spørge hvor fuldstændigt samme 
Romerkirke blev væltet omkuld, hvad Bayle jo selv havde særdeles 

gode forudsætninger for at vurdere, men Luther skulle i hvert fald 
være behørigt æret med denne udgang på selve artiklen. 


Noter. Som altid foregår det væsentligste andetsteds. Til denne artikel 
har Bayle skrevet godt 30 store noter og op mod 200 henvisninger og 
præciseringer, placeret i marginen af de godt tilplastrede foliosider. 

Bayle tager bl.a. fat på visse forsøg på at forfalske Luthers fødselsda- 
to, angiveligt for at kunne udnytte mere ‘belastende’ horoskoper. Her 
er Bayle i sit es og citerer naturligvis sig selv fra Kometafhandlingen 
for at tilbagevise sligt nonsens. 

Blandt de katolikker der tages ved vingebenet i adskillige noter er 
den berygtede jesuiterpater Pére Garassse, hvis omfangsrige pamflet 
Doctrine curieuse (1623) tordnede i mange retninger mod reformatorer, 
fritænkeri oganden dårligdom. Bayle tilbageviser f.eks. heftigt Garasses 
vurdering af Luther som ateist, hvad der kan skyldes at Bayle selv kan 
have følt et særligt engagement i et sådant anliggende, da han jo selv 
i flere omgange var offer for samme type beskyldning. Desuden påvi- 
ser Bayle at den vrede jesuiterpater fordrejer og forvansker adskillige 
tekststeder hos Luther, hvilket er en alvorlig belastning i Bayles øjne. 

Flere steder undervejs hæver Bayle sig til mere almene betragtnin- 
ger. Således viser han hvordan historieskrivningen ofte lider under at 
forfattere skriver af efter hinanden, og hvordan de samme forvansk- 
ninger derved får et langt liv og opnår stadigt større vægt. 

Med hensyn til det ofte nævnte bigamitilfælde som Landgreven af 
Hessen fik tilladelse til, betones det at der var tale om en (politisk 
begrundet) undtagelse. Landgreven var protestant. Det er en beklagelig 
fejl, men pavernes historie viser dog adskilligt der heller ikke synes at 
tåle dagens lys, ja som faktisk er langt værre... Med andre ord finder 
Bayle at katolikker her har en dårlig sag hvis de vil fastholde pavers 
ufejlbarlighed ex cathedra. Hans syn er dog at Luthers forsvarere her 
skulle være gået lidt mere stille med dørene: »det havde været bedre 
intet at nævne herom.« Det er farligt at lade fyrsternes luner være 


normgivende. 

Trods al pedantisk grundighed er det dog ikke alle tilbagevisninger 
der ekspliciteres. Af og til henviser Bayle til andre tekster, men uden 
at citere; leseren må selv gribe til andre værker. Måske har Bayle i 
disse tilfælde blot ikke haft adgang til de pågældende skrifter. Det kan 
dog næppe gælde når han f.eks. i note (V) henviser til en artikel i et 
nummer af hans eget tidsskrift Nouvelles de la République des Lettres. 

Artiklen som helhed giver rig anledning til betragtninger over det 
mere kødelige. Bayle dvæler således en del ved Luthers udtalelser om 
umuligheden (for manden) af at leve i afholdenhed: »det er dog 
overdrivelser, som Luther helt sikkert trak tilbage inden sin død.« 
Også Bayle kan kunsten at gå på line med lukkede øjne. 

Blandt de påstande om Luther der afvises er åbenlyst falske om 
overdådige gravmæler. Men Bayle udnytter afvisningen til en be- 
mærkning om at reformatorer gør klogt i at undgå misbrug og over- 
drivelser af enhver art, for de er meget udsatte for at blive bragt i 
vanskeligheder derved. En bemærkning der næppe blot skal ses som 
en banal konstatering, men snarere som et vink til visse af hans 
trosfæller 1 Rotterdam-miljøet. En tilsvarende funktion har formo- 
dentlig en kommentar kort efter om farerne ved overdreven iver i 
religiøse materier. Bayle skyder ganske ofte med spredehagl. 

Angående de ovenfor omtalte teorier om horoskoper for Luther 
gør han naturligvis kort proces; »Uden at gribe til stjernebilleder, 
uvidenhedens vanlige tilflugt, kunne man let på jorden have fundet 
de grunde Gud benyttede sig af til de forandringer som indtraf i 
Tyskland i det 16. århundrede.« Men han forbliver illusionsløs med 
hensyn til fordommenes udbredelse: »...hvor er de som ved vanens 
magt ikke dømmer at de samme ting er såre retfærdige når de lader 
andre lide under dem, og såre uretfærdige når de selv lider derunder?« 
Spørgsmålet stilles i forbindelse med en omtale af religionskrigenes 
rædsler og er en understregning af netop disse kriges mulighed for at 
tjene som grobund for en stigende skepticisme. 

Noten (KK) tager fat på forholdet mellem filosofi og teologi, hvor 
Luther skal have sagt at det samme dogme kan være falsk i filosofi og 

sandt i teologi. Her berøres med andre ord forholdet mellem fornuft 
og tro, og straks slår Bayle til. Luther burde i stedet have sagt: »de 
samme dogmer der virker falske og umulige, når man alene vurderer 
dem ud fra fornuftens lys (les lumiéres naturelles), er sande og visse når 
man dømmer dem ud fra lyset der udgår fra Guds ord.« 

At Luthers stil kan være præget af en vis forkærlighed for det 
burleske og for nærmest platte spøgefuldheder omtales flere gange 
undervejs. Bayle er ikke ganske fornøjet. Han mener at ‘sagen’ derved 
kan bringes i vanry. Han slutter — i sammenhængen lidt overraskende 
— med et citat der belyser et tilsvarende problem hos Jurieu! Denne 
burde ikke gøre sig lystig i sine skrifter, trygt siddende i sit refuge i 
Rotterdam mens hans landsmænd og trosfæller forfølges og lider ondt 
hjemme i Frankrig. Moralen må være, at ingen, og da mindst af alle 
Jurieu, skal vide sig sikker på hvor vi ender i en note af Bayle. Selv 
ikke når artiklen gælder en af de helt store reformatorer. 


Artiklen Erasmus 

Teksten til denne artikel om »den anden« Rotterdam-filosof, Erasmus, 
åbner uden unødige omsvøb med at fastslå at han var frugten af et 
uægteskabeligt forhold, hvilket i tidens sprog udtryktes således: »Det 
lader sig ikke benægte at han var bastard.« Her fremført som første del 
af en række forsvar mod diverse former for bagtalelse som Bayle 
fremdrager og tilbageviser. Dokumentationen henvises som vanligt til 
noterne, men det drejer sig om en række detaljer i levnedsløbet. Om 
livsværket og eftermælet henvises til artiklen Rotterdam. Beundringen 
skjules dog ikke: »Han var et af de betydeligste mennesker man nogen 
sinde har set i de lærdes republik: det er en sandhed de fleste er enige 
om.« På trods af sit fredselskende væsen, der gjorde at han ønskede at 
holde sig uden for tidens voldsomme religionsstridigheder, havde han 
dog mange fjender, konstaterer Bayle. Afslutningsvis afviser Bayle 
påstande om Erasmus” drikfældighed og forklarer at han i noterne vil 
kommentere »fejl og mangler« i andres skrifter, bl.a. hos Moréri. 

Noter. Igen her er notemængden overvældende i forhold til den lidt 
magre tekst. I (A) får man en lang udredning om det usikre fødselsår 
(1465 eller 1467?) med nøje gennemgang af argumenter og af talrige 
andre forfatteres bud på fødsels- og dødsår. Med hensyn til Erasmus’ 
status som »bastard« fastslår Bayle i (B) at Erasmus jo selv erkendte at 
hans forældre aldrig blev gift, men at han derved hører hjemme 
blandt en lang række »vidtberømte bastarder« i Historien. 

Alvorligere end selve det forhold at forældrene aldrig blev gift er 
den påstand, som Bayle afviser i (C), at faderen skulle have været 
præst allerede da Erasmus kom til verden. Diskussionerne kan fore- 
komme lettere komiske for dagens læsere, men dels må man se dem 
i tidens sammenhæng, hvor en sådan påstand var uhyrlig, dels bruger 
Bayle sådanne udredninger til at vise hvordan, fra forfatter til forfatter, 
fra det ene citat til det næste, fejl og mistolkninger vokser. Her og i 
de følgende noter går Bayle til angreb på hvad han kalder »fabler«, 
myter om artiklens genstand der afvises som rene skrøner. 

En lang udredning vedrørende en fejde mellem Erasmus og 
filosoffen Scaliger om det latinske sprogs kulminationsperiode fort- 
sætter denne tendens, idet Bayle påviser forvanskninger undervejs i 
debatten. »Derfor må man nære skepsis til hvad lærde folk fortæller 
hjemme ved kaminilden.« Som hørte man Holberg, og et godt 
eksempel på Bayles balancegang mellem utåleligt pedanteri og legitimt 
dokumentationskrav. 

Mere interessant er naturligvis en vurdering af Erasmus” placering 
mellem katolikker og protestanter (T). Han var, ifølge Bayle, der her 
træder åbent frem med egen vurdering, uvillig til at følge reforma- 
torerne i deres kamp med våben i hånd for et nyt samfund. »Han 
havde for snævert et syn på Guds forsyn og forstod ikke i tilstrækkelig 
grad at det fører os til målet, snart ad én vej, snart ad en anden.« 
Erasmus forblev i den katolske kirke, men det sparede ham ikke for 
angreb også fra den side. (Her er noget Bayle genkender fra sig selv, 
om end med omvendt fortegn.) »Det kan ikke nægtes at Erasmus var 
hvad man forstår ved katolik; men han var ikke utilfreds med Luthers 

første skridt, og han blev ganske bekymret da han troede at luthera- 
nerne var på vej til helt at tabe.« Det skjules dog ikke i noten at det 
kom til åbent brud mellem Erasmus og Luther senere hen. 

Erasmus-artiklen rummer også et eksempel på de anekdoter som 
Bayle yndede at kvikke sin læser op med ind imellem, her i note (Z), 
der skal berette om »nytten af læsning.« Denne nytte demonstreres 
ved en historie om at Erasmus engang i den grad kom i latter over en 
bestemt passage han læste, at en byld i ansigtet bristede derved, og han 
slap for at blive skåret for bylden. Heraf ser man let læsningens 
gavnlige virkning! 

Efter den obligate markering af fejl hos Moréri og andre, når Bayle 
endelig i note (EE) frem til Erasmus’ forhold til kvinder, der også har 
været genstand for adskillige kommentarer fra fjendtligt hold. Men 
Bayle citerer en tekst fra hans alderdom, hvor han erklærer sig for 
frigjort fra kødets tyranni, »hvad der bevirker at han finder alderdom- 
men såre behagelig.« Bayle runder af med en bemærkning om at det 
kunne mange andre tage ved lære af, som i højere grad følger digteren 
Malherbes eksempel. I stedet for at uddybe meningen med dette 
henviser Bayle til artiklen om Malherbe og dens note (C). Læseren 
skulle nødigt falde hen. 


Artiklen Nestorius 
Blandet mellem artikler som man vil forvente at finde i ethvert 
leksikon, også i vore dage, f.eks. artikler om Erasmus, Luther og 
Calvin, findes et utal af artikler om historiske personer der i vore dage 
må siges at være aldeles glemte. Berettigelsen af deres tilstedeværelse 
i Dictionnaire kan i adskillige tilfælde være vanskelig at se, men hvad 
angår Nestorius er det tydeligt at Bayle har taget ham med fordi han 
kan bruges i en diskussion, der både er af teologisk art og som har 
aktuelle overtoner. 

Teksten er ganske kort og beretter om Nestorius at han var biskop 
i Konstantinopel i det 5. århundrede, men blev afsat fra embedet med 
ufine midler og faldt i unåde og vanry. Grunden hertil var hans 

påstand om at den hellige jomfru ikke burde benævnes »Guds Moder.« 
Hans kirkepolitiske nederlag i denne ophidsende sag fik imidlertid til 
følge at der dannedes en sekt, der ifølge Bayle »lever endnu«, først og 
fremmest fordi den har været beskyttet af muslimske fyrsters toleran- 
ce. For yderligere oplysninger henviser Bayle storsindet til Moréri og 
afslutter med nogle overvejelser over Maria-kultens vældige omfang. 
»For resten må jeg ikke glemme at der siden første udgave af mit værk 
er udkommet en bog der skildrer nestorianismens historie.« En sådan 
løst henkastet henvisning (med præcisering i marginen) er typisk for 
Bayles undertiden let slentrende fremstilling. 


Noter. Noteapparatet består her af 15 meget lange noter, der indledes 
med det lidt drilske spørgsmål om hele sagen blot er en strid om ord. 
Det er den dog ikke for Bayle, der som god reformert jo må forholde 
sig stærkt kritisk netop til Maria-kulten. Før vi kommer videre ind i 
de teologiske spidsfindigheder, understreger Bayle dog igen den 
muslimske tolerance. Han citerer fra sin egen artikel om Muhammed 
at muslimer har udvist langt større tolerance over for andre religioner 
end eksempelvis de kristne har. Måske en eftertanke værd. 

Men Bayle har andre jern i ilden i denne udredning. Gennem 
citater fra anden side får han fremført et angreb på Jurieu for mang- 
lende tolerance over for en trosfælle der har et andet syn på netop 
»Guds Moder-striden.« Men eftersom angrebet udelukkende bygger 
på andres udsagn står Bayle ‘uskyldig’ tilbage, hvad Jurieu dog næppe 
har haft indtrykket af. Forholdet mellem de to tidligere venner var for 
længst ødelagt på dette tidspunkt. 

Midt i arbejdet med at udrede de spegede teologiske tråde får Bayle 
også luft for sit generelle pessimistiske menneskesyn med en konsta- 
tering af at mennesker flest vil vælge ikke at fordømme dem de anser 
for at have begået en fejl, hvis det kan skade dem selv. I den følgende 
note (N) fastholdes det negative syn i forklaringen af Maria-kultens 
enorme udbredelse: »Menneskelivet er blot et omskifteligt teater, men 
på trods af al ubestandighed er der visse ting som, når de én gang er 

indført, vokser og vokser gennem flere århundreder.« Man forstår at 
det desværre ikke er de rigtige ting der vokser i betydning for de 
fleste; for eksempel mister foranstaltninger til sikring af moralen alt for 
hastigt deres effekt! 

Men hvordan går det da til at Maria-kulten vokser og vokser i 
indflydelse? Bayles svar er at den passer det jævne folk, der forestiller 
sig himmerige fuldstændigt som jordelivet. Ligesom folket ønsker en 
dronning til sin konge, ønsker man åbenbart en kvindelig figur som 
modpart til Gud Fader. Ideen om Guds Moder er oven i købet givtig 
for mange kirker og klostre i kraft af de talrige gaver den afføder, der- 
for har den katolske kirke fastholdt og udbygget tanken. Der var 
penge i forestillingen om en Guds Moder der skænkede nåde og lin- 
dring. 

Katolikkernes tro på mirakler udført gennem bønhørelse fra Maria 
fører Bayle tilbage til hans gamle kampfelt, udfoldet i Adskillige tanker 
om kometen. Og igen er argumentet imod overtroen at der jo sker 
‘utrolige’ ting (helbredelse af håbløst syge osv.) selv for ikke-troende 
der aldrig har sendt bønner til Maria. 

Målet med artiklen er på overfladen en ‘rehabilitering’ af Nestorius, 
der afviste begrebet Guds Moder. Men den er først og fremmest et 
brugbart terræn for kampen mod overtro og mod ureflekteret 
gentagelse af faste mønstre. Med andre ord en ægte Bayle-artikel, hvis 
noter rummer udfald også mod den tidligere kampfælle Jurieu. Den 
samler en lang række af de tråde der præger Bayles utrættelige stræben 
efter afklaring, efter sandhed. 


Artiklen Eva 

Denne artikel er endnu et eksempel på det for os ejendommelige ved 
at se gammeltestamentlige figurer behandlet helt på linie med 
historiske personer. Når artiklen medtages her skyldes det at den 
nærmer sig problemer vedrørende synet på kvinden", på seksualitet 


1! Kun cirka 9 % af artiklerne omhandler kvinder. 

og på synd, samt mange af de vildtvoksende udlægninger af skabelses- 
beretningen og uddrivelsen af Edens have. Det giver alt sammen stof 
til adskillige noteudredninger. 

Først belyses slangens rolle og plads i forskellige tolkninger, men 
reelt er det selvfølgelig kvinden og hendes andel i syndefaldet det 
gælder. I en af noterne, (K), viser Bayle hvordan Eva bruges i 
antifeministisk øjemed. Det drejer sig om en sonet af digteren 
Sarrasin, hvis slutning karakteriseres som »alt for kritisk mod kvinden 
og desuden så dristig at det nærmer sig det ugudelige.« Så den må han 
selvfølgelig citere. Bayle konkluderer at Sarrasins bitre syn på kvinden 
skyldes at han netop selv er blevet svigtet. 

Et andet af de spørgsmål Bayle tager op handler om hvorvidt Adam 
og Eva havde ægteskabeligt samkvem før uddrivelsen. Her boltrer 
Bayle sig i de mange indlæg for og imod i dette centrale spørgsmål. 

Mere kød på tingene kommer der i note (F), der tager begrebet 
libido (sic) op, og hvor det til lidenskabernes forsvar bl.a. hedder: 
»… og eftersom forstanden skulle blive så svag, kunne man ikke have 
fundet en bedre udvej end lidenskaberne, blandt hvilke kærligheden 
uimodsigeligt er den vigtigste og på en måde verdens sjæl.« Her 
svinger Bayle sig op i et stilleje man ikke møder ofte i Dictionnaire. 


Artiklen Helena 

Helena, eller den skønne Helene, der blev årsag til den trojanske krig, 
da Paris røvede og bortførte hende fra ægtemanden Menelaos, har 
også sin egen artikel i værket. Her er forklaringen helt enkelt at der 
er masser af saftige detaljer 1 denne dames letløbende liv. »Hun var sin 
tids skønneste kvinde; men i øvrigt uden ære og uden dyd, og hun 
levede et liv fyldt med slette eventyr.« 

Noterne går til sagen, og er i det væsentlige samlet dels om temaet 
bortførelser af unge, smukke kvinder, dels om tidens populære ro- 
maner, der ikke tør skildre hvad der sker under sådanne bortførelser. 
Helena er genstand for flere bortførelser i sit liv, den første da hun er 
ganske lille. Men ifølge Bayle er der ingen tvivl om at den slags 

bortførelser altid ender med at kvinden giver efter. At tro andet er 
dumhed eller hykleri. 

Dumheden tegner ægtemanden Menelaos sig for: »denne stakkels 
hanrej var så enfoldig at han forestillede sig at hans kone hensmægtede 
af sorg i Priamos” hus.« Vi nærmer os Offenbach her. Med hensyn til 
hykleriet står tidens romaner til rådighed, ikke mindst Mademoiselle 
de Scudérys, når disse romaner dels lader heltinderne gøre modstand 
mod bortførelsen, dels »mod al sandsynlighed« lader dem bevare deres 
dyd. Helena er et eksempel på en artikel der alene skal underholde sin 
læser, men som bestemt ikke var egnet til at stemme hverken 
katolikker eller protestanter mildere over for værket som helhed. Blot 
har forargelsen snarere gået på Bayles åbenmundethed i slige anliggen- 
der end på det noget anløbne, om end tidstypiske kvindesyn der her 
lægges frem. 

At der har været protesteret ret højlydt, kan man se af de ‘bortfor- 
klaringer” Bayle disker op med i slutningen af bind fire i 1740- 
udgaven. Her fastslår han at det ville være umuligt at berette om f.eks. 
Helena eller Zeus hvis man ikke må fortælle hvad der faktisk skete! 
Og for at gøre tingene helt klare fortsætter han lidt senere: »Jeg er 
ikke af den opfattelse at alle forfattere skal underkaste sig den nye 
mode med en poleret stil. For hvis man fulgte den til punkt og 
prikke, kunne man jo nøjes med Preciøsernes Ordbog.«” Han 
argumenterer seriøst nok, men det er klart at han til syvende og sidst 
giver pokker i purisme og (falsk) velanstændighed: Tal fransk som vor 
far gjorde det... 


Artiklen Muhammed 

Ved at følge de indbyrdes stridigheder mellem katolikker og pro- 
testanter, mellem calvinister og lutheranere og sågar inden for de 
forskellige lejre, eksempelvis Jurieu og hans nærmestes angreb på 
Bayle, kan man spørge sig hvad de kristne europæere i denne periode 


12? Somaize havde udgivet en ordbog, Dictionnaire des Précieuses, der gengav alle tidens 
forskruede krumspring for at undgå ‘grove ord”. 

egentlig skulle med ydre fjender; de producerede dem jo selv i 
mængdevis. Alligevel er det klart at forholdet til jødedom og islam er 
af en anden art. Her er fjendskabet dybere forankret, om end det ofte 
giver sig mindre hidsige udslag end i de daglige konflikters rasen 
mellem diverse varianter af den kristne tro. 

På den baggrund kan det have sin interesse at undersøge Bayles 
artikel om Muhammed, også med hensyn til selve tonen i fremstillin- 
gen. Artiklen er relativt lang, cirka 17 sider, hvoraf i hvert fald g0 % 
er noter (omkring 50 i tal). Tonen i optakten til brødteksten er neu- 
tral og langt fra det aggressive der kan præge andre artikler. Det 
hedder indledningsvis at Muhammed grundlagde en religion som 
hurtigt fik, og fortsat har, stor udbredelse. Vi får derpå en detaljeret 
biografisk redegørelse baseret på fremlagte kilder. Bayle skjuler dog 
ikke at Muhammed »ville grundlægge sin religion ved våbenbrug.« 

Biografien er imidlertid vanskelig at få styr på fordi tilhængerne har 
»opfundet tusinde skrøner (fables) for at hædre ham«, og tilsvarende 
har modstanderne udspredt løgnehistorier om ham. Ifølge Bayle er 
den overvejende grund til islams fremgang våbenbrugen, og ikke 
hvad man ellers ofte ser anført om flerkoneri, et sanseligt paradis for 
de troende osv. 

Det er Bayles opfattelse at mange af de kristne bebrejdelser imod 
islam skyldes uvidenhed, og han fastslår at Muhammed, i begyndelsen, 
viste større menneskelighed over for de kristne end over for jøder. 
Det tilføjes dog at ganske vist har kristne forfattere skrevet meget 
usandt om Muhammed, men det er hans egne tilhængere der er 
ansvarlige for »de mest latterlige skrøner.« Til dem der ønsker en 
kronologisk gennemgang af »denne falske profets« bedrifter, anbefaler 
Bayle et værk oversat fra engelsk. Det fremgår af dette at han var en 
hykler der udnyttede sit hykleri i sin liderligheds tjeneste. I det hele 
taget spiller profetens seksualitet en betydelig rolle i såvel tekst som 
noter. 

Nogle kristne forfattere har udbredt en latterlig skrøne om 
muslimers mirakeltro, og her må Bayle naturligvis opponere. Man gør 

ret i at kritisere islam, men det skal ske med måde, »thi man bør ikke 
styrke hadet til det onde ved at beskrive det sortere og mere afskyeligt 
end det faktisk er.« Ord til eftertanke, set fra det 21. århundrede. 


Noter. I noterne slås det med det samme fast at islam er langt mere 
udbredt end kristendommen (A). Og så tager Bayle fat på beretnin- 
gerne om Muhammeds mange hustruer og konkubiner. Man har 
påstået at de skulle tjene som sektens første begejstrede tilhængere der 
skulle hverve flere disciple. Men for Bayle er forklaringen på de 
mange kvinder i Muhammeds liv alene profetens voldsomme 
seksuelle appetit. Det tilføjes at han undertiden slog dem og ved lov 
tillod ægtemænd at slå deres koner. 

Det er naturligt, på baggrund af Bayles hidtidige forfatterskab, at 
han må være optaget af den påståede mirakeltro. Han påviser at en del 
af anklagerne herom hviler på underlødige kilder og sammenligner 
derpå med visse, lige så letbenede reformerte påstande om katolsk 
mirakeltro. Han undskylder dog med at man jo ikke kan bebrejde 
folk at de reproducerer hvad de har læst! (Det er nu ellers hvad Bayle 
gang på gang selv bebrejder sine egne historiske kilder.) Den lidt 
indviklede refleksion munder ud i følgende: »Muhammed er 
tilstrækkeligt belastet selv om man kun holder ham ansvarlig for hans 
egne fejl, uden at pådutte ham de tåbeligheder som en overdreven 
iver har fået hans disciple til at nedfælde.« 

Problemet om Muhammeds oprigtighed behandles i note (K). Her 
indleder Bayle med at henvise til de kristne der forestiller sig at 
Muhammed troede på hvad han sagde. Det gør de (ifølge Bayle) ud 
fra den grundantagelse at det var Djævelen der skabte islam, og at han 
blot betjente sig af Muhammed som et redskab. En lang og spidsfindig 
opfølgning på dette synspunkt afsluttes dog med at Bayle må afvise et 
sådant synspunkt: »Jeg foretrækker at tro, som man almindeligvis gør, 
at Muhammed var en hykler.« Selv i en relativt urban form formår 
Bayle at ‘træde i karakter’. 

Til gengæld afviser han at Muhammed skulle have vundet sine 

mange tilhængere fordi hans morallære passede til sædernes forfald. 
Bayles argument her er de mange påbudte bønner, regler og forbud, 
der jo går videre end de kristne forskrifter med det sigte at sikre 
moralen. Faktisk er det kun i forhold vedrørende ægteskab og med 
hensyn til hævn at islam er mindre moralsk krævende end kristen- 
dommen. 

I noterne udbygges forklaringen på islams store udbredelse. Det kan 
umuligt skyldes løfter om sanselige glæder i Paradis, mener Bayle, for 
kristendommens ord om evig, åndelig fryd er dog et langt mere 
tillokkende løfte. Nej, grunden til fremgangen skal ene og alene 
findes i den gennemførte magtanvendelse. Her tillader Bayle sig en 
parallel til de franske katolikkers fremfærd mod de reformerte i årene 
forud for tilbagetrækningen af Nantes-ediktet og vender her tilbage 
til det tidligere udnyttede Lukas-skriftsted »Tving dem til at komme.« 

Kristendommens fremvækst derimod var våbenløs; den prædikedes 
af forfulgte, forsvarsløse folk, hvad der dog kun gjaldt de ældste tider. 
At de kristne senere i høj grad har kendt til våbenbrug i sagens 
tjeneste, udnytter Bayle til endnu en gang at udstille den tidligere ven 
og kampfælle Jurieus mildt sagt kontante tilgang til problemerne. 
Bayle kan styre mere end én kampvogn ad gangen. 

Man kan altså ikke argumentere for kristendommens overlegenhed 
i forhold til islam, hverken med henvisning til udbredelsen (islam er 
langt større) eller ud fra moralen (de kristne og de vantro har intet at 
lade hinanden høre på det punkt). Det har næppe behaget Bayles 
reformerte venner, for ikke at tale om katolske læsere, at han ikke her 
afslutter tankegangen med et afgørende argument for kristendommen. 
Men andre ting kunne yderligere forarge læserkredsen. 

Det ville nemlig ikke være Bayle om han ikke var optaget af 
profetens angiveligt voldsomme seksuelle kapacitet (S). Der tales et 
enkelt sted om 17 hustruer foruden et antal elskerinder, men skulle 
det være mindre end som så, er det dog øjensynligt en lang note 
værd. Både den saftige humanist Rabelais og et hunæsel trækkes her 
af stalden for at divertere den læser der måtte være blevet træt 

undervejs gennem mængden af noter. I den følgende note, hvor man 
tager fat på incesteksempler, tyer Bayle dog til latinen; der er trods alt 
grænser. 

En række af de resterende noter er optaget at »skrøner«, som til- 
bagevises (efter at de først er blevet omhyggeligt refereret). Men plud- 
selig er han parat med løvekloen: »Ud fra deres tro er muslimerne 
forpligtede til med vold at ødelægge andre religioner. Ikke desto 
mindre har de i adskillige århundreder tolereret dem. De kristne er 
kun blevet pålagt at prædike og undervise. Ikke desto mindre har de 
i umindelige tider, med sværd, med bål og brand, udryddet dem der 
ikke antog deres religion« (AA). Bayles pessimistiske konklusion er at 
menneskene generelt ikke efterlever deres egne fundamentale prin- 
cipper. Det gælder, som han har vist, såvel kristne som muslimer. Én 
ting er doktrinernes gyldighed. Her vakler Bayle ikke, Muhammed 
er »en falsk profet.« En ganske anden ting er hvad tilhængerne faktisk 
gør ud af deres doktriner, og her er Bayle uden illusioner til alle sider. 


Artiklen Manikæerne 
Denne artikel er langt kortere end de fleste af de ovenfor refererede, 
idet den ‘kun’ fylder fem sider, hovedsageligt noter også her. Den har 
imidlertid sin særlige interesse deri at den straks ved udgivelsen vakte 
så stort røre at Bayle måtte love at skrive en »oplysende kommentar« 
til sagen, som findes i slutningen af 1740-udgavens fjerde bind. Men 
først udgangspunktet, den relativt korte artikel om den retning der ser 
tilværelsen styret af to grundprincipper, det gode og det onde. 

Manikæerne præsenteres lige på og hårdt som »kættere, hvis infame 
sekt, grundlagt af en vis Manes, begyndte i 3. århundrede…« Bayle 
vover sig fra første færd ud på den tynde is ved at fastslå at det værste 
ikke er tanken om de to principper (dette med det onde princip var 
ellers just humlen i sagen for de kristne), men derimod de tåbelige 
forklaringer de gav. 

Dette kunne jo tyde på at der kunne findes bedre argumenter for 
sagen, og det er da også hvad Bayle i det følgende hævder når han 

siger at det var en lykke at Augustinus forlod manikæismen. Den 
kunne nemlig have været svær at bekæmpe med så stærk en repræsen- 
tant. Ikke just nogen overbevisende afvisning af retningen. 

Man forstår bekymringen i vide kredse, og den korte brødtekst 
slutter da også, allerede i andenudgaven, med det ovenfor nævnte 
løfte om yderligere uddybning af synspunktet. Men først til den 
oprindelige artikels noter. 


Noter. Her er det først og fremmest note (D) der er interessant. Bayle 
fastslår heri at det ikke er vanskeligt at forsvare tanken om det enkle 
og uforanderlige i Guds veje når talen er om universet. Her er 
skaberværket overbevisende udtryk for almagten, og altså for enhed og 
ikke for to principper, et godt og et ondt. Anderledes forholder det 
sig desværre når man ser på mennesket. Her følger så en passage der 
allerede én gang er citeret, men som bør iagttages igen i sin rette 
sammenhæng: »Mennesket er ondt og ulykkeligt: Det forstår enhver 
ud fra det der foregår i en selv og ved den omgang han nødvendigvis 
har med sin næste. Det er tilstrækkeligt at leve fem-seks år (i den alder 
har man begået og været offer for slette streger; man har haft sorger 
og smerter; man har været fyldt med vrede etc.) til at være fuldt ud 
overbevist om disse to forhold. De der lever længe og er stærkt 
engagerede i tingenes gang fornemmer det endnu stærkere. Rejser 
belærer bestandigt derom. De giver en beviserne på den menneskelige 
ulykke og ondskab. Overalt er der fængsler og hospitaler, overalt 
galger og tiggere. Her ses de sørgelige rester af en blomstrende by; 
andre steder kan man ikke engang finde frem til dens ruiner.« 

I en sådan konstatering er der unægteligt rum for synspunktet om 
det ondes princip. Lidt senere i noten siges det at historien er en 
samling beretninger om forbrydelser og ulykker. Men der findes dog 
også positive forhold deri. Og det er præcis denne blanding af lykke 
og ulykke, af dyd og last, der gør det vanskeligt at afvise hypotesen 
om de fo principper. Vanskeligt, men ikke umuligt, hvis man går til 
den åbenbarede sandhed! 

Det Bayle her, som så ofte ellers, tumler med, er det nagende 
problem om det ondes eksistens i en gudskabt verden. For at håndtere 
problemet iscenesætter han først to hedenske filosoffer, Melissus og 
Zoroastre, der giver en opvisning i sofisteri og spidsfindig argumenta- 
tion. Det er dog tydeligvis Zoroastre, der går ind for de to principper, 
altså manikæernes standpunkt, der synes at stå stærkest. 

Bayles foreløbige konklusion bliver at vor fornuft ikke er tilstræk- 
kelig til at afvise et standpunkt som Zoroastres. Vi må erkende at 
denne fornuft »kun er i stand til at vise mennesket dets formørkelse 
og afmagt« og nødvendigheden af en anden form for åbenbaring, den 
hellige skrifts. Dér finder vi Guds enhed og uendelige fuldkommen- 
hed. 

Man kan med andre ord inden for én og samme note bivåne intet 
mindre end et tankemæssigt kvantespring. Der er næsten pascalske 
dimensioner i udsvinget mellem den menneskelige elendighed og de 
guddommelige højder. Ikke sært at ikke alle kunne følge, og at nogle 
måtte tvivle på at Bayles inderste overbevisning virkelig tillod ham det 
spring han her foretager. Den tvivl er af adskillige forskere fastholdt 
op til vore dage. Tanken om Bayle som en skeptiker, en manikæer, 
en deist eller rent ud ateist, snart sagt hvad som helst andet end 
kristen, har haft en række fortalere. Begrundelserne har især været at 
hans pessimisme, sådan som man ser den udtrykt for eksempel i note 
(D) til denne artikel, er så gennemgribende at hans erklærede kris- 
tendom må være et skalkeskjul, et dække mod censur eller anden 
form for misbilligelse der kunne forhindre udbredelse af værket. Disse 
problemer vil blive taget op i et senere afsnit. Foreløbig er ordet 
fortsat Bayles, sådan som han bruger det i sin oplysende kommentar 
(éclaircissement), skrevet en del år senere. 


Denne Éclaircissement indgår i en afsluttende, nærmest encyklopædisk 
afdeling af bind fire, der er beregnet på at forsvare sig mod anklager 
for vantro og ugudelighed. En af disse ‘oplysende kommentarer’ 
handler om »hvordan man må forstå hvad jeg har sagt vedrørende 

manikæernes indvendinger (mod kristendommen).« Den fylder 12 
foliosider, er uden noter, og således betydeligt længere end den op- 
rindelige artikel. Bayle udnytter dog også her til fulde sit system med 
henvisninger i marginen. Som dokumentation for sin brug af andre 
forfattere i sin argumentation serverer han ikke mindre end 93 hen- 
visninger. 

Grundsynspunktet i denne nye artikel er at evangeliske mysterier 
er hævet over fornuftens domæne. Det er derfor absurd at mene at 
man med sin menneskelige fornuft (lumières naturelles) kan begribe 
Guds ord. Man må tro. Indvendinger fra manikæisk hold (»Hvorledes 
forlige tanken om ondskaben i verden med forestillingen om én algod 
guddom%) kan derfor uden videre afvises. Bayle har på intet tids- 
punkt afveget dette synspunkt selv om han har refereret manikæernes 
kætterske tanker. 

Det følger heraf at der ikke er mindste blasfemiske anstrøg over 
betragtninger der går ud på, sådan som Bayle har gjort det i sin artikel, 
at man med sin forstand kan ræsonnere sig til en række indvendinger 
mod dele af evangeliets mysterier, men ikke med sin forstand kan 
afvise sådanne indvendinger. Det skandaløse ville netop ligge i at man 
påstod det modsatte. Kristus befaler tro og underkastelse, ikke 
filosofisk-rationel argumentation, hedder det. 

Den afgørende forskel på den kristne tro og den rationelle 
videnskab ligger ifølge Bayle i det forhold at troen skaber en fuld- 
kommen vished, men dens genstand forbliver ikke-åbenbar (inévidenð). 
Videnskaben derimod skaber både genstandens uomtvistelighed og 
overbevisningens fulde vished. Således klarer Bayle eksempelvis 
videnskabens indvendinger mod treenighedens mysterier: Den ville 
komme til at stille »uomtvistelige« indvendinger op mod en ikke- 
åbenbar genstand. Det samme som med bind for øjnene og bundne 
hænder at kæmpe mod en der kunne agere frit og uhæmmet. 

En sådan argumentation har rødder langt tilbage i tiden, siger 
Bayle, og han fortsætter med at påpege hvordan både samtidens 
katolikker og protestanter slutter op om denne holdning. Ortodokse 


76 


teologer fra begge sider afviser blankt forstandens relevans i spørgsmål 
om f.eks. Treenigheden eller Guds inkarnation i menneskeskikkelse. 
Altså må Bayle selv siges at være dækket ind. 

Han fortsætter dog ufortrødent sit defensorat, bredt ud over 
adskillige sider. For hvordan med problemet om det ondes eksistens? 
Igen er afvisningen, i al korthed, at beretningen om syndefaldet og 
dets følger er et af de mest uforståelige mysterier i kristendommen, og 
at selv de mest ortodokse teologer er enige herom. Kort og klart, men 
det var ikke Bayle om ikke sagen derpå skulle belyses med adskillige 
eksempler og citater som dokumentation for påstanden. Så omfatten- 
de bliver denne dokumentation at Bayle føler behov for afslutningsvis 
at konkludere i nogle få punkter, hvori det foregående samles op, og 
hvor han definitivt slår fast at manikæernes system er »absurd, umuligt 
at forsvare og i modstrid med al orden.« Så kan man vist ikke lægge 
mere afstand til sagen. Eftertiden skulle dog vise at det langt fra var 
nok for alle. Herom senere. 


Det er ikke uden en følelse af ydmyg respekt man lukker det sidste af 
de fire tunge foliobind der udgør 1740-udgaven af Dictionnaire. De 
giver selvsagt et fornemt indblik i svundne tiders tro og tænkning, og 
Bayles forhold dertil. Men man rammes næsten endda stærkere af den 
utrolige viljes- og arbejdsindsats der ligger bag. Man ser for sig, i et 
beskedent, dårligt oplyst kammer i Rotterdam, den ensomme mand 
i kamp, bevæbnet med sin pen, sin utrolige viden og hele sit utæm- 
melige intellekt. 

8. De sidste år 


Den enestående succes som det leksikale værk skulle vise sig at få, fik 
ikke Bayle til at falde til ro. Allerede i 1702 udsendte han en betyde- 
ligt forøget udgave, og der var fortsat kampe at kæmpe. Helt til det 
sidste lå han i strid med såvel sine katolske modstandere som med 
mange af sine protestantiske meningsfæller. Kampen stod om det 
evigt aktuelle problem, hvorvidt det er muligt at forene tro og 
fornuft, om ortodoksien og filosofien på nogen måde kan forsones. 
Problemstillingen er vel ikke mere forældet end at man kan se den 
som et bærende element i de senere års mest omtalte strid inden for 
den danske folkekirke, den såkaldte Grosbøll-sag.” Bayles egen 
holdning er der, i denne fremstillings optik, ingen tvivl om. Han 
fastholdt og præciserede til det sidste sin fideisme, en tro der placerer 
sig helt og aldeles uden for den fornuft han i alle andre anliggender 
bekendte sig til, hvorfor ingen konflikt kunne opstå dem imellem. 

Sine fortsatte refleksioner herover og sine lige så kontinuerlige 
udfald mod modstandere af enhver art formulerede han i de følgende 
år først og fremmest i fire bind, der fik den samlede titel Réponse aux 
questions d'un provincial (Svar på spørgsmål fra en klosterforstander, 
1703—1707), i øvrigt en titel der tydeligt henviser til et kendt værk af 
Pascal, hvilket ikke er ganske uden ironi fra en debattør der i mange 
henseender må siges at ligge jansenismen fjernt. 

For Bayle var det store problem hvordan man kan fastholde tanken 
om menneskets frihed hvis vore hensigter og handlinger afhænger af 
Gud alene, hvis Gud er altings drivkraft. »Jeg går ikke yderligere ind 
på dette mysterium. Det er et noli me tangere (‘rør mig ikke!”), en af- 
grund, som man må vende sig fra uden at se sig tilbage, af frygt for 


% Taarbæk-præsten Thorkild Grosbøll vakte i 2005 stor opmærksomhed med sine 
forbehold over for tanken om ‘en skabende og opretholdende Gud.’ 

som Loths hustru at blive en saltstøtte.« Fornuftsstridig filosoferen har 
for Bayle intet med tro at gøre. Troen er et valg uafhængigt af al 
fornuft. 

Samtidig med at Bayle undervejs igennem de fire bind får genfrem- 
sat en lang række af sine synspunkter fra tidligere skrifter, lykkes det 
ham også at få markeret sig skarpere f.eks. med hensyn til tolerance- 
begrebet. 

Helt fra karrierens begyndelse havde dette begreb jo været centralt 
for Bayle på baggrund af den kampsituation huguenotterne befandt 
sig 1. Det er derfor interessant at se hvordan han i sine sidste år synes 
at være nået frem til yderligere afklaring omkring et begreb der fortsat 
havde en tvetydig semantisk ladning, dels som negativt udtryk for 
kætteri og accept heraf, dels som positivt udtryk for åbenhed over for 
anderledes tænkende. Det er værd at bemærke at Bayle kæmper 
denne strid fuldt så meget mod sin kampfælle fra de tidligste år, Pierre 
Jurieu, som mod katolikkerne. For Jurieu og dennes meningsfæller 
var tolerance et kætteri der entydigt måtte fordømmes. Igen og igen 
fastslår Bayle heroverfor at man ikke kan forvente at blive mødt med 
tolerance hvis man ikke selv er indstillet på at udvise åbenhed over for 
modparten. 

Man kan næsten sige at Bayles holdning minder om Gandhis 
berømte svar på spørgsmålet om hvad han mente om den vestlige 
civilisation: »Det ville da sikkert være en udmærket idé!« Problemet, 
som Bayle ser det, er nemlig ikke, som Jurieu mente, tolerancedog- 
mets udbredelse; tværtimod. Alt for få mennesker støtter dette dogme 
til at det kan være en magtfaktor, og ingen veletableret religion støtter 
det. Man går kun ind for det når man selv har brug for det. Så snart 
en religion bliver dominerende inden for en nation, er den ikke 
længere tolerant. En idé der skulle dukke op igen i flere af Voltaires 
skrifter. 

Et par temaer der nødvendigvis må have ligget pædagogen Bayle 
på sinde er opdragelse og uddannelse. De spiller dog ikke nogen 
dominerende rolle i de fleste af hans skrifter, men her i Réponse... 

indføres de i hvert fald med nogen vægt. Overordnet genkender man 
Bayles skepsis over for teoretisk belæring om moral og religion. Det 
nytter kun lidt med gode råd hvis eksemplet man giver sine børn, 
trækker i modsat retning. 

Men selvsagt kan han heller ikke her dy sig for at genfremsætte 
påstanden om at en gennemført kristen opdragelse ville gøre personen 
uegnet til at leve i vort samfund. Og det borgerne ønsker for deres 
børn er jo velstand, magt og indflydelse, ikke just kristne idealer. 
Alligevel fastslår Bayle at en kristen opdragelse bærer frugt. Børnene 
indgydes en dyb respekt for evangeliets sandheder, en tro på dem. 
»Jeg ved godt de ikke praktiserer det de tror, men de tror alt hvad de 
har lært om religionen«. Hvis de senere i livet handler imod den 
kristne moral, skyldes det ikke uvidenhed herom, men alene at de er 
under stærkere indflydelse af det verdslige livs maksimer. 

Det er derfor sandt nok, som Bayle finder udtrykt hos flere af 
samtidens kristne moralister, at man generelt bekymrer sig for lidt om 
frelsen; men »sædernes forfald ville kun kunne mindskes hvis man 
afhjalp det ved at erstatte de vanlige katekismer med en fremstilling 
med stærk dømmekraft (un livre å profonds raisonnements) som en lærd 
skulle forklare alle de verdslige«. 

Hvordan skal man tolke et sådant paradoks? Givetvis i forlængelse 
af Bayles konstante fastholden ved fornuften, det ‘naturlige lys’, som 
vor nødvendige, men i trosanliggender utilstrækkelige ledsager i 
tilværelsen. Troen er for ham ikke fornuftsstridig. Tro og fornuft er 
aldeles inkommensurable størrelser, eller måske snarere hvad man i 
senere tider ville kalde komplementære. Derfor er der givetvis ikke 
på noget tidspunkt i Bayles liv tale om at ateismen tegner sig som en 
personlig løsning for ham. Hans fideisme ligger uden for fornuftens 
rækkevidde, men omvendt hindrer hans rationalisme ham ikke i at 
bevare en tro på evangeliets sandhed. En sandhed der ikke er af 
fornuftens verden. Udenforstående kunne fristes til at kalde det et 
skizofrent livssyn. Bayle selv kæmpede hårdt for at overkomme det 
paradoks at leve harmonisk med den tilsyneladende uforligelighed. Et 

ikke verificerbart udsagn fra Bayle i denne periode kan mageligt være 
sandt: »Jeg er en ægte protestant, i dette ords fulde betydning (...) Jeg 
protesterer mod alt hvad der siges og gøres.« 


Det er tydeligt at Bayle, efter den meget intense beskæftigelse gennem 
flere år med Dictionnaire har følt sig tiltrukket af igen at kunne arbejde 
i en løsere form, hvor han ikke var presset til at placere samtlige 
digressioner i isolerede noter. De frie associationsspring med udgangs- 
punkt i den bestandigt aktuelle kamp mod alskens overtro lokker igen 
og fører ham tilbage til det der på en måde var udgangspunktet, 
nemlig en Fortsættelse af Adskillige tanker om kometen (Continuation des 
Pensées diverses sur la comète, 1704). 

Det sker dog ikke i en trang til at revidere sine tyve år gamle 
synspunkter på overtro. Noget sådant ville ligne Bayle overordentlig 
dårligt. Men i de forløbne år er pennen blevet yderligere hvæsset, og 
synspunkterne kan derfor, i dette hans sidste arbejde, trækkes endnu 
skarpere op: Udover Helligåndens nåde har vi kun én herre: vor 
egoisme. Religion er måske ikke ganske uden virkning, men den er 
kun en bifaktor (cause auxiliaire). Til gengæld findes et tvingende 
moralsk krav, et slags kategorisk imperativ som Kant kaldte det, der 
fremtræder lige så indlysende for os som de matematiske sandheder. 

Imidlertid ser vi ikke ret tit selv denne indlysende sandhed, for 
sådan har forsynet villet det. Og det er i grunden slet ikke så galt. Det 
var ikke godt for et samfund, siger Bayle, om alle levede efter 
evangeliets maksimer. For hvor skulle man så få modige soldater, 
snedige diplomater, ambitiøse politikere osv. fra? Med en sådan 
spidsformulering synes Bayle at slå fast at evangeliets moralske prin- 
cipper intet har at bestille i virkelighedens verden. Gud indtager her 
en nærmest tilbagetrukket rolle, i et samfundsbillede der på overfladen 
ikke levner ham den store plads. 

Men Bayle har naturligvis paraderne oppe når det drejer sig om at 
afdramatisere, ja uskyldiggøre ovenstående. Sagen er jo, siger han, at 
sande kristne ville opfatte sig som rejsende her på jord, som pilgrim- 

me, og dermed være lidet egnede til kamp i tilfælde af overfald. Og 
sådan kan tingene siges at falde på plads. Politik skal ikke grundlægges 
på forventede mirakler, for »man bør ikke sætte Gud på prøve.« 

Det Bayle opponerer imod er først og fremmest den alt for over- 
fladiske og optimistiske teologi der efter hans opfattelse dominerede 
debatten både blandt katolikker og huguenotter. Hans eget dystre 
syn, baseret på dyrekøbte erfaringer, sagde ham at menneskenes børn 
var gale og perverse, og på den baggrund kan han nå frem til det 
tilsyneladende paradoksale og i højeste grad forargelige standpunkt at 
religion i visse tilfælde kan betragtes som farlig for verdensordenen og 
det almene vel. 

Pessimismen kan vanskeligt blive dybere end her i Bayles seneste 
skrift. Mennesket er ikke lykkeligere end dyrene, troen på Gud er 
hverken naturlig eller hvilende på umiddelbart tilgængelige tegn. 
Menneskeheden er korrupt og vor samvittighed må kempe mod vore 
lidenskaber og laster, der ligger dybt forankret i vor natur. 

Men som vi har set det adskillige gange tidligere, er det ikke desto 
mindre denne samvittighed som Bayle klamrer sig til, en samvittighed 
der sandt at sige ikke er specielt knyttet til kristendommen. Grund- 
tanken er at vi i os har en viden om syndens karakter, som får os til 
at afvise visse handlinger. Man kunne tale om en 'naturmoral,, i 
nogen grad svarende til tidens begreb om en naturret. 

For, som han ofte før har slået fast, vil også ateister være i stand til 
ud fra et dybtliggende, »naturligt« instinkt at finde hæderligheden i et 
dydigt liv og omvendt se det uhæderlige ved lasten. Og det vil slå 
igennem i deres handlinger, for »hvis der er faste og urokkelige regler 
for forstandens udfoldelser, er der det også for viljeshandlinger.« Det 
er udtryk for den mest indlysende sandhed at hævde »at det er værdigt 
for et fornuftsvæsen at følge fornuften, og at det er uværdigt for et 
fornuftsvæsen ikke at gøre det«. 

Med sådanne mere frie og springende overvejelser, der knytter an 
(om end løst!) til det tidlige hovedværk om kometer og overtro, 
nærmede Bayle sig afslutningen af et kort, men slidsomt liv. Han 

frygtede de hollandske vintre med frost og bidende vind. Kuldskær 
havde han altid været, den sydfranske Bayle havde i grunden været 
fejlplaceret under hele sit lange ophold i Rotterdam. Dertil kom at 
hans brystsyge var trådt ind i en alvorligere fase, der gjorde ham ude 
af stand til at samtale med andre, da selv den mindste anstrengelse i 
den retning gav ham voldsomme hosteanfald. I den situation var der 
kun tilbage at fortsætte med at skrive i sin ensomhed i et fattigt logi. 
Ifølge samtidens beretninger fra venner og bekendte skrev han til få 
timer før sin død. Man fandt ham død på sit værelse den 28. decem- 
ber 1706. Hans liv var en ensom kamp, hans død blev det ikke 
mindre. 

En af de sidste dage han var i live skrev han en kort billet til en 
ven: »jeg dør som kristen filosof, overbevist om og gennemtrængt af 
Guds godhed og barmhjertighed, og ønsker dig fuldkommen lykke 
(un bonheur parfait).« 

Man har spurgt om Bayle da døde som kristen, eller som filosof? 
Øjensynligt har alle parter været utilbøjelige til at acceptere Bayles 
egen sammenstilling: »kristen filosof«. Måske kan man med fordel flytte 
vægten fra det i sidste ende uløselige spørgsmål om Bayles egen 
inderste overbevisning over til det uomtvistelige. Det afgørende for 
os i dag er jo ikke hvad hans inderste overbevisning var, hvilken lejr 
der har ret til at tage ham til indtægt for deres sag, calvinister, 
skeptikere, ateister eller fideister. Det afgørende er at det han faktisk 
skrev, satte laviner i gang i samtid og eftertid. Det er det indiskutable. 

9. Efterliv i Frankrig og Danmark 


Bayle i den franske Oplysningstid 

Bayle har om nogen været udsat for anakronistiske erobringsforsøg op 
gennem tiderne. Som allerede nævnt har det hverken i samtiden eller 
i eftertiden været helt let at nå til enighed om hvor man skulle placere 
Bayle. For hundrede år siden ville man gøre ham til forløber for 
Revolutionen og for positivismen. Siden har man arbejdet på i stedet 
at tydeliggøre afstanden til disse fænomener. Man har desuden 
accepteret at han ikke er ‘manden fra 16. og 18. århundrede”, som 
altså skulle være hjemløs i sin egen tid fordi man så ham som et 
produkt af religionskrigene og som leverandør af pointer til 1700- 
tallets filosoffer. Han er tværtimod solidt forankret i sin egen periode 
med dens religiøse kampe, forfølgelser og undertrykkelse. 

Med sin kritik af katolicismen og af åbenbaringer har han modstillet 
troende og ‘filosoffer’. Men han har samtidigt trukket kløfter ned 
gennem kredsen af filosoffer fra 1700-tallet: ikke alle var lige begej- 
strede, for han var jo hverken deist, optimist eller entydigt ateist. 
Bayle er, for både samtid og eftertid, umulig at få ordentligt greb om. 

Selv i de tidlige år i landflygtighed var der ikke entydig begejstring 
for ham blandt de flygtede calvinister. Han anklagedes af nogle rent 
ud for ateisme, og alle var i hvert fald dybt bekymrede over og 
anfægtede af hans måde at sætte et absolut skel mellem vor verden, 
styret af fornuften, og religionens irrationelle verden. Det skabte 
utryghed i den kreds af religiøse flygtninge der frem for alt søgte 
tryghed i deres eksil og hungrede efter at fastholde det gode gamle 
calvinistiske syn på Gud og verden. 

Men der opstod snart et skisma inden for gruppen af flygtede 
huguenotter. Hvor nogle blev stående på den én gang fastlagte lære 
og fremtrådte som ‘ortodokse’, var der en anden gruppe der ønskede 


84 


at integrere fornuften i deres kristensyn, de ‘rationelle’ (les rationaux) 
som man kaldte dem. For de første var Bayle en anstødssten fordi de 
beskyldte ham for at være deist, uden tro på åbenbaringer og den 
virksomme Gud, for de ‘rationelle’ var hovedproblemet Bayles 
påståede (og uigendrivelige) skeptiske holdning, der satte spørgsmåls- 
tegn ved fornuftens borgerret inden for religiøse materier. Et sådant 
syn måtte for de rationelle tage sig ud som skinbarlig ateisme. 


Mindre tvetydig var modtagelsen af hans Nouvelles de la République des 
lettres fra 1684 og frem. Her kunne man se bort fra den dybt anfægte- 
de troende og i stedet hengive sig til den lærde intellektuelle der med 
sin livlige stil kunne orientere om nyt inden for åndslivet i videste 
forstand. I Frankrig måtte selv koryfæer som Boileau og La Fontaine 
give udtryk for deres velvillige interesse for projektet. 

Men den store prøvesten på modtagelsen af Bayles aktiviteter er 
selvfølgelig den vældige Dictionnaire. Når man betænker den udstrakte 
opmærksomhed dette værk skulle komme til at vække viden om 
gennem det meste af det følgende århundrede, er det slående hvor 
stilfærdig modtagelsen af det var blandt katolikker i tiden op til 
Ludvig den Fjortendes død i 1715. Ikke mindst jesuitterne var 
afdæmpede i deres kommentarer. Det skulle siden ændre sig. 

Generelt så man Dictionnaire som en gigantisk filosofisk vulgari- 
seringsindsats, intellektuelt stimulerende og udfordrende. Holbergs 
konstatering af succesen på Bibliothèque Mazarine i Paris i 1715 er 
omtalt, og der findes mange tilsvarende vidnesbyrd om begejstringen. 

Men lidt efter lidt tager modstanderne, både på katolsk og 
protestantisk side fat: Så hedder det at Bayle fører sin læser ud i det 
uholdbare, det vil sige vantro eller rent ud ateisme, og ganske ofte går 
striden på Bayles afvisning af at forsone tro og fornuft i et ortodokst 
kristensyn. 

Omkring midten af 1700-tallet stod det klart for de fleste troende 
at Dictionnaire var den direkte vej til skepticisme og antiklerikalisme, 
om da ikke til det der var endda værre. Det er karakteristisk at da 

Frederik den Store i 1765 fremmede en udgivelse af Uddrag af Bayles 
Dictionnaire, en udgivelse hvortil han selv skrev forordet, da forsvandt 
lærdomsstoffet, historiekritikken ganske. Tilbage blev en dialektisk, 
skeptisk Bayle, der for de troende syntes at være den direkte vej til 
ateismen. Så højt gik bølgerne at man, allerede i 1750, brændte et 
eksemplar af Dictionnaire på bålet i Colmar i det sydlige Alsace, som 
ellers var en protestantisk bastion. 

Men 1700-tallet som helhed var jo, i hvert fald i Frankrig, i 
overvejende grad tiden for hans tilhængere. Bayle og ‘filosofferne’, fra 
Montesquieu til Diderot og Voltaire, er solidt forenede i det meste af 
den traditionelle idéhistorie. Det er der en god grund til. Det billede 
af Bayle man oftest beskæftiger sig med er nemlig dannet af netop det 
følgende århundredes filosoffer, og ikke mindst af Voltaire. 

Eftertiden har ganske enkelt overtaget Voltaires billede af ‘filosoffen 
fra Rotterdam’, således at klicheen om Bayle som forløber for store 
dele af oplysningstiden lå lige for. Voltaire læste Dictionnaire og andre 
af Bayles skrifter som var det hans egne tekster, uden større sans for 
Bayles historiske kontekst eller omsorg for hvad de måtte rumme af 
egentlige religiøse anfægtelser. Det er ironikeren og satirikeren, og 
ikke mindst kirkekritikeren, Voltaire fremlæser, og det er umuligt at 
benægte at han findes. Men Voltaire overså behændigt at Bayle 
hverken er fremskridtstroende optimist eller deist, og i øvrigt er der 
betydelig afstand mellem Voltaires hastige og utålmodige åndsform og 
Bayles lærde udpenslinger. Meget kan man sige om Voltaire, men 
pedant var han ikke. Og da han i 1763 i al hast udgav sin afhandling 
om tolerance i forbindelse med den berygtede Calas-affære, havde 
han ikke tålmodighed til at søge rundt i Bayles omfattende værk. Der 
fandtes andre, lettere tilgængelige kilder.” 

Til det sidste holdt Voltaire dog fast ved Bayle, og det billede han 
finpudser i de senere år er billedet af den retsindige, vise mand der var 
lagt for had af teologerne. Det er nærliggende at sige at Voltaire 


14 Om Voltaires skrift om tolerance kan man se nærmere i J. Pedersen: Lys forude? 
(2002). 


86 


spejlede sig i Bayle, men det komplicerer unægteligt billedsproget lidt 
at det billede han spejlede sig i, i høj grad var dannet af ham selv. 

Anderledes ligger det med en anden af de store franskmænd, 
Montesquieu. Han har tydeligvis læst Bayle og brugte ham en smule 
til sine Persiske breve fra 1721. Men som Holberg var Montesquieu 
nok respektfuld, men bestemt også forbeholden. Han kritiserer ham 
åbent i Om lovenes ånd (1748) (XXIV 2 og 6), og i sit efterfølgende 
forsvar for dette skrift udtrykker han det således: »Bayle havde et stort 
talent som han misbrugte«. Paradokser og dialektik var ikke Montes- 
quieus livretter. 

For Diderot tegnede det sig ikke på samme måde. Han var selv en 
stor dialektiker. Men for ham var Bayle et stykke fortid, hos hvem 
han beundrede det filosofiske mod og den urokkelige søgen efter 
sandhed. Kirkestriden, det hvormed det hele begyndte for Bayle, var 
for Diderot forældet historisk stof, men han måtte jo nødvendigvis se 
ham som en stor forløber for sin egen Encyclopédie. 


Netop forbindelsen mellem Dictionnaire og Diderots Encyklopædi 
understreges i snart sagt alle fremstillinger af denne periode. Og det 
er da klart at der er en indlysende forbindelse, som ikke mindst er 
tydelig i Diderot-folkenes udnyttelse af et henvisningssystem der 
ganske vist er noget mere overskueligt end Bayles tilsvarende, men 
som ikke desto mindre har den funktion man med større eller mindre 
ret tillagde Bayles noter: at dække sig ind over for censuren. Men 
man skal vogte sig for at overvurdere forbindelsen mellem de to 
storværker. Navnlig d”Alembert, Diderots meddirektør på projektet 
i de første år, er forbeholden. Han søgte i mindre grad lærdoms- 
ophobning og i langt højere grad udbredelse af samtidens videnskabe- 
lige landvindinger. 

Der lå imidlertid mange, undertiden ret divergerende, holdninger 
gemt i den store medarbejderstab. En af de vigtigste medarbejdere, 
hvis ikke den vigtigste efter Diderot, hed Jaucourt, og han var en 
flittig dyrker af Bayle, som han citerer både åbenlyst og mere gedulgt. 

Jaucourt var selv vokset op i et protestantisk miljø, kendte, og delte 
til en vis grad, den reformerte tankegang. 

Selv om Bayles navn dukker op gang på gang, og ikke blot hos 
Diderot og Jaucourt, er det ikke noget sammenhængende billede man 
får af Bayle gennem læsning i Encyklopædien. Her som ellers finder 
man påstande om en deistisk Bayle side om side med en skeptiker, en 
pessimist eller en huguenot. Det paradoksalt sammensatte forfølger 
Bayle helt ind i det værk der om noget skulle være en videreførelse 
af hans egen Dictionnaire. 


To danske Bayle-læsere 


Ludvig Holberg 

I Danmark har det været småt med indgående Bayle-læsning og 
diskussioner af hans livsværk. Det er i grunden lidt sært for vi var 
tidligt ude, eller rettere, vor bergensiske europæer Ludvig Holberg var 
tidligt ude. Hans tidlige oplevelse af efterspørgslen efter Dictionnaire på 
et parisisk bibliotek er omtalt, og i hans to store indsatser fra alder- 
dommen, Moralske Tanker (1744) og Epistlerne (1748-1754), spiller 
Bayle en så central rolle at Holberg-udgiveren par excellence, FJ. 
Billeskov Jansen, har sagt at næst efter Holberg selv er Bayle »den 
mest betydningsfulde Personlighed« i epistlerne. Måske har denne 
overvældende optakt taget pusten ud af en mulig senere Bayle- 
reception? For med undtagelse af Leif Nedergaards disputats fra 1965, 
der skal omtales nedenfor, har det været småt med indslag om Bayle 
i det hjemlige. 


Her og i det følgende citeres fra Billeskov Jansens udgave i otte bind af Ludvig 
Holbergs Epistler (1944-1954). Der henvises til bind med romertal og til side med 
arabertal. Ovenstående citat er fra (VI 8). I øvrigt henvises til Billeskov Jansens 
Holberg som Epigrammatiker og Essayist II (1939), hvor forfatteren mesterligt påviser 
citater, lån og påvirkninger fra Bayle i Holbergs essayistik. 

Men som nævnt var i hvert fald Holberg fuld af respekt: »Thi 
endskiønt derudi findes adskillige anstødelige Ting, saa maa man 
derhos tilstaae, at man af samme Autors Skrifter kand meget profitere, 
og i sær komme ud af en trivial Smag, hvormed de fleste studerede 
Folk ere befængede.« (Ep. 34, I 150). De »anstødelige Ting« vender 
Holberg gang på gang tilbage til, i en grad som viser hvor anfægtet 
han har følt sig. Lad os dog i første omgang blive i epistel 34 og 
plukke yderligere et par blomster fra hyldestbuketten. 

Holberg fastslår at ingen anden har »skrevet med større Fynd og 
Penetration.« Historikeren Bayle har »læset smaat og stort, og alt hvad 
som tiener til Oplysning, og derhos corrigerer [han] andres Feil.« Han 
har med sine filosofiske artikler om bl.a. manikæerne voldt »de største 
saavel Theologi som Philosophi« adskillige problemer. »Med et Ord: 
Hans Dictionaire viser prøve paa et sterkt Arbeyde, paa Agtsomhed, 
paa en ugemeen Penetration og Skiønsomhed….« Med en sådan frem- 
hævelse af bl.a. »ugemeen Penetration«, dvs. ualmindelig fordybelse, 
bliver det ikke meget bedre med Holbergs pen: »Jeg for min Part 
læser ingen Skrifter med større Forundring.« Det er på denne positive 
baggrund man må se de mange, ofte dybt bekymrede, indvendinger 
mod Bayles dristigheder. Af disse indvendinger findes de første, og i 
en vis forstand mest dybtgående, i Holbergs allerførste epistel. 

Her sætter Holberg sig for at »bestorme Msr. Bayle udi hans 
inderste Forskandsninger.« Disse bastioner handler om de velkendte 
vanskeligheder ved at forene erfaringerne om menneskelig ulykke og 
ondskab med tanken om en algod skaber, det problem der ofte 
betegnes som Theodicé-problemet. 

Holberg går grundigt til værks i sin afvisning af det standpunkt han, 
som de fleste samtidige, mente var Bayles, nemlig at det var en 
umulighed at forklare denne modsætning mellem ondt og godt. Først 
argumenterer Holberg med den frie vilje som nødvendig for at der 
kan være tale om »Dyds Øvelse.« Men hvorfor en menneskene da 
ikke skabt som engle og helgener, uden trang til at gøre det onde? 
Her svarer Holberg at engle ikke er skabt uden denne mulighed, men 

at de har været sat på en prøve som de har bestået. Alle skabninger er 
således skabt med en fri vilje, hvad der er nødvendigt for at bevise 
»GUds Retfærdighed, Viisdom og Guddommelige regimente…« 

Så vidt den gode Holberg, der dog i sin afvisning af Bayle overser 
hvad f.eks. manikæer-artiklerne i Dictionnaire, som vist ovenfor, 
tydeligt demonstrerer. Bayle mente netop ikke at man kan ‘bevise’ 
Guds retfærdighed osv. Hvilket imidlertid ikke er ensbetydende med 
at han forkastede tanken totalt. Den var et anliggende for troen, og her 
talte hverken logik eller sofisteri om engle. 

Holberg kunne dog ikke slippe de problemer som Bayle stillede 
ham. Fra den første samling af epistler (to bind i 1748) til næste 
levering i 1750, sker en udvikling i Holbergs syn. Som Billeskov 
Jansen fornemt påviser, kan man fra epistel 303 op til 339 følge 
Holbergs systematiske, genoptagne læsning i Dictionnaire." 

I en meget lang epistel, nr. 320, beskæftiger Holberg sig således 
atter indgående med det onde. Man ser her klart at Holberg er rykket 
nærmere til Bayle: »Jeg holder det sikkerste herudi at erkende et 
Mysterium, som ved indskrænket menneskelig Forstand ikke vel kand 
forklares« (IV 47). Disse linier kunne være skrevet af Bayle, men 
Holberg opfatter sig fortsat som værende i opposition til »den 
Rotterdamske Philosophi Theses«. Heller ikke Leibniz har, med sit 
»Mester-Stykke«, Theodicéen (1710) kunnet rokke ved Bayles betragt- 
ninger, så Holberg fastslår som sit hovedprincip »ingen Lærdom (...) 
at antage, som kand give os onde Idéer om GUD.. ..« (IV 53). Et fromt 
og trygt standpunkt. Spørgsmålet er imidlertid om det ligger så fjernt 
fra Bayles som Holberg selv mente. 

Der var dog andet end Theodicé-problemet der udfordrede Hol- 
berg. Ikke mindst det såkaldte paradoks, hvor Bayle fastslår at ateisme 
er mindre skadelig for et samfund end overtro. Denne tanke, og den 
beslægtede om at et samfund baseret på ateisme sagtens kunne fungere 
og være moralsk tilfredsstillende, dukker op adskillige gange i epist- 


16 Demonstrationen findes i VII 178-79. 

lerne. Baronen følte sig bestemt ikke tryg ved sådanne perspektiver: 
»… saasom hos en Atheist er intet, som kand holde ham tilbage uden 
Frygt for timelig Straf og sin Reputations Forliis, saa er det let at slutte, 
hvad Sikkerhed man kunde vente sig i et Societet, naar der ikke vare 
andre Baand end disse« (Ep. 364, IV 177). Et sådant samfund ville 
nødvendigvis blive behersket af »den Konst at besnære sin Næste 
uformærkt«, og det er jo ikke så rart. 

Skarpere tager Holberg fat i epistel 210 (III 90-92), hvor han med 
Bayles egne argumenter gendriver paradokserne ved at fastslå at 
ateister, som alle andre, vel må være omfattede af Bayles påstand om 
at menneskene drives af deres tilbøjeligheder og lidenskaber snarere 
end af deres principper. Her fristes man til at sige: 1-0 til Holberg. 

Det ville dog fortegne billedet af Holbergs forhold til Bayle hvis 
man undlod at medtage eksempler på epistlernes hyppige indlæg til 
fordel for tolerance. »Det synes, at min Herre lægger mig til Last, at 
jeg prædiker saa ofte om Tolerance. Jeg meener at man kand ikke for 
ofte slaae paa den Stræng« (Ep. 78, I 323). I denne epistel nævner 
Holberg en række eksempler på tidligere tiders forfølgelser af ube- 
tydelige afvigelser fra ortodoksien i Norden. En sådan nidkærhed 
sammenlignes med inkvisitionen i Sydeuropa, og der er endnu rester 
tilbage af en sådan intolerance hos os, mener Holberg. »Hvorudover 
jeg holder for, at de Prædikener om Christelig Tolerance og Sagtmo- 
dighed ikke kand for ofte igientages.« 

I ønsket om en mere udstrakt religiøs tolerance går Holberg her 
hånd i hånd med den Bayle der på en måde havde fulgt ham helt fra 
oplevelsen i Mazarin-biblioteket i Paris og til alderdommens epistel- 


skriverier. 


Leif Nedergaard-Hansen 

Man skulle ind i anden halvdel af det 20. århundrede før Bayle blev 
gjort til genstand for en dansk doktorafhandling. I 1965 udsendte Leif 
Nedergaard sit tobindsværk om Bayle og Leibniz og deres respektive 

indlæg i debatten om det ovenfor nævnte Theodicé-problem.” 
Første bind var en indgående præsentation af Bayles positioner, som 
de kommer til udtryk i Dictionnaire; andet bind en stærkt kritisk 
afvisning af Leibniz, holdt i et ikke altid lige akademisk tonefald. Det 
vil i denne sammenhæng være naturligt alene at holde sig til første 
bind. 

Nedergaard havde allerede i 1958 leveret en artikel hvori han 
redegjorde for et første udkast til Dictionnaire som findes på Det Kgl. 
Bibliotek,” og for den skæbne der blev dette udkast til del. Denne 
artikel såvel som afhandlingens første bind vidner om forfatterens 
store fortrolighed med Bayles værk, men også om hans meget stærke 
engagement i en tolkning der ligger i forlængelse af den tradition der 
partout vil gøre Bayle til ateist, eller det der ligner. 

Ingen skal være i tvivl om doktorafhandlingens grundlæggende 
tesis, for Nedergaard stikker intet under stolen i sin urokkelige 
beundring for »denne skeptiske banebryder for oplysningsfilosofien« 
(s. 10). Således afviser han straks at acceptere »Bayle's foregivne 
fideistiske stade« som han anser for uoprigtigt (s. 11), men vil i stedet 
»implicite (...) karakterisere ham som en mod ateisme hældende 
skeptiker« (s. 11). 

Dette synspunkt, der jo er aldeles legitimt, forsvares afhandlingen 
igennem uden at der foretages en egentlig afprøvning af tesis. 
Modargumenter afvises ufortøvet, og grundholdningen illustreres 
måske ganske godt ved i sin helhed at citere følgende note, der findes 
i kap. II, om Dictionnaire og dens behandling af Theodicé-problemet: 

Som det heraf kan forstås ligger det også inærværende fremstillings 
intention at refutere de forsøg der i vor tid er gjort på at tage Bayle's 
fideisme alvorligt og fremstille Bayle som en oprigtigt troende. De 
fremdragne citater tjener ikke mindst til at avsløre den ironiske skepsis 
der ligger bag den foregivne fideisme. For den der kan læse, er tonen 


1 Leif Nedergaard-Hansen: Bayles og Leibniz’ drøftelse af Theodicé-problemet I-II (1965). 
18 Samme: »La genèse du ‘Dictionaire historique et critique’ de Pierre Bayle« i Orbis 
litterarum IX, s. 210-27. 

i disse ytringer et tilstrækkeligt vidnesbyrd om uoprigtigheden af 
Bayle's foregivne rettroenhed, hvilket samtiden og eftertiden da heller 
ikke tvivlede om. Virkningen blev også alene nedbrydende for troen 
(note 7, s. III). 


For at tage slutsatsen først: Det er utvivlsomt rigtigt hvad Nedergaard 
afslutningsvis siger om virkningen. Men dermed er alt jo ikke sagt om 
den oprindelige hensigt. Denne hensigt hos Bayle tages der alene 
stilling til med ordene »For den der kan læse«, hvilket måske er en 
lovlig kavalermæssig måde at argumentere på. 

I øvrigt er der en betydelig afstand mellem fideisme og rettroen- 
hed, ligesom der ikke gennemføres nogen form for diskussion med 
»de forsøg der i vor tid er gjort« på at overveje om Bayle skulle have 
ment i hvert fald en del af det han skrev om troens problemer. 

Disse indvendinger af metodisk art bør dog ikke skjule at Neder- 
gaards afhandling er sprængfyldt med lærdom og indgående kendskab 
til Bayles skrifter og til hans korrespondance. Hertil kommer en 
overraskende ‘sidegevinst’, nemlig forfatterens fremdragelse af et 
veritabelt fund han har gjort i den Thottske manuskriptsamling på 
Det kgl. Bibliotek. Det drejer sig om op mod 6000 håndskrevne sider 
med oversættelse til dansk af næsten halvdelen af Dictionnaire. 

Manden bag denne kæmpeindsats hed Laurids Frølund. Han blev 
præst i Fakse i 1739 og sled sig igennem både Bayle og Moréri i sin 
fritid, helt til sin død i 1753. Nedergaard redegør fint for dette (s. 121 
ff.), og har tillige den fremragende idé hyppigt at citere fra Frølunds 
gedigne fordanskning, der karakteriseres således: »sprogtonen virker 
holberg’sk; ortografien en kende mer gammeldags, idet dog skrivemå- 
der som Diur, siuntis og lign. vel skyldes Faxe-præstens skånske 
herkomst« (s. 122). Gad vidst om den gode pastor Frølunds biskop har 
været på det rene med hvad der gik i svang i præstegården de lange 
vinteraftener? 

Nedergaard indlagde sig fortjeneste, også internationalt, med sin 
artikel i Orbis litterarum, hvor han udnyttede det forhold at Det Kgl. 

Bibliotek ejer et eksemplar af udkastet til Dictionnaire. Det er historien 
om de gode råd der ændrer projektet fuldstændigt. 

Denne artikel ses ofte citeret i den internationale Bayle-bibliografi, 
mens den store afhandling fra 1965, skrevet på dansk, forblev et snæ- 
vert hjemligt anliggende. Sandheden i ære ville den nok ikke have 
vundet megen hæder i udlandet, hvor dens firkantede stillingtagen 
næppe ville være faldet i smag. Tendensen i de fleste af de mange ar- 
bejder efter Elisabeth Labrousse” har været at gå mere nuanceret til 
værks. 

Nedergaard ville utvivlsom have fundet at nuanceringerne var en 
reduktion af Bayles livsværk. Er det umuligt at hævde det omvendte? 
Eller har debatklimaet siden 1965 udviklet sig yderligere, hen imod et 
rungende enten — eller, og udsagn af typen »de der ikke er med os, er 
mod os«? Er der ikke behov for en rummelighed der tillader en 
skikkelse som Pierre Bayle i efterlivet at fortsætte den kamp der var 
hans, kampen for retten til at følge sin samvittighed, fri af religiøs og 
politisk fanatisme? Dengang, som nu, var det en kamp der skaffede få 
venner, men fjender i snart sagt alle lejre. 


Til alle tider har man haft svært ved at affinde sig med den tanke at 
Bayle virkelig skulle have ment hvad han skrev. Fritænkere og 
radikale oplysningsfolk så ham mere vidtgående end han selv gav 
udtryk for og afviste hans mere forsigtige udsagn som taktisk betone- 
de. Andre søgte at ‘hvidvaske’ ham ved at fastholde hans grundlæg- 
gende tro på en Gud. Endelig var der dem der mente at han måske 
ikke var skyldig i ‘det værste’, men at hans tanker var så farlige fordi 
de alt for let kunne misforstås og lokke læseren i fordærv. Selv vor 
beskedne hjemlige Bayle-reception deler sig efter sådanne anskuelser. 

Det skulle være fremgået at Holberg, trods sin beundring, nærmest 
hører til den sidste kategori, der frygter de samfundsmæssige konse- 
kvenser af for fri en tænkning på det religiøse område, mens Neder- 


"” Især hendes store tobindsværk Pierre Bayle (1963 og 64). 

gaard helt klart placerer sig blandt dem der helst vil gøre Bayle til 
fuldblods ateist. Nærværende fremstilling har heroverfor valgt det lidt 
vakkelvorne midterstandpunkt, uden at dette dog gøres til et kar- 
dinalpunkt. Mere herom i bogens to afsluttende kapitler. 


Den nyere internationale forskning 

To navne trænger sig på hvis man vil prøve at gøre status over den 
internationale forskningssituation vedrørende Bayle. Det ene navn er 
Elisabeth Labrousse, Bayle-forskningens grand old lady, der har præget 
ikke mindst den franske og den engelsk-amerikanske forskning med 
sine store arbejder fra 1960'erne. Hun står som repræsentant for det 
‘åbne’ syn på Bayle, en tolkning af tvivlerens livsværk der muliggør 
hans fastholden ved en tro på en åbenbaret sandhed, kortest udtrykt: 
Bayle som fideist.” 

På den modsatte fløj, der viderefører den ‘gamle’ linie og tolker 
Bayle som en fritænker der bevæger sig mod en egentlig ateisme, 
finder man den italienske forsker Gianluca Mori, der ikke mindst har 
markeret sig med en fransk udgivelse fra 1999.” I det følgende skal, 
i kort begreb, de to forskeres holdninger antydes. 

Labrousse accepterer at Bayles bestandige tvivl og skepsis kan synes 
at placere ham uden for de troendes rækker. Spørgsmålet er imidlertid 
mere kompliceret end som så for den franske forsker. Hun understre- 
ger at Bayles antiklerikalisme, der i optakten er rettet mod Romerkir- 
ken, senere mod teologer helt generelt, ikke nødvendigvis gør ham 
til hedning. 

Der lægges i denne tolkning stor vægt på Bayles kamp for retten til 
at følge sin samvittighed, selv i de tilfælde hvor denne fejler (conscience 
errante). Der hvor ortodokse protestanter forlanger at mennesket 
kender og når frem til den absolutte sandhed, accepterer Bayle at 
lægge vægten på den enkeltes bestræbelser, selv når de er fejlagtige. En 
tolerance der aktivt vil forsvare samvittighedens ret for alle. Hvad der 


7 Se navnlig Labrousse: Pierre Bayle II, s. 592-610. 
%1 G. Mori: Pierre Bayle philosophe (Paris 1999). 

for Labrousse ikke udelukker Bayles mulige, ikke-ortodokse gudstro. 

Anderledes tegner tingene sig for Gianluca Mori. I sin bog Bayle 
philosophe (1999) skriver han sig på flere måder op mod Labrousse- 
traditionen inden for Bayle-forskningen. Dels, og navnlig, ved at 
lægge afstand til tesen om Bayles fideisme, idet Mori placerer Bayle 
nærmere en egentlig ateisme, dels også ved at understrege Bayles 
format som filosof, og ikke primært som en amatør der samler sig om 
moralske problemer vedrørende samvittigheden. 

For Mori er forholdet det at Bayle anser ateismen for at være den 
mest konsekvente og sammenhængende filosofi, mens kristendom- 
men rummer mere end ét kors for tanken. Dette synspunkt argumen- 
teres der indgående og dygtigt for hos Mori, bl.a. ved analyser af 
Bayles filosofiske refleksioner over selve ateismebegrebet. 

Radikaliteten i Bayles holdning, og den risiko der var forbundet 
dermed, var Bayle sig fuldt bevidst, og hans tilflugt til en fideisme der 
er åben for modstridende fortolkninger, ser Mori alene som et værn 
mod denne risiko. Det er tydeligt, og understreges i øvrigt flere 
gange, at Moris tolkninger står fjernt fra Elisabeth Labrousses. 


Det bør opfattes som et vidnesbyrd om Bayles ‘holdbarhed’ som 


tænker at der fortsat, i den internationale forskerverden, hersker stor 
— og kompetent — uenighed om hans religiøse og filosofiske ståsteder. 

10. Den mangfoldige Bayle 


Som det er vist flere steder i det foregående, er der fortsat adskillig 
uenighed om Bayles placering ideologisk set. Var han oplysningens 
faderskikkelse? Kan man overhovedet indkredse hans religiøse ståsted? 
Hvordan har det sig med forholdet mellem tro og fornuft i hans 
tænkning? 

De der tog ham til sig, valgte det de ønskede i hans dialektiske 
tekster. De der forstødte ham, forvanskede hans religionskritiske 
indsats til ren skepticisme eller ligefrem til ateisme. Og begge lejre har 
haft let spil. Man kan nemlig vælge at lægge vægten forskellige steder 
undervejs i hans livsløb — hans situation var under stadig udvikling. 
Han er ikke den samme person fra 1682 til 1706, har ikke ganske de 
samme holdninger i ungdommens kampe som i alderdommens 
ensomme skriverier. Ve den om hvem man ikke kan sige noget 
tilsvarende. 

Hvad er gået galt i analyserne af Bayles indsats? Måske er fejlen helt 
enkelt at man, som det er blevet sagt, har læst ham bagfra! Forstået på 
den måde at man har set det samlede forfatterskab i lyset af Diction- 
naire alene. Derved har man forenklet hans indsats og undervurderet 
den udvikling han gennemløb fra den tidlige ungdoms militante 
calvinisme til de sene års mere illusionsløse og pessimistiske toner. 
Han var offer og aktør i samme strid; og det er da ganske tankevæk- 
kende, om end ikke synderligt overraskende, at Tolerancens mand 
angribes af begge de stridende parter. 

Når man undersøger eftertidens dom er det oplagt først at se på 
spørgsmålet om hans forhold til oplysningsfolkene. Pierre Bayle er 
ikke i egentlig forstand en af ‘oplysningsmændene’. Han gjorde nok 
op med religiøs forfølgelse, tvangsomvendelser, overtro og fanatisme 
(og blev således en indlysende inspiration for de franske 1700-tals 
filosoffer). Men han var, og forblev efter alt at dømme, en oprigtigt 


97 


troende, en, med hans egne ord, »kristen filosof«, hvis fornuftsbegreb 
var moralsk orienteret og ikke kunne bringes i forhold til hans tro. 
Samvittigheden står centralt i hans skrifter, som værende ukrænkelig 
hos alle. 

Han var ikke deist, som den Voltaire der plukkede hos ham hvad 
han kunne bruge og gik let hen over resten. Han var så decideret ikke 
optimist, som man jo ofte, og med nogen ret, beskylder adskillige af 
oplysningsfolkene for at være i umådeholden grad. For Bayle gælder 
det derimod at hans pessimisme var dybt forankret i et historiesyn der 
må betegnes som statisk. Han så ingen muligheder for radikale for- 
andringer, endsige forbedringer. Skønt han sluttede sig til »de mo- 
derne«” i den rent æstetiske debat om antikken over for hans egen 
tids digtekunst, var han på ingen måde præget af den fremskridtstro 
der skulle blive et af de mest markante fællestræk hos 1700-tallets i 
øvrigt ofte ret forskellige såkaldte filosoffer. Men forskellene mellem 
dem og Bayle er i ret høj grad blevet overset, vel ikke mindst på 
grund af Bayles antiklerikalisme, der skaffede ham et ry for vantro der 
kunne udnyttes, og som har klæbet til ham siden. Hans tilhængere og 
beundrere op gennem 1700-tallet, og senere undertiden i endnu 
højere grad, har kæmpet for at gøre Bayle til ateist, deist, anabaptist 
eller andet godt. Det var ikke godt nok at tro ham på ordet. 


1700-tallets filosoffer priste ham for hans respektløshed og for hans 
kritiske holdning til overtro og enhver form for fanatisme. Kirkefolket 
hadede ham (og hader ham fortsat) for hans krav om tolerance og 
hans hensynsløse udlevering af katolske overgreb mod de reformerte. 
Og for hans paradokser om at et samfund af egentlig kristne må 
bukke under for angreb udefra, mens et samfund af ateister kan leve 
et moralsk uangribeligt liv. 

Begge parter tog, forekommer det, en kende fejl i deres stillingta- 


? I slutningen af 1600-tallet stod i Frankrig en heftig strid mellem tilhængere af 
antikkens kunst og digterværker (les Anciens) og dem der hævdede samtidens forrang 
(les Modernes). 

gen. De søgte nemlig ikke først og fremmest at forstå; de ville angribe 
eller forsvare. Op gennem tiderne har man, som nævnt, villet gøre 
ham til ateist, skeptiker, rationalistisk kristen, deist og mere endnu. 
Alt sammen på grund af de ideologiske briller man har læst ham 
igennem. Man har ikke villet forstå at fornuften kan ses som et 
privilegeret erkendelsesredskab samtidigt med at den ligger uden for 
troens sfære og ikke rækker dertil. Tilliden til troen må have været for 
ringe hos dens egne forkæmpere. 

Det er velkendt at dialoger mellem f.eks. kristne og ateister 
sjældent har noget formål, eller rettere sagt at dialogen overhovedet 
ikke etableres. Hvis man helhjertet indtager det ene eller det andet af 
de to nævnte standpunkter, har »set lyset« eller tilsluttet sig »Oplysnin- 
gen«, ja, så kan der nok missioneres eller propaganderes, men for døve 
ører. 

Bayles ejendommelighed ligger i at han forstår begge parter og, til 
skiftende tider, kan tilslutte sig begge sider. Ikke ud fra holdningsløs- 
hed, men fra en dyb overbevisning om at tro og fornuft nok er 
uforsonlige modsætninger, men for ham samtidigt begge er uundvær- 
lige bestanddele af eksistensen. De to begreber dækker vidt forskellige 
registre, hvilket gør deres uforenelighed overkommelig for ham. En 
holdning de færreste af hans kritikere har haft noget positivt forhold 
til. Man har ignoreret det grundlæggende i Bayles åndsform: Mulig- 
heden af at bevare en fast forankring i troen på en åbenbaret Gud, 
samtidig med at man med sin fornuft bekæmper overtro, forfølgelse 
af anderledes troende og enhver form for fanatisme. Der er, kort 
udtrykt, tale om en sameksistens af tvivl og tro, af tolerance og 
militantisme, som gør Bayle til en sjælden figur i europæisk åndsliv. 
Og til noget næsten utænkeligt i dagens debat. 


Hans hensigt var, med fuld respekt for den enkelte samvittigheds valg, 
at forsvare troen. Men hans varige indsats blev at udløse modsatrette- 
de tendenser hos 'filosofferne” med Voltaire i spidsen. Derfor har man 
gjort ham til "'oplysningsmand” og en fjende af troen. Men ingen har 

patent på Bayle. Han var ikke oplysningsmand i 1700-tallets forstand, 
han var en ven af oplysning. Hvilket ikke udelukker en forståelse af 
ham som troende. 

Det fulde billede af Bayle har ikke mange villet vide af. Hver lejr 
har forsynet sig med ammunition i hans kolossalt omfattende værk og 
kasseret hvad der ikke passede i deres kram. 

Det bayleske paradoks har få chancer i en frygtsomt mistroisk 
periode som hans egen, eller for den sags skyld vores nutidige. Men 
hans eksempel er vanskeligt at overse og burde kunne tjene utålsom- 
me sjæle til eftertanke. Næppe nogen af dagens kombattanter i 
trosanliggender lider af overdreven tolerance. 

Bayle havde en periode hvor han var sympatisk indstillet over for 
forsøg på at gøre kristendom til rationel teologi. Han var her præget 
af Nicolas de Malebranche (1638-1715) og af dennes af Descartes 
inspirerede holdning. I slutningen af 1684 forlod han dog disse tanker 
og så fra da af fornuften som værende ude af stand til at forholde sig 
til trosspørgsmål. 

Bayle kom således med tiden til at se på fornuften som primært et 
kritisk redskab, velegnet til analyser, men mindre til syntese. Han 
opfattede efterhånden fornuften som mere egnet til at nedbryde (f.eks. 
fordomme) end til at opbygge. En note til artiklen Bunel i Dictionnaire 
er et talende vidnesbyrd om dette syn: »Vor fornuft duer kun til at 
rode alting sammen og til at få os til at tvivle på alt. Aldrig så snart har 
den opstillet noget før den viser os hvordan dette kan nedbrydes igen. 
Den er en ren Penelope, som hver nat optrevler det vævearbejde som 
hun havde lavet om dagen. Derfor er den bedste brug man kan gøre 
af filosofiske studier at indse at det er en vej til forvirring og at vi bør 
søge en anden ledetråd, som er det åbenbarede lys.« (Note E). 

Vigtigt er det samtidigt at fastholde at Bayle ikke skrev mod troen, 
men mod præsteskabets arrogance. Han påviste vanskelighederne for 
den troende, men det var næppe for at forkaste troen. På trods af 
gradvist stigende skepsis over for cartesianismen (altså Descartes” 
fornuftsbaserede tankeverden), og på trods af Richard Simons 

bibelkritik forblev han overbevist om Reformationens nødvendighed 
og dens bærende doktriners holdbarhed, selv om det i de senere år 
blev vanskeligere at se denne linie hos ham. 

Der er ingen modsætning mellem at være en fransk protestant og 
at erklære præsteskabets magt og vælde sin modstand. Tværtimod. At 
katolikkerne så anderledes på det spørgsmål kan næppe undre; men 
det er bemærkelsesværdigt at eftertidens syn på Bayles forhold til 
troen i den grad bygger dels på katolsk uvilje, dels på oplysningsfilo- 
soffernes velvilje. Begge parter indlæser det der tjener deres egen sag 
i Bayles kamp for en individuel kristendom. 

At Bayle selv var fuldt ud klar over den udvikling han gennemløb 
fremgår af følgende citat fra fortsættelsen af Adskillige tanker om 
planeten: »Der er doktriner som i dag forekommer mig højst usikre, 
men som jeg tidligere ikke troede man uden galskab kunne tvivle om, 
og jeg finder nu i hvert fald stor sandsynlighed i synspunkter som for 
nogle år siden forekom mig så absurde at jeg ikke fattede at man 
vovede at fremsætte dem. Tyve års studeringer kan frembringe store 
omskiftelser i ens hoved og bringe meget nyt frem. ..«” 

Han havde levet ved en korsvej hvor tro og fornuft stødte sammen. 
Helt til det sidste fortsatte han for sin del dialogen med det guddom- 
melige. Hans undsigelse af katolicismen var jo ikke nødvendigvis en 
undsigelse af al kristendom (selv om flertallet af franskmænd måtte se 
det sådan); og hans krav om tolerance for selv ateister var jo ikke 
nødvendigvis en tilslutning fra hans side til en ateistisk grundholdning. 

Men hvor kan man overhovedet placere denne paradoksernes 
troende filosof? En rationalist der fastholdt fornuftens begrænsning i 
forhold vedrørende troen; en troende i bestandig kamp med sin egen 
tvivl; en reformert 1 kamp med sine modstandere og i konflikt med 
sine egne. Det er ikke sært at mange har inviteret ham inden for i 
deres egen have, mens andre med foragt har stødt ham ud i kulden. 
I en fundamentalistisk verden kan man ikke ustraffet tillade sig at 


3 5 z f; 
3 Continuation des Pensées diverses XXXIX. 

skifte standpunkter hen ad vejen, endsige at tale tolerancens sag i en 
utålsom tid. 


Man har tvivlet på Bayles oprigtighed, og man har sagt at hans ‘egentli- 
ge” meninger lå i noterne til hans Dictionnaire. Herimod indvender 
den amerikanske forsker Sandberg to ting: For det første at Bayles 
hollandske miljø rummer frihed nok til at han kunne tale frit fra 
leveren. For det andet at hans handlinger og hans temperament viser 
at han ikke var den der stak noget under stolen.” 

Det er i hvert fald sandt at Bayle ikke var i samme situation som 
encyklopædisterne cirka şo år senere. Den hollandske censur var 
givetvis begrænset i forhold til den franske. Dertil kom at den 
reformerte kirke var splittet og langt mindre hierarkisk end den 
katolske. Ingen statslig censur kærede sig om hvad han skrev, og den 
reformerte kirke var ikke i stand til at kontrollere og censurere de 
mange meninger der fremsattes i det debatlystne miljø. Der er næppe 
tvivl om at Sandberg stort set har ret i disse synspunkter. 

Alligevel må det siges, med basis i læsninger af hans noter til Dic- 
tionnaire, at der her findes en hel del andet end de seksuelle friheder 
der kunne genere Kirkens folk. Og at der derfor nok kunne være 
grund til strategisk tænkning med hensyn til hvad der kunne skrives 
hvor i værket. Problemet kan til syvende og sidst stilles således op: I 
hvor høj grad kan man som læser ‘stole på? Bayles udsagn? Hvor 
meget er retorik beregnet for censurinstanser i Frankrig og i Holland? 
Hvor meget er ‘oprigtig stillingtagen uden taktiske falbelader? Svaret 
på de spørgsmål er tæt knyttet til den enkelte læsers forhåndsforvent- 
ninger eller fordomme. Et grundvilkår der ikke altid illustreres så 
tydeligt som i tilfældet Bayle. 


% Karl C. Sandberg: At the Crossroad of Faith and Reason (1966), kap. 10. 

11. Bayle i dag 


Fornuften er, med sine begrænsninger, vort stærkeste håb om et 
menneskeværdigt liv. En sådan tanke rummer i sin tilsyneladende 
uangribelighed de sprængladninger der skulle bringes til udløsning i 
løbet af det århundrede, som Bayle netop nåede at opleve begyndel- 
sen af. Han leverede dele af ammunitionen til oplysningsbølgen, men 
var, med sin død i 1706, afskåret fra for alvor at blive en del af 
bevægelsen. 

Det blev hans skæbne i megen senere historieskrivning at falde ned 
mellem de to århundreder han virkede i. For specialister i 1600-tallet 
hørte hans tankegods hjemme i det følgende århundrede, og for 1700- 
talsforskerne var han knap nok tilstrækkeligt radikal til rigtigt at høre 
hjemme hos dem. For megen gammel lærdom og for lidt af det man 
kaldte filosofi ville mange fra det hold sige. 

Sandheden er dog snarere at Bayle med sit eksempel giver os en 
mulighed for at overskride de undertiden vel snævre grænser for vores 
begreb om Oplysningstiden. Det kan jo ikke nægtes at denne periode, 
der fortsat indgår med polemisk vægt i dagens debatter, ofte er 
genstand for forenklinger, hvad enten disse trækker i positiv eller 
negativ retning. Oplysningstiden rummede både lyse og mørke sider, 
og begge dele er ført videre op til vor egen tid. Dobbeltsynet på en 
tænker som Jean-Jacques Rousseau er blot ét markant eksempel 
herpå.” 

Under alle omstændigheder skænkede perioden os jo adskilligt 
positivt med langtrækkende virkning, og det er givet at idéhistoriske 
giganter som Diderot, Voltaire og Rousseau havde haft anderledes 
vilkår uden den startkapital Bayle stillede til deres rådighed. 

Pierre Bayle er således centralt placeret i sin epokes idéhistorie. 


3 Herom i J. Pedersen: Lys forude? s. 61-73. 

Han personificerer en linie der kan føres tilbage til 1500-tallets 
religiøse reformbevægelser, og som via 1600-tallets politisk-religiøse 
kampe munder ud i 1700-tallets oplysningstanker. Han fødes ind i 
den reformerte protestantiske verden, gennemlever og præger den 
religionspolitiske tolerancestrid og udstikker endelig, med sin 
Dictionnaire, nogle pejlemærker for eftertidens kritiske tænkere. 

Samtidigt er Bayle dybt original i sin egenskab af »kristen filosof«, 
en originalitet der ofte er blevet reduceret i forsøg på at gøre ham til 
enten kristen eller filosof, ikke både-og. For i grunden placerer striden 
om Bayles religiøse syn og forankring sig ved siden af det væsentlige: 
Han synes at have haft en fast gudstro (hvad der er generende for 
»oplysningsfolkene«); men han stod ikke desto mindre ganske fjernt 
fra kristen ortodoksi (hvad der naturligvis er utilgiveligt set fra kirke- 
ligt hold). 

Én ting er imidlertid hvad Bayles eget ståsted var i skiftende pe- 
rioder af hans liv. Det er på det nærmeste umuligt at afgøre i dag. På 
langt sikrere grund er man når man taler om de kræfter og strømnin- 
ger han frigjorde op gennem 1700-tallet. Hans virkningshistorie er af 
afgørende betydning for perioden, selv om læsningen af hans skrifter 
kan siges at være præget af en vis uklarhed og ofte af et manglende 
blik for hans situation, med andre ord for den kontekst der er be- 
stemmende for en dybere forståelse af hans synspunkter. Denne kon- 
tekst skifter adskillige gange fra den tidligste ungdom på Toulouse- 
egnen til de sidste år i Rotterdam. Der er ikke én, men flere Bayle'r 
gemt i hans skrifter, men der er helt sikkert ikke så mange som 
eftertiden gerne har villet læse ind i ham. 

Han begyndte som militant calvinist og endte, efter adskillige 
nutidige forskeres opfattelse, som fideist, altså en troende tænker der 
er dybt overbevist om det umulige i at forene tro og fornuft i en 
rationel argumentation for troen. Tanken om Bayles fideisme kan 
forekomme fristende; men det kan ikke skjules at der fortsat står strid 
herom. Referatet ovenfor af Gianluca Moris synspunkter viser det 
tydeligt. Men Bayle var desuden, uomtvisteligt, tolerancens talsmand 

på et tidspunkt hvor et sådant standpunkt var såre langt fra at være 
politisk korrekt i calvinistmiljøet i Rotterdam.. 

Den store anklage mod Bayle fra kirkelig side var at han havde 
profaneret teologien. Måske var det dog endnu alvorligere at han, 
med sine berømte paradokser om umuligheden af et samfund der 
udelukkende byggede på kristne værdier, og om at et ateistisk 
samfund mageligt kunne eksistere i fred og fordragelighed, på en 
måde diskvalificerede den religiøst funderede moral og dermed 
banede vejen for 1700-tallets moral om den størst mulige lykke for 
det størst mulige antal mennesker. Og dét er i hvert fald et paradoks, 
at den dybt pessimistiske reformerte tænker fra sit refugium i 
Rotterdam var med til at udløse de franske filosoffers overvejelser om 
en såkaldt lykkemoral. 

Det kan synes som om Bayle i sit værk gang på gang ‘også siger det 
modsatte”. Just af denne grund fandt så mange af hans datidige læsere 
ham både gådefuld og foruroligende. Et billede eftertiden har fået 
bugt med ved, med en kliché, at gøre ham til en overgangsfigur, en 
‘forløber’. Et yderligere paradoks for en mand der i langt højere grad 
så bagud end fremad, bearbejdede og kritiserede det fortidige og 
kendte frem for at ræsonnere over det fremtidige, ukendte. 

At en skikkelse som Pierre Bayle har en indlysende historisk be- 
tydning er uomtvisteligt. Men fortiden rummer som bekendt adskil- 
ligt som det nok kan have sin interesse at stifte bekendtskab med, 
uden at det i øvrigt »kan bruges til noget« i en travl og fremadrettet 
samtid. Gælder det også Bayle? Man kunne afprøve det ved at stille 
et spørgsmål der må tages med det indlysende forbehold at det, trods 
alt, er 300 år siden Bayle døde. Men alligevel: Er Bayle aktuel? 

Det interessante er ikke at placere Bayle i en anden tid end hans 
egen, f.eks. at gøre ham til oplysningsmand fra midten af 1760'erne, 
eller til en forløber for hvad der findes af radikal kritisk tænkning 
nærmere vor egen tid. Det interessante måtte være at se ham som en 
frisindet kristen, antidogmatisk og overbevist om fornuftens førsteret 
overalt uden for troens domæne. Ved at fastholde ham i hans egen 

kontekst opnår man måske det sikreste grundlag for at gøre ham 
relevant for vor egen tids problemer og diskussioner. Så sandt som 
tolerance synes at være en mangelvare i de hjemlige debatter, ikke 
mindst dem der gælder forholdet mellem muslimer og kristne. 

Enhver monografisk fremstilling af et forfatterskab må nødvendig- 
vis basere sig på nogle få synsvinkler og arbejde med en række 
detaljer, valgt ud af en uoverskuelig helhed. Det vil i heldige tilfælde 
være monografiens styrke, men sætter jo samtidigt ret snævre grænser 
for hvad man indfanger af det samlede stofområde. To hovedtemaer 
i nærværende fremstilling har været tvivl og tolerance, ud fra den 
opfattelse at man i arbejdet med dem har mulighed for at give en 
indledende orientering i forfatterskabet der ikke afskærer fra mulige 
uddybninger i andre retninger. 

Tvivlen har været at finde hos den søgende unge sjæl der vakler 
frem og tilbage mellem sin barnetro og katolicismen. Og snart efter, 
da det katolske intermezzo er afsluttet, følger den landflygtiges tvivl 
på calvinismens håndfaste ortodoksi i Jurieus udformning. Videre har 
man kunnet følge den nagende tvivl hos den skarpe dialektiske tænker 
der tumler med det ondes problem, og som når frem til en næsten 
total nedbrydelse af kristendommens dogmatik gennem sin forstand. 

Hans egen påstand var at han dermed havde bevist at man ikke kan 
begrunde kristentro ad forstandens vej. Samtidige modstanderes og 
senere tilhængeres syn var et noget andet: Man mente at han vendte 
sig helt væk fra det kristne grundlag og gik over til skepticisme, ja vel 
ligefrem ateisme. Den følgeslutning savner dog et definitivt belæg, det 
er og bliver en tolkning. Selv sagde Bayle noget andet. Hans tvivl 
forblev netop en tvivl, der ikke erstattedes af vished, men som nok 
muliggjorde et bevidst engagement i en tro på den åbenbarede 
sandhed. 

Hans forhold til tolerance kan man i begyndelsen se som et forsvar 
mod katolsk fundamentalisme, en påberåbelse af retten til at følge 
egen samvittighed. Senere udstrækkes holdningen til en åbenhed over 
for ateisme, som han anså for mindre ‘farlig’ end forskellige former for 

afgudsdyrkelse eller overtro. Hans tolerance var hverken ligegyldighed 
eller nedladenhed, han accepterede ikke ‘hvad som helst’. Men hans 
moralske overvejelser førte ham til den opfattelse at gudløshed ikke 
nødvendigvis fører til umoral, ligesom det jo er tydeligt at kristne 
samfund ikke fuldt ud lever efter Guds bud. Derfor kan hverken 
fornuft eller moral føre til afvisning af ateismen. Hans redelighed på 
dette punkt gav ham fjender i samtiden og venner i en lang eftertid. 


På trods af eftertidens udbredte anerkendelse står det dog fast at Bayle 
var — og i nogen grad er forblevet — et stridens æble. Men hans 
placering i forhold til nutidens stridigheder er af den art man kan lære 
af. I sin kamp mod overtro og fordummende vanetænkning, for for- 
soning og tolerance, er han fortsat ‘aktuel’. Aktualitet er dog næppe 
det rette ord. Men med sin skæbne og sine indlæg i datidens kampe 
er han for væsentlig en figur i europæisk idéhistorie til at vi har råd til 
at negligere ham. Og med sin kompromisløse appel om tolerance i en 
tid præget af fundamentalistisk tankegang til flere sider er han, des- 
værre, nærmere vor egen tid end man skulle tro. 

Målet med læsning af Bayle i dag kan ikke primært være at ‘afgøre’ 
hvad Bayle i sidste ende mente bag sine tvetydige udsagn. Formålet 
med fortsat beskæftigelse med hans forfatterskab kunne derimod være 
at genopdage en tænkning der, med sin protest mod forfølgelse og 
religiøs fanatisme, med sin foragt for overtro og overleveret tanke- 
gods, med sit krav om tolerance, tegner en holdning der i det 21. 
århundrede synes at være på tilbagetog. Fundamentalismen trives jo 
i bedste velgående både blandt imamer og tidehvervspræster. 

Der er unægtelig et spring herfra til mange menneskers ugentlige 
horoskoplæsning, der vist kun kan karakteriseres som uskyldigt 
tidsfordriv og banal overtro. Men hvad skal man mene om en overtro 
der udstrækker sig til tvivlsomme healings-løfter, og som ikke blot 
trækker penge op af lommen på folk, men undertiden også gør ondt 
værre med deres ‘behandling’ af syge mennesker? Der dukker til 
stadighed beretninger af den art op i pressen. 

Med et nøgternt blik på vor egen tid må man vist erkende at der 
nok kunne være brug for en fornyet refleksion over Bayles temaer. 
Det er for eksempel ikke synderligt frugtbart at man selvtilstrækkeligt 
fastslår at »muslimer ikke har haft nogen oplysningstid«, når vi selv 
agerer som om vi havde glemt vores egen, eller reducerer den til lidt 
løs snak om fornuft og fremskridt. Pierre Bayle kan med sit alsidige 
virke minde os om oplysningstidens langt større rigdom og mere 
sammensatte karakter. Det kan der være god brug for. 


Pierre Bayle var, om nogen, en kæmpende sjæl. Men hvordan endte 
hans mange kampe? Vandt han nogle slag, eller var kampene 
forgæves? Hvis spørgsmålet skal have nogen mening, må man forsøge 
at anskue det både på kortere og på længere sigt, og så træder 
tvetydigheden i Bayles liv og virke for alvor frem. 

Det var en sejr for hans tro på oplysning, helt generelt, at hans 
Dictionnaire fik den udbredelse som tilfældet var; forfølgelserne og 
forbuddene talte deres tydelige sprog herom. Til gengæld lykkedes 
det ham ikke at udvirke nogen egentlig forbedring for calvinisterne 
i Frankrig, og på kort sigt rokkede hans Pensées diverses næppe ved 
overtroen trindt om land. Det kan tolkes som en sejr for hans virke 
at oplysningsfilosoffer som Diderot og Voltaire hyldede ham for hans 
indsats og så ham som en forløber. Men selv var han næppe parat til 
at gå så vidt som dem, og han var hverken materialist, som Diderot, 
eller deist, som Voltaire. Blev han da ‘misbrugt’ i oplysningstiden og 
senere? Svaret kunne være at det afgørende for ham var trangen til at 
rokke ved de færdigsyede meninger og til at bryde med gold 
ortodoksi. I den henseende ligger oplysningstiden jo i smuk forlæn- 
gelse af Bayles tanker. 

Men så er der spørgsmålet om det lange sigt. Den aktuelle situation 
ude som hjemme kunne ligne et eklatant nederlag for de bayleske 
tanker: Fundamentalismen synes at have sejret »ad helvede til«, på alle 
fronter. Imidlertid kender historien jo til adskillige tibageslag for 
frisindet og den frie tanke, efterfulgt af senere, nye gennembrud. De 

sidste ord er ikke sagt, og vil næppe nogen sinde blive det, i spørgs- 
målet om Pierre Bayles eftermæle. Og der tumles fortsat i mange 
sammenhænge med spørgsmål om tvivl og tro. Man strides om den 
rette forståelse af tolerancebegrebet, og overtroen har langt fra sluppet 
sit greb i ‘moderne mennesker’. Derfor har Bayle hverken tabt eller 
vundet. Kampen fortsætter. Det gælder såvel forskernes kamp om 
hans filosofisk-religiøse ståsted som hans egen indædte kamp mod 
alskens fundamentalisme. 

